text:
鍾嘉欣
鍾嘉欣(Linda Chung,1984年4月9號—)係一個香港女演員同埋歌手,曾經係當紅嘅無綫電視花旦.
屋企[編輯]
佢係加拿大溫哥華華裔,喺加拿大溫哥華出世,鄉下喺廣東茂名.佢屋企有阿爸阿媽,一個阿哥同一個家姐.2002年,喺溫哥華嘅譚普敦中學(Templeton Secondary School)畢業.後來,喺英屬哥倫比亞大學度讀書.同一年,佢喺英屬哥倫比亞省本拿比市麗晶廣場第一次舉辦嘅選美比賽《麗晶活力新星大賽(Crystal Cover Girl)》攞倒第一名.
簡介[編輯]
鍾嘉欣喺2003年參加溫哥華華裔小姐得到冠軍同另外嘅三個獎,之後喺2004年參加國際華裔小姐競選同樣得到冠軍,係第三個來自溫哥華嘅國際華裔小姐.之後同香港無綫電視簽約成為旗下經理人合約藝員.之後,佢初時獲無綫委任做「翡翠新力量」,後來就獲安排加入時裝版《皆大歡喜》扮演洪白嵐,好快就得到觀眾鍾意,更加憑呢個角色競逐萬千星輝頒獎典禮嘅進步最快演員二十大.由於佢又乖女,演技又唔錯,所以得到唔少監制支持,佢亦喺好短時間之內,接咗好多個廣告同音樂錄影帶,無線都畀機會開始去力捧佢.
2006年,係鍾嘉欣嘅上位期,佢憑《法證先鋒》入面嘅林汀汀一角,獲雜誌選為「最理想的螢幕情人」,因此再成為「宅男女神」,迅速成為無綫電視嘅「當家花旦」之一.僅僅出道兩年嘅佢憑《隨時候命》,《人生馬戲團》同埋《法證先鋒》入面嘅角色上位,喺2006年萬千星輝頒獎典禮奪得「飛躍進步女藝員」.
2007年,佢以《溏心風暴》裏面嘅常在心而人氣急升,演技亦開始得到觀眾認同,更加憑呢個角色以黑馬姿態競逐2007年萬千星輝頒獎典禮「最佳女演員」,同一時間做埋「我最喜歡女主角」最後五強,常在心呢個角色亦攞咗「十大我的至愛電視角色」嘅獎.《溏心風暴》呢套劇更加令佢同林峰成為觀眾一致都認同嘅螢幕情侶,佢哋亦都憑呢套劇榮獲「我的至愛情侶檔」.重有,佢講到流利嘅英文,加上佢本身為人低調,又擁有甜美同高貴嘅氣質重有清純乖女嘅形象,呢啲都係佢喺娛樂圈嘅優勢.同一年,佢亦成功開拓埋電影市場,參與咗第一部電影《十分愛》,已經得到各界嘅認同,喺2008年1月,佢更憑呢一部處女作獲提名第27屆香港電影金像獎嘅最佳新演員.之後,喺《十分愛》電影嘅姊妹作《我的最愛》中雖然只係客串咗一幕,同樣得到好評.
2008年係佢喺演藝事業嘅高峰,喺呢一年佢總共有成五部電視劇同埋一部電影推出.其中由佢主演嘅電視劇《金石良緣》就為自己創下咗良好嘅口碑,演技進步神速,令到覺得佢冇演技嘅人亦都改變咗睇法,佢喺劇入面再度同馬浚偉拍戲並且再一次飾演兩公婆,氣質就好似金童玉女咁,仍然非常之受觀眾歡迎.喺《法證先鋒II》裏面,佢只能夠喺呢套劇客串其中幾集,表現亦都一樣獲得好嘅評價,佢嘅觀眾緣亦都愈來愈好.喺《溏心風暴之家好月圓》度,原本飾演李司棋個女嘅佢,無線電視見佢同林峯喺《溏心風暴》度嘅銀幕情侶檔受到大部分觀眾嘅歡迎,最後佢就被安排飾演于素心,並且要周旋喺林峯同黃宗澤飾演嘅角色之間,繼上年佢喺《溏心風暴》嘅戲份兩度做咗最高收視之後,呢套嘅姊妹作《溏心風暴之家好月圓》亦都係全年嘅收視冠軍,而最高50點收視亦要歸功喺佢同米雪轉讓股份嘅一幕戲度,佢嘅表現亦都得到好嘅評價.
以前曾經喺節目度現場唱歌嘅佢,都得到唔錯嘅評價.以前曾經喺一啲節目度現場獻唱嘅佢,獲得不俗嘅評價.喺2006年,佢亦都唱出佢第一首嘅歌曲《發誓》,收錄喺《金牌女兒紅》入面,呢首係佢第一次主演嘅《搜神傳》嘅片尾曲.之後,佢唱咗唔少由佢演出嘅電視劇嘅主題曲同片尾曲.除咗電視劇嘅主題曲同片尾曲,佢亦有唱兒歌,都好受小朋友嘅歡迎.除咗拍劇集,電影同廣告,無綫重幫佢開拓歌唱事業,同星娛樂(Star Entertainment Ltd)簽約正式做歌手,成為歌,影,視三棲嘅藝人.同年嘅8月20號推出咗第一張個人專輯《1人晚餐,2人世界》,喺10月21日推出埋第二版,銷量都幾好,發行咗三個月就有金唱片15,000張嘅銷量,獲得「最暢銷本地女新人」嘅稱號.佢嘅第二主打歌曲《其實我不快樂》亦喺網上面熱播,大受歡迎.喺年尾,佢以《金石良緣》同埋《搜神傳》裏面嘅施嘉嘉同薊彩芝同前輩級演員一齊競逐2008年萬千星輝頒獎典禮「最佳女演員」同「我最喜歡女主角」最後五強.另外,佢亦喺唔少香港大型音樂頒獎典禮度攞咗多個女新人嘅獎項.
另外,同一年佢同廖碧兒,林峯和蕭正楠一齊擔任「奧運之星」幫北京奧運宣傳.
喺2009年11月12號,佢推出第二張個人大碟《My Love Story》,當中嘅《日夜想你》,《生死也為愛》同《有一天》都係佢自己作曲嘅.《日夜想你》做咗嗰年嘅第一主打,佢嘅創作因為呢首歌而得到外界嘅肯定,更加憑呢首歌曲喺幾個音樂頒獎典禮度獲頒發歌曲獎項,佢嘅專輯喺發行大約一個月亦獲得金唱片嘅銷量.喺2009年萬千星輝頒獎典禮,佢就以《珠光寶氣》裏面嘅宋子凌入圍「最佳女配角」嘅最後五強.喺呢一年,佢雖然只係得一部電視劇推出,不過因為喺《老友狗狗》裏面飾演中性嘅角色黎羨如,個樣更加被指好似台灣嘅人氣偶像吳尊,亦都因為佢嘅演出有突破,角色有新鮮感,所以得到好多好評.
2010年,由曾志偉所領導嘅賀歲電影《72家租客》裏面,佢飾演曾志偉同袁詠儀嘅女,第一次做一位詠春打女,演技都得到好評.2010年3月,佢已經連續三年攞到壹電視大獎嘅「十大電視藝人」.
同一年,佢有三套主演嘅電視劇喺無綫電視度播,其中《老友狗狗》更係嗰年嘅第一季劇集收視冠軍同埋全年劇集收視頭五名.另外,佢又憑《蒲松齡》裏面嘅柳心如得到「十大我的最愛電視角色」,同時間又憑《蒲松齡》裏面嘅柳心如入圍咗2010年萬千星輝頒獎典禮「最佳女演員」,同一時間做埋我最喜歡女主角最後五強.之後喺11月後期播映嘅《囧探查過界》飾演鬼魂飄鍾意得,外間頭一兩集對呢套劇同佢個角色好壞參半,但係好快已經對佢嘅表現全部都一致畀好嘅評價.
喺2011年1月5號,繼2010年早期同鄭融合唱嘅派台歌《愛得起》之後,隔咗接近一年時間,終於派出今年佢嘅第一主打改篇歌曲《If You Want Me》去各大電台同埋電視台.商業電台不嬲都唔支持無綫電視出身嘅歌手,新人一年之後好多都唔會有機會再次上佢個榜,但就喺呢首歌派台之後,佢嘅感情同歌唱技巧唔單止令到外界對佢改觀,佢亦都榮獲商業電台嘅唱片騎師黃君慧,余迪偉同鄺兆昌喺電台度讚賞,最後佢終於可以上倒903專業推介.
3月25號,佢發行咗佢第三張嘅個人音樂大碟《My Private Selection》,亦喺同一日舉行咗首賣會同埋喺4月3號舉行簽唱會,《My Private Selection》係佢出道至而家嘅第一張新曲加精選.呢隻碟除咗收錄得到媒介都認同嘅第一主打歌《If You Want Me》,亦都收錄咗另外嘅四首新歌,包括佢嘅創作作品《得閒找你》,同埋另外嘅三首《囉嗦》,《I'll Be Waiting For You》,《愛得起(獨唱版)》.隻碟裏面更加收錄埋十三首精選嘅單曲,包括《1人晚餐.2人世界》同《My Love Story》裏面嘅歌.
2011年,佢憑住之前喺電視劇裏面出色嘅演出,佢獲傳媒捧為「花旦嘅接班人」,更加譽為無綫電視旗下嘅新「四大花旦」之一,再一次奠定佢嘅視壇地位.
2011年4 - 5月,電視劇《點解阿Sir係阿Sir》播映,係佢另一部代表作.佢響劇入面做嘅古嘉嵐喺第八集先至出場,戲份同第二男主角嘅吳卓羲差不多,都係自作多情咁鍾意第一男女主角嘅炮灰角,而且佢哋冇編埋一齊,令唔少人不滿,都為佢哋唔抵.佢出場之後,最初係扮酷嘅保齡球教練姿態現身,好快做咗觀眾同網民嘅討論焦點.後來,Miss Cool嘅冰山融化咗,佢同陳豪嘅感情戲受到熱烈嘅關注,佢哋「愛的抱抱」重令到觀眾同網民回味無窮.到咗後期劇情發展就嚟尾聲,陳豪嘅角色臥底身份畀人揭發,令到畀人呃感情嘅鍾嘉欣崩潰.觀眾一方面讚賞佢嘅演技,另一方面就不齒陳豪角色嘅所作所為,大鬧佢係世紀賤男,觀眾唔單止一面倒咁稱讚佢嘅演出,覺得佢比楊怡喺呢部劇同《談情說案》嘅表現重好.同一時間話佢絕對有能力喺頒獎禮上面爭獎,各大報章都罕有咁熱烈報道呢件事.喺大結局之前,喺冇龐大嘅製作同宣傳之下,「Miss Koo」成功掀起咗全城嘅熱話,佢都親身上咗《東張西望》接受訪問.
音樂作品[編輯]
唱碟[編輯]
演唱會[編輯]
創作作品[編輯]
參演過嘅劇集[編輯]
參考[編輯]
出面網頁[編輯]
- 鍾嘉欣嘅官方網站
- 鍾嘉欣喺香港影庫嘅資料(繁體中文 - 香港)
- 鍾嘉欣喺互聯網電影資料庫嘅資料(英文)
- 鍾嘉欣喺豆瓣電影嘅資料(大陸簡體)
- 鍾嘉欣喺時光網嘅資料(大陸簡體)
- 香港網絡大典:鍾嘉欣
- 2004 年度國際華裔小姐選舉
- 钟嘉欣 - my official artist profile -alivenotdead.com
- 鍾嘉欣嘅新浪微博(需要註冊)


c: text/html

text:
溫書果陣時好容易會溫到冇曬方向,特別係文科:要背文答題之外仲要作文.其實跟住一個詳細嘅大綱會唔會更加易溫書呢?DSE中文 Straight 5** 嘅 @dsefreegiveaway 又返來AfterSchool 帶咗一系列嘅中文溫書To-do List俾大家!
依個新系列會以我自己嘅經驗同你Go though DSE嘅旅程,每個月提你要每一科每一份卷做齊啲咩,令大家有更明確嘅目標📈 🔥考2020 DSE 嘅你,強列建議你10月要做好以下嘅事情:
DSE中文要溫咩範文?
- 10月嘅時候應該溫好一啲嘅機會較低嘅範文:
例如2018同埋2019年出過嘅範文,由於佢哋出嘅機會唔大,所以建議喺10月嘅時候詳細咁溫左一次,然後落返臨考前一至兩個禮拜再覆睇就得.
- 10月應該要開始慢慢咁樣累積自己做字訓同埋譯句嘅能力:
應該開始每日做五至10條之分,或者同身邊嘅朋友互相考對方字訓, 10月一定要開始啦!
越早開始嘅話,你熟嘅字訓就會越多,而熟悉嘅程度亦都會越高.另一方面,亦都可以增加自己的課文嘅理解,順便幫你背埋一啲重要嘅字詞意思.
考DSE前要讀定啲咩?📕
10月嘅時候,應該要做晒所有DSE嘅past paper.
因為係11月開始,你會遇到越來越多嘅Mock卷,而呢啲嘅mock卷比pass paper來講都係更為重要,因為mock卷係貼緊2020年出咩,而past paper都只係過去嘅事,唔會再出.其實中文閱讀嘅past paper真係唔多,大約係得10份左右,你可以一日之內做晒咁滯.做完嘅話可以比對每年差唔多嘅題型嘅答案,從而去增加你對嗰種題型答題方法嘅認識.
簡單講
- 溫1819出過嘅六篇範文
- 開始累績字訓同譯句
- 做唒DSE閱讀卷
文言文🎞
每個人嘅文言文能力都唔同,所以首先分析下你嘅文言文能力究竟係去到咩程度,其實好簡單,你去做文言文嘅past paper,如果你20分攞到13分或以上,你嘅文言文能力就算係中上水平,如果係13分或以下,你嘅文言文就係相對比較差.
🥇如果你文言文比較強:
10月你應該要完成大約四至五篇文言文練習,已唔需要做額外溫習文言文嘅行動,因為你文言文嘅能力本身唔差,你只需要鞏固你嘅能力就得,文言文嘅分數相對浮動,好難話要攞1819分,因為咁樣都係睇你唔臨場發揮.所以我覺得文言文對於一啲能力本身唔差嘅人嚟講唔值得投資,如果你將時間放落白話文,或者其他卷,個投資回報率會更加高.
我建議你可以去書店買本進階文言文練習,入邊應該有二三十篇練習,你只要keep住每個月做五篇左右,或者每個禮拜做一至兩篇,做到三月,你文言文水平會慢慢咁提升.
🥈如果你文言文比較差:
第一,都要搵出自己文言文差嘅原因係咩,你自己解唔明篇文,仲係答題有問題呢?通常有九成嘅人都係錢姐,即係睇唔明篇文.
當然,睇多啲文絕對係一個可以幫你提升文言文閱讀能力嘅方法,但係如果你唔識睇文章嘅技巧,無論你睇幾多篇文言文,你嘅能力都唔會提升.
幾個方法去提升你睇明文言文嘅能力
係睇多啲文言文嘅筆記, 文言文教學資源喺網上都有好多,例如YouTube有好多交睇文言文嘅片,而小卒,DSE00等等嘅網站都有好多文言文嘅資源,例如一啲文言文入面常見嘅句型,或者一啲古今異義嘅字詞.
⚠你要對以下嘅幾項有多啲嘅認識⚠
- 🔰推斷文言字詞意思嘅方法
- 🔰不同文言常見句式嘅意思
- 🔰文言文入邊想見嘅人稱代字,代詞
- 🔰文言文常見文體同埋主旨表達嘅方法
我建議如果同學嘅文言文能力真係唔高嘅話,可以從以上各個方面去提升自己文言文能力,當然我如果有機會都會深入講下以上各個方面嘅知識同埋一啲要留意嘅地方,但可能未必係10月或者近期會做嘅事,所以建議你自己上網睇一睇不同嘅資料同筆記.
DSE中文卷二作文📖
其實作文每個人嘅能力同埋進度都好唔同,所以其實真係好難比一啲個個都啱用嘅建議,咁不過我都會講返我舊年係呢個時候究竟做緊啲乜嘢,同埋我覺得10月應該要做啲乜嘢來提升自己寫作嘅能力.
記敘抒情文
先講記敘抒情文,如果你係寫Q1嘅話,而你嘅文筆又唔算特別好,我覺得你而家仲可以花少少時間睇多啲唔同類型嘅散文,從而去提升自己嘅文筆,因為距離DSE仲有五至六個月,你而家仲可以咁陪多少少時間落去提升文筆,如果去到12月或者一月,你會開始用好多時間操卷,就唔會有休息嘅時間去比自己提升文筆,因為改善文筆要累積詞語,係需要頗長嘅時間.
我建議同學可以睇唔同作者嘅散文書:最經典嘅當然係小思,席慕蓉等等.大家都可以喺平時睇到嘅唔同文章:例如係考評局嘅例子,或者補習派俾你嘅例子等等,將呢啲例子入邊嘅佳詞佳句抄落自己本簿開始累積,如果你之前有呢個嘅習慣當然最好啦,但如果你之前係冇類似嘅習慣,而你自問文筆又唔算太好嘅話,我強烈建議你由依一刻開始累積詞彙.
至於係扣題方面,我覺得記敘抒情文佢要求扣題能力唔算太高,而且扣題能力係好難提升,只可以透過更多嘅練習去提升,所以依個月你只要keep住繼續每星期作一篇文就夠,冇需要話特別操得多.
議論文
去到議論文,我覺得議論文需要嘅元素不外乎兩樣:第一係例子,第二係推論.所以喺三月之前你都係主要訓練依兩樣野,而冇特別話有啲咩一定要喺10月先做到.
反而,我知道有好多學校比學生作嘅議論文題目都係一啲開放式言論,例如係「談XX」,「XX有用」,因為好多學校嘅卷都係抄返2018,2019年嘅公開考試卷出,但其實我自己覺得下年出返命題式議論嘅機會比較大,例如好似2016年Q3:
有人認為「傳統往往是創新的包袱」.試談談你對這句話的看法.
但由於依兩年都冇出過以上依種形式嘅議論文,所以好多同學對於呢種議論文題目嘅訓練都係唔夠,而依種議論文往往比開放式嘅議論文更加之難作,所以要有更多嘅練習同準備.所以我覺得係10月嘅時候,就一定要開始練翻以上呢一種議論文,如果去到11月或者1月先開始練嘅話,你作依種議論文嘅能力會唔高,因為你習慣咗開放式議論對論點冇好大限制嘅特性.
如果你自問過去一兩年都冇作過呢種議論文,而你又想係真實嘅考試揀議論文,就必須要留意我之後講命題式議論嘅post啦!
依個新系列會Guide住大家溫書,唔知大家鐘唔鐘意依個新系列呢?中文嘅其他卷之後會再開post講,未完啊!
如果你對溫曬上面嘅中文課題覺得太過高難度,可以由@dsefreegiveaway 嘅白話文溫習開始慢慢溫: 中文卷一閱讀備戰指南

robotstxt: allowed

filter: keep


text:
(Pilates 知多少)
呢個運動係由德國人Joseph Pilates發明,所以用佢個姓氏來命名.佢對運動科學好有心得,後來協助因戰爭受傷嘅軍人治療,最後發展左一套強化核心肌肉嘅運動.
所以Pilates唔止係一種運動咁簡單,其實仲有物理治療嘅效果,甚至醫院都用呢個系統黎幫助受傷病人復原.
除此之外,仲有唔少其他功能:
改善腰背痛,姿勢不良,脊椎側彎等問題
強化腰背肌肉,保護脊骨
減低日常生活中受傷或失平衡的跌撞
練出馬甲線!
只要持續學習4堂,就有明顯改善腰背痛等等問題,想知多啲,記得要follow我地instagram喇~
( Pilates VS Yoga )
好多人聽到Pilates都會問:咦,係咪即係瑜伽?
Hmm,其實你可以咁理解:Yoga主要目標係強調身心靈放鬆,而Pilates 除左令你訓練時投入,專注外,仲係一樣改善脊椎問題嘅功能性運動.
Yoga有好多拉筋嘅動作,强調放鬆,最高嘅境界係去到一種靈修嘅效果.
但係重點黎喇,點解國外國內嘅人都開始愈黎愈多研究Pilates,連外國唔同model都會練pilates黎保持自己身形,因為Pilates真係可以糾正一啲係你身上面長期出現嘅問題.
創辦人Tina設計嘅動作,可以幫你拉長返個人,再配合埋Barre嘅元素,會拉返開個身體,將兩邊balance返,同時爆汗,所以點解,我地可以好多信心咁講,四堂一定會見到效果,因為你有小小錯,Tina都會見到,你啲動作無可能會做得唔啱或者唔夠,效果自然會比較明顯.
加上Pilates & Barre嘅課堂,會訓練埋身體各個部位嘅肌肉,你坐得唔岩,行得唔岩,企得唔岩,就係因為你唔識用你啲肌肉,當你上堂開始訓練,開始感受,你會慢慢記得用個舊肌肉,端正返個人同時,肌肉會保護好你嘅各個關節.
Pilates同Yoga都係有唔同咖,睇大家追求咩目標啦~
PS:小編知道Tina 老師未接觸Pilates 之前,都係有訓練Yoga 幫助睡眠架,而且YOO 有好多學員都係Yoga 老師🥰 ,遲啲再慢慢同大家分享~~


text:
羅什哈桑納
羅什 哈桑納即係希伯來文: ראש השנה ro’sh ha-shānāh,英文寫法係 Rosh Hashanah.Rosh 有「最初」,「開始」嘅意思,而 Ha-Shanah 有「改變」,「更新」嘅意思,換言之,Rosh Hashanah 就係指「一年嘅開始」,係一個猶太人慶祝新年嘅節日,呢個節日係僅次於贖罪日一個最重要嘅聖日.
日子改
喺猶太人嘅曆法入面,有兩個新年,一個係民曆新年,另一個係教曆新年.教曆新年以尼散月(Nisan / Nissan)做第一個月,呢個月係記念猶太人嘅祖先逃離埃及人嘅奴役展開新生活,所以成為第一個月,即所謂嘅教曆新年,根據出埃及記 12:2 而定出嚟.
而第7個月係提斯利月(Tishrei),Tishrei 有開始嘅意思,即係話神係喺呢個月創造世界,因為咁呢個月就成為人類同動物嘅新年,即所謂嘅民曆新年.而提斯利月嘅第一同第二日,就係羅什‧哈桑納(Rosh Hashanah)嘅日子,係根據利未記(Leviticus)23:24 定出嚟,同時喺民數記(Numbers)第二十九章亦有講到呢個節日.
亦有一種講法指呢個月份啱啱就係以色列地區嘅雨季,所以古猶太人先會定呢個月做「歲首」.
如根據一般格勒哥里曆(Gregorian calendar),即一般俗語所講嘅西曆嚟計,提斯利月多數喺大約九月到十月之間.
最近三年嘅Rosh Hashanah日子
傳統習俗改
Rosh Hashanah 第一日叫吹角節,猶太人會去猶太會堂進行三次祈禱,而最後一次要吹號角(shofar),總共吹三聲.第一聲係提醒啲人上帝先係世界嘅主宰;第二聲係重申上帝係世界嘅判官;第三聲係警告啲人要敬畏上帝同埋要相信上帝.
不過吹號角喺古代猶太人嚟計,其實係一種戰爭嘅警報,所以吹號角對猶太人嚟講其實重有另一重意義,就係唔好忘記猶太人過往經歷過所有戰爭嘅歷史.
喺午禱之後,佢哋會去到一啲海邊,河邊,總之有水嘅地方舉行贖罪儀式(Tashlikh),係呢個儀式入面,會誦讀《彌迦書》(Micah)7章19節:『將我們的一切罪投於深海』,然後搖一搖自己件衫個邊三次,表示已經拋棄咗罪惡,有啲人重會將過去做過嘅錯事,寫喺一張紙度,然後掉落水,表示已經洗淨咗自己嘅罪孽.
然後由呢一日開始準備迎接贖罪日,佢哋要由呢日開始,懺悔十日,回顧同反省自己過去一年嘅言行,而呢十日叫做「敬畏嘅日子」(the days of awe).
傳統上猶太人喺 Rosh Hashanah 嘅日子見面時都會講呢啲咁樣嘅祝福語:佢哋會講 ketiva ve-chatima tovah(祝你未來一年會寫得好同封得好),乜嘢係「寫得好同封得好」?因為猶太人相信,喺 Rosh Hashanah 嘅日子裏面,神會對每個人進行審判,無論男人,女人定細路仔,所有審判結果都會記錄在案,然後喺贖罪日封印,一封咗印就成定局,所以佢哋會喺呢日講類似 Shana Tova(祝你有美好嘅一年),Shana Tova Umetukah(祝你有美好甜美嘅一年)呢類咁嘅祝福語.
就係因為想令自己紀錄良好,所以猶太人會喺呢十日「敬畏嘅日子」入面懺悔.猶太人認為,喺得到上帝寬恕之前,先要得到同伴寬恕,所以喺呢十日懺悔裏面,猶太人會四周圍去搵一啲自己得罪過嘅人,或不知不覺中得罪過嘅人,然後向呢啲人要求寬恕自己.
猶太人喺呢個新年入面,會一家人坐埋一齊食飯,佢哋會食一啲蘋果蜜餞或者沾有蜂蜜嘅蘋果,麵包,象徵之後一年嘅日子會甜蜜同幸福,亦會食代表吉利嘅魚同梯形嘅嘢食例如石榴.亦有啲唔吉利嘅唔會食,例如花生或者合桃之類嘅果核,因為個發音唔好意頭所以唔會喺新年食.重有一啲酸或者苦呢啲剌激性嘅嘢都唔會食,原因係要保住把聲用嚟喺之後十日祈禱.
影響改
雖然 Rosh Hashanah 喺而家個世界好似只有對猶太人先有關,全世界都幾乎用晒格勒哥里曆(西曆)都係喺第一個月慶祝新年,但查實好多學校開學嘅日子,都選擇喺 Rosh Hashanah 所在嘅9月作為新學年嘅開始,都咪話唔關事.


text:
這是宗師僅存語音檔,1960年代用盤式錄音機錄制,現數碼化,格外珍貴.文字檔若有錯漏,以宗師原音為準.
我喺《螳螂拳起源與系統》裡面呢,曾經講過螳螂拳呢係由十八家…就合成既,呢個十八家呢就係以太祖啲長拳為起首.太祖即係指宋太祖趙匡胤,為起首既.咁樣我現在呢就將太祖啲訪友歌呢先行錄出黎.宋太祖既訪友歌佢係咁話既:
太祖長拳甚可嘉,天下雲遊訪大家.鬧裡奪粹高一著,韓通從此把名窪.
強中自有強中手,何須逞強太自誇.鄭恩旁觀看得破,通臂猿猴更不差.
通拳又被纏封打,只顯他人不顯咱.寰中武士參不透,深如東海細如麻.
(02:08 – 02:49)
咁樣呢首太祖既訪友歌呢,就係載喺《少林真傳》裡面既.咁據說呀,十八家就係…以螳螂拳為總,以太祖的長拳為起首既.咁十八家既次序呢,就係咁樣既:
太祖的長拳起首,韓通的通背為母.
鄭恩的纏封尤妙,溫元的短拳更奇.
馬籍的短打最奇,孫恆的猴拳且盛.
黃粘的靠身難近,綿世的面掌飛疾.
金相的磕手通拳,懷德的摔捋硬崩.
劉興的抅摟採手,譚方的滾漏貫耳.
燕青的占拿跌法,林沖的鴛鴦腳強.
孟甦的七勢連拳,崔連的窩裏剖錘.
楊滾的棍採直入,王朗的螳螂總敵.(03:19 – 04:23)
咁樣呢個十八家呢就係以宋太祖既長拳為起首,以王朗既螳螂為總敵.呢個總敵既意思呢,並不是呀將十八家既…認為係個敵人,實在佢既含意呢,即係將十七家既好處呀,與共佢既方式呢,係灌咗入螳螂拳裡面既.即言之,纏封,「鄭恩的纏封」,咁呀…現在…躲剛呀,與共好多拳裡面既所謂內纏絲,外纏絲,小纏絲,大纏絲,封手統錘諸如此類既方式呢,都係喺嗰度黎到分化出黎既.「綿世的面掌飛疾」裡面呀,即言之…飛雁掌呀,與共反掌呀迎面掌呀,滾漏手之類既方式,亦喺嗰度處抽出黎既.「懷德的摔捋硬崩」呢,螳螂拳裡面好多方式呀,都係出自…懷德既方法黎既.即係插錘有摔捋兩分,呢啲手法就係喺呢度黎㗎嘞.「劉興的抅摟採手」抅摟採手呀,人人都…差唔多都知道呀,就係螳螂拳每一套拳裡面呢都有既.「燕青的占拿跌法」大致黎講,即係螳螂拳裡面呀蹬[足甫]呀,前勾後彈呀呢種咁既腿法呢,都係喺呢度出既.「楊滾的棍採直入」棍,就係一曲一直,就為之棍手,即係螳螂拳既十四路之中呀既第九路,就係叫做棍手.棍,而加入採,採而又棍,呢個就係一個變通既辦法黎既.所以王朗既螳螂呀,就係有以上十七家既方式呢係包括在內既.(07:44)
(07:53)螳螂拳呀有所謂八打,八不打.呢一個方法呀,就係指人身上每一個位置,都係用好容易被敵人襲擊既位置.舉其大既位置呢,去到使到我地去學螳螂拳既人,都要加以防範.第一,固然唔想俾人向著我地呢個位置黎到擊中,而我本人黎講呀,又唔好隨便咁…向敵方黎到襲擊呢個位置.八打,就係話呢,佢個位置呀雖然係好容易令到對方呢受到好大既痛苦,但係呢佢…無生命危險既,所以呢,呢個八打既…既意思呀,即係話可以打.咁樣佢既位置呢,就係咁樣:
- 眉頭雙睛;
- 唇上人中;
- 穿腮耳門;
- 背後骨縫;
- 脅內肺腑;
- 撩陰高骨;
- 虎頭鶴膝;
- 破骨千斤.(09:46)
第一既眉頭雙睛,就係兩度眼眉之中間,嗰個位置呢就係叫做眉頭雙睛.第二,唇上人中,就係上唇和鼻下嗰個位置呢就係嘞.三,穿腮耳門,就係…(10:16 – 10:47)即係一般俗語所謂胳肋底.六,撩陰高骨,就係肚臍對下而陰部之上嗰個就係叫做撩陰高骨.七,虎頭鶴膝.虎頭鶴膝呢就係膝頭.假使對方呀用腳黎襲擊我既時候呢,我如果有機會呀,就向佢既膝部打下,咁樣不只話我唔俾佢踢著,反而呢佢所受既痛苦呀…好嚴重㗎.八,破骨千斤,嗰個就係打人先打手既原則.假使對方用手打過黎,我用橫拳打落,向佢手踭…嗰個位置打落呢,嗰個就係破骨千斤.呢八個位置如果俾人打著呢,係相當痛苦既.隨時呀都…再無還擊之力㗎嘞.咁所以佢八打呢,即係話雖然係使到人呀受好大既痛苦啫,但係呢無生命危險既.咁所以呢個八打呢,就係話隨時可以拿出黎打.還有八不打呢,八不打都係致命既位置.固然呀又唔好俾敵方黎到打著,站在自己本身去講呀,亦唔應該俾人打著.如果呢個位置呀一下錯手打著呢,好容易令到對方喪生既.
- 不打太陽為首;
- 不打正中鎖喉;
- 不打中心兩壁;
- 不打兩肋太極;
- 不打海底撩陰;
- 不打兩腎對心;
- 不打尾閭風府;
- 不打兩耳扇風.(13:30)
呢個太陽為首呀,就即係俗語所謂…魂精,即係兩邊太陽穴,任何一邊呀…打著呢都隨時可以重傷倒地既.呢個太陽穴就係曝露於敵人之前既,好容易呀被人擊著,咁所以呢,呢個位置就係要萬分留心,唔好話疏忽咗.二,二不打正中鎖喉.正中鎖喉係…嗰個喉部嗰度呢,就…用鎖喉既方法呀,隨時都可以…向正中黎鎖入,一扣著佢對方既喉欖呢,好容易呢就係令到對方會窒息㗎,呢個又係死亡既位置黎.三不打中心兩壁,即係前後相對既…喺個…個人身上既最中心既位置.四不打兩肋太極,即係俗語呀小腌嗰個地方,用雙掌黎到切入呢,好容易呢就…令到對方呀死亡㗎.五不打海底撩陰.海底撩陰,大概黎講呀,凡練武既人呢都了解係邊一個位置.多數去講呢,係用腳黎到襲擊,上撩陰腿之類呢,就係專向呢個位置黎襲擊既.其餘呀,單臂爪呀呢種咁既手法呢,亦係向呢個位置去攻擊.六不打兩腎對心,就係兩邊乳門下一寸,用雙錘黎到撞入,呢個位置又係好重要㗎.七不打尾閭風府,尾閭風府就係喺尾龍骨對下,嗰個位置呢百分之百都係要用腳黎踢既,所以呀有啲未曾練過武而練武不精既人呢,隨時大家兩朋友相玩呢,動不動就起腳黎到踢對方既屁股呢,呢個實在係好危險既,一下不留心呢,如果踢著呢個尾閭風府個位置呀,就由玩而變到誤及對方既生命,故此呢我特別要提供俾各同學呀,切不可隨便起腳呀,向對方既屁股踢去,呢個實在係玩唔過㗎.八不打兩耳扇風.兩耳扇風呀,就係兩邊耳同時用掌黎拍入,咁樣呢,一拍呢就可能令到對方就死亡㗎.如果用單掌黎是但襲擊一邊呢,佢嗰個危險既程度呀就減咗大半㗎.如果用雙掌黎拍入呢…萬分危險㗎.咁所以呢,呢個兩耳扇風呀,睇黎就係好平常既位置,實在…就係相當危險既.(17:55)
(18:05)我現在所要講既,就係有關初學拳既同學應該要注意既地方.每一個初學拳既人呀,佢一經上堂呢,睇見好多同學都係玩得興高采烈,刀呀,槍呀,劍呀…都舞得相當好,於是佢個心呢就好羨慕,由羨慕呢,佢又想急於呀…就…學到,學先進同學既技能.呢一個心理呢,大概黎講呀,人人都有種咁既懷著㗎,但係新學既同學應該要知道,每一個人呀所學,不論任何一種技術,都要經過相當時間,然後呢,有好既成就,有好既表現.羨慕,只管去羨慕,呢個呀,本來就係無可厚非既,但係應該要自己呀從頭去…從頭去做起,唔好只顧係隨便去羨慕,羨慕係得唔到結果既.因此,我要對大家黎到詳細啲講下,我本人呀學拳既時候呢,亦都係曾經有過呢種咁既思想,因此呢種就係經驗之談.(20:10)
螳螂拳本來就好快捷既拳術,佢既動作,每一套拳之間呢,都係通常四,五十個動作既啫,但係佢練起上黎既時候呢,必須…必須要一氣呀…就連貫㗎,不能夠呢就中斷,或係或快或慢,咁呢種呢,就係一種毛病黎既.咁我地想要做得…好既時候呢,必須要根據住出手快,盤架慢.盤架,換言之就即係每一個姿勢都要做得好,正確,然後呢,每操練一套拳既時候呀,出手雖然係好快,但係佢嗰個姿勢呀,應該要盤定,即係擺定,令到在場的每一個人呢都睇清楚佢個姿勢,係乜嘢既步法.由手法與步法呢係必須連合,由一個一個姿勢咁樣去連呢,出手,點樣快捷,呢個唔成問題既,至緊要唔好含糊,正所謂亂七八糟咁,嗰手都未打得盡又去第二手,咁樣呢就係大失嗰個…螳螂拳既原則.(22:32)
(22:36)以往呀就練拳呢,多數呢要操拳㗎,操拳本來呢亦有好亦有壞.好的方面去講,就係呀使到每一個同學,每一個姿勢有唔正確的地方呢,擔任指導既人呢,可以慢慢去糾正佢.而且,佢每一個姿勢呢,係停留相當時間,使到指導者有機會去糾正既…錯誤既同學,而正確既同學呢,亦有機會呀打破姿勢而去佈定,咁樣呢就係好處之一.其次呢,佢能夠呀…在集體方面去求進步,即係一班同學之中,佢既進度情形呢,差唔多都係劃一既.但係壞的方面呢,就可能影響到…某個同學,佢既動作本來係非常正確,同時呢佢又好活潑,好靈敏,但係呢,因為佢要遷就其他既同學,所以到呢…令到佢呢跟埋一齊去…遲滯咗佢既拳法.呢個呢就係毛病之一,如果佢能夠變通佢自己既頭腦呀,集體既時候應該要咁做,輪到自己個人練習既時候,又將嗰個作風呢黎到改變一下,不能夠呀一成不變咁樣,集體又係咁樣,個人又係咁樣.故此,有好多人呀以為學拳術就係運動之一,不外係四肢運動既啫,唔需要用腦㗎?呢個就係大錯特錯㗎.即言之近代既體育,如足球呀,籃球呀,排球呀,網球呀,嗰個集體式既…國技呢,都係有佢所謂戰術,戰略,陣法,各方面黎形成㗎.你且問一隊球隊裡面呀,不論任何一種球隊,佢都需要一個教練.教練係好既時候,會令到整隊球隊呢,都有合理的演出.因此可以知道呀,個教練呢足以影響到全隊既球隊㗎.咁如果有一個突出啲既球員呢,佢個腦筋呢就非常機警既,咁樣呢我地隨時隨地呀,凡係有…睇頭既人呢,都可以見得到,佢係有領導作用既,否則呢,人人都橫衝直撞,人人都拿出佢自己本人既技術出黎呢,咁樣就唔成一個集體既隊伍㗎嘞.(26:57)
咁拳術方面呢,雖然呀就係本身上以四肢去運動,佢除咗運動之外呢,還要分開…敵方,本身,咁樣到臨場應敵既時候,就係要有一個好機警既變化,然後呢至可以運用自如既.咁平日練拳既時候呀,唔好盲目的去打,應該呀在自己的面前,要幻想到一個敵人出黎,呢個敵人呢就係假想敵人黎㗎,咁我呢一拳向中部去攻擊既,呢個呀敵人呢就會係咁樣俾我擊到呀,同時呀我又起腳去襲擊對方既下盤,而對方呢又會俾我擊著㗎,或係向後,向右,向前黎到躲避我㗎嘞.咁樣呢要幻生咗一個假想既敵人,嗰啲拳呀與腳呢,不能夠隨意咁樣使出去.嗰個位置,尺寸應該係要好準確,時時都要留心著自己嗰隻腳,踢向邊一方面,唔好隨便…鍾意就高啲,唔高與既時候低啲,係漫無目標既.一經習慣咗之後呀,佢既拳法呢好含糊㗎,例如呀扎腳係不過膝既,即係對方既膝;閉門腳不過對方既肚;穿心腳不能過對方既頭,唔好話以為我嗰隻腳係可以起得好高既,隨便去起高,呢個呢就係唔合適既.(29:47)
至於初學拳術既人呀,係常常有咁既感覺:嗰個腳方面呢,嗰個膝下既筋絡呢係掹掹緊既,令到佢呀唔係好容易咁踢得起對腳,呢個就係一個原因.呢個原因呢需要多拗啲腿, 令到膝下既筋絡呢鬆咗,佢就自然唔會牽強㗎嘞.第二點呢就係要注意到呀,站著地下既腳呢,使出…發嗰隻腳呢更要用得力多既.例如我兩隻腳合埋呢,有一百斤力.站在地下嗰隻腳呢,要留番六十斤以上.踢出嗰隻腳呢,僅僅呀係使得出三十五斤至四十斤之間既啫,不能夠過咗個限度,如果過咗個限度呢,就會失咗自己既重心.其次呢,就係初學拳術既人呀,每每感覺到佢既發力呢就喺個肩膊上面處.肩膊,就係指…速力,係唔可以發力,發力呢,必須要由肩膊直達肘部,肘部移到腕部,腕部移到拳鋒外面,呢個至係發力既正確.肩,一定要鬆,即係與腿一樣,如果唔鬆,嗰啲力度呀就係速而不發.外行既人,睇…睇佢以為呢佢好有力,但係佢個拳鋒外面呢係透唔過既,所以佢啲力度呀只有係速而不發,中看不中吃既.呢個…關於呢個肩膀上面呀,係要多啲用番車既方式,將嗰個肩部呢盡量去靈活佢,與拗腿呢係有異曲同工之妙既.故此初學既同學呀,唔好話急於求進步,需要打好自己既基礎,然後呢至係有進步既.(32:56)


text:
「賽車」
係香港要接觸賽車嚟項運動係一件極度困難嘅事!當然好多人都鍾意賽車,只不過香港就無咁嘅地方同條件去孕育賽車手.好多時要賽車就要去中國先至有正規嘅賽車場.之前係香港其實係有探討過係大嶼山興建賽車場,但係最終都被否決.但係邊個話香港人無能力係國際賽車賽事入面取得好嘅成績?香港都有好多職業嘅賽車手,只不過大家好少關注嚟方面嘅新聞啫!
「杜拜」
一場賽車賽事要賽足二十四小時,除咗挑戰戰車本身嘅能力之外,車手本身嘅體能一樣受到考驗!而今次杜拜嘅二十四小時耐力賽,如果有五個車手,平均每個人都要揸接近五個鐘頭.杜拜賽道長約五點四公里,一共十六個彎位,而今次香港有兩支隊伍出賽,最後係咁多支隊伍入面勝出.咁足以代表香港嘅車手係可以挑戰世界級嘅賽事!雖然今次因為技術性問題失去冠軍,但係相信佢哋會再接再厲!
「成績」
香港著名車手關兆昌,李英健,歐陽若曦,方駿宇同唐偉楓,組成最強土炮組合駕駛奧迪新戰車,為亞洲鳳凰車隊出戰GT4組別賽事.原本以五百五十二個圈跑完全程力壓另一支鳳凰車隊奪冠,但賽後被罰降至亞軍.車隊代表解釋,因為歐陽若曦今季車手評級由金變銀,駕駛時數超出銀級車手限制,而車隊當時未有發現,最終被罰降至亞軍.雖然賽會亦誤把歐陽若曦當作金級車手,但因車隊超出賽後半小時才提出上訴,無緣扭轉判決.
Also published on Medium.


text:
去大阪除咗行街 shopping,食野之外,原來仲可以參觀吓工廠!好似我呢啲咁好學嘅人,決定去喺吹田嘅 Asahi 工廠見學一吓,因為 Asahi 啤酒真係好好飲,竟然有機會可以去朝聖~
嗱,我絕對係為咗欣賞 Asahi 啤酒嘅製作過程!唔喺因為果 20 分鐘啤酒任飲嫁!我唔會話俾你知果度有啤酒免費任飲嫁~
地址:大阪府吹田市西の庄町1-45
電話:06-6388-1943
費用:免費
為咗今次見學,出發就要申請定,不過個 tour 喺免費嘅,申請網址
其實都幾 full,建議早啲申請定,如果唔係就得返啲朝早嘅時間,我就申請咗十點…
搭 JR或者阪急線去到吹田站,再行大約十五分鐘就可以到
我係梅田去吹田大約三十分鐘左右
其實一落車好快就會見到,不過行過去入口都有一段距離
沿途都有路牌指示
終於入到嚟喇,首先登記返一啲資料
職員會講解個見學流程,首先睇十分鐘影片,再去參觀工場 40分鐘,最後就係試飲 20分鐘
唔識日文唔緊要,佢知你係外國人就會俾翻譯機你,有英文/國語
十分鐘影片,都係睇吓啲日本人有幾認真,專業果啲野啦
40分鐘嘅 tour, 就由歷史講起
當然會介紹啤酒用料
邊種啤酒用邊種麥等等,呢隻仲可以試食.原來諗住係無味,食落去口感幾似花生,仲有一陣麥芽味,幾好食喎
然後就介紹製作過程,入樽等等,其實同以前細個參觀可樂廠情況差唔多
呢部機好快咁封蓋,咁樣就唔會比空氣入去喎,真係轉得好快
最後仲有個世界啤酒 collection~
真係有好多好多啤酒…我識嘅得好少好少
跟住就嚟到試飲時間,20分鐘~任飲!
生啤有三款,原味,黑啤同埋濃味,同埋有大量唔同味嘅罐裝 Asahi,不過好多便利店都會買到,所以主力都係飲生啤啦~
呢杯係原味,唔知係心理作用定點,呢杯 Asahi生啤的確比酒吧嘅生啤好飲!
泡沬好似有啲牛奶咁甜,啤酒勁滑,仲要冰凍,真係好好飲!
而至於濃味,泡沬同原味一樣似牛奶,酒味就真係比較有麥味,至於酒精味就唔多,都好飲~
可能係我慢慢享受既關係,飲完呢兩杯已經夠 20分鐘,要離開了
不過果陣神早流流都係唔好飲咁多好~
呢個見學團都幾好玩嘅,不過就要專登去吹田呢個比較偏嘅城鎮,雖然吹田都係一個舒服嘅地方~
過程真係好似細個去可樂廠,我去內蒙嘅蒙牛廠咁囉,大同小異.而試飲啤酒都幾吸引,生啤真係好好飲~
你有興趣就申請去啦~


text:
近年,儲蓄保險成日都出現係網上論壇,有唔少網民聲稱儲蓄保係「呃人」,更得出「若要生活好,勿買儲蓄保」之談.但其實儲蓄保係咪好似網民咁講係呃人,定抑或另有外情?今日WavingCat整理出同儲蓄保有關嘅資訊.
Table of Contents
儲蓄保係咩黎?
儲蓄保係一種保守型嘅理財工具,十分適合只可以承受到低風險投資嘅人.投保人只需要定期交錢,同埋保費供款期相比起其他計劃短,一般3至5年就完,所以一直深受投保人士歡迎.當投保人將資金交俾保險公司,保險公司就會幫投保人投資喺指定資產組合.除咗保單期內有身故賠償保障外,係保單期滿後,投保人可以拎翻本金同紅利.
儲蓄保賣點
儲蓄保主要賣點係固定嘅保證回報同入場門檻低(金額可低至港幣$6,000/年)另外,儲蓄保係利用時間滾存你嘅保費,等你係保單期滿後賺取期滿利益,係一種比較保守同穩定嘅產品.
適合人士
1. 無定期儲蓄習慣嘅人 投保人需要定期供款,仲要係保單完後先可以一筆過拎翻本金同利息.定期嘅供款將儲蓄變成日常生活習慣,令投保人嘅供款繼續滾存.
2. 無時間進行財產增值嘅人 由於儲蓄保嘅供款年期較短,有穩定回報率,所以如果你有穩定收入,只希望有一個固定嘅儲蓄目標,係經濟不景嘅時候用較低風險嘅理財工具去做財富增值,亦考慮清楚自己係唔會中途退保,儲蓄保將會係不錯嘅選擇.
點揀儲蓄保
現時,市面上出現唔同嘅儲蓄保計劃.面對林林總總嘅計劃時,投保人需考慮清楚自己嘅儲蓄目標同供款能力.投保人如果無係買前考慮清楚自己嘅收入同供款能力,並係供款過程中決定退保拎翻收益金額,係有機會蒙受損失.
常見3大風險
1. 延誤繳交保費 如果投保人延誤繳交保費,係會影響保單中嘅收益,最嚴重嘅情況係保險公司會終止保單.
2. 流動性風險 如果投保人因突發事件而需要流動資金,可以根據保單條款向保險公司作全數或部分退保去收翻錢,但呢個行為係存在風險,因為投保人最後嘅收益可能係遠低過目標儲蓄嘅金額.
3. 預繳保費風險 通常係儲蓄保計劃中,投保人如果選擇一次性預繳保費,當中期滿保證嘅IRR會較高,但投保人需要自行衡量有無機會係中途提取已預繳嘅部份/全部保費(大多數計劃只可全數提取),但投保人可能因為咁而損失利息等回報.同時,一次預繳保費亦減少咗手上嘅資金流動性.
WavingCat提供金融理財資訊,讓你抓緊錢途 Follow WavingCat就可以緊貼市場最新消息!
IG: wavingcat.hk FB: WavingCat招財貓
wavingcat.hk
分享即時資訊 助你在投資路上爪緊錢途😸💵
#WavingCat快訊 🗞 | #WavingCat投資 💰
#WavingCat移民 ✈ | #WavingCat理財 🏦
👇申請uSMART開戶優惠/ 瀏覽WavingCat網站✨


text:
阿爾巴尼亞,歐洲最窮嘅國家,當地人窮得嚟但又好和善.
呢個國家係我喺巴爾幹嘅第六站,由科索沃入首都地拉那.事前有晒心理準備,阿國交通係出名嘅,出名亂嘅.喺普里茲倫上咗架殘殘哋嘅錢七,東巴爾幹主要以呢類十幾座嘅小巴為交通工具.車身已經好火舞黃沙,好電影感.而避震同美食展個夾一樣,都係壞咗啊,扽足成程.司機自信手車辣過秋名山車神,掟彎掟到飄移咁,有幾次驚會飛落懸崖,心入面係咁叫媽媽咪呀.
坐車,係考驗大家信任嘅時刻.
幾個鐘嘅高山低谷之旅後,喺入城前嘅高速公路,架車停咗.啲人落晒車,我仲戇居居咁坐喺入面,以為係放風時間,直到司機同我講要轉車先知咩事.於是孭住大背囊,手攞行李袋,喺車來車往嘅馬路搭另一架小巴.
上到架車,嗚啊,真係喊三聲!烈日當空,陽光隔窗射入嚟,三十幾度嘅車廂,得車頂開咗細細嘅窗仔,其他就鎖死晒.一路體驗過山車嘅刺激,一路享受免費嘅桑拿,混雜絕望後便是「汗」水衍生出心碎,大汗耷細汗咁,呢啲咪叫青春囉.
入到城,用手機打開地圖睇.無論用咩程式,都睇到一個個巴士站嘅標誌圍滿成個城.密得好緊要,唔好講話主站,連市中心喺邊都見唔到.觀緊星嘅我,個刻諗起天王句「核心外圍係核心內圍」.
弱水三千,只取一瓢,喺茫茫嘅標誌中,架車終於停低咗喺地圖上冇顯示係巴士站嘅巴士站度.
地拉那嘅巴士站多到數唔晒,多數又冇巴士牌,停車憑感覺,城內城外跨國嘅巴士站各據一方.但當地人就認為好有系統:巴士只開單一方向嘅循環線,南面嘅站絕對唔會有車去東面.大巴行得好慢,入唔到窄街,好冇效率;反而小巴細,流動性高,上落客夠快,所以當地先會咁多.
有日去首都附近嘅克魯亞古城.上車坐低後,啲人係咁望住我,不過都慣晒,自科索沃起,東巴人對亞洲面孔相當好奇,有試過俾人當係明星咁要求合照.車上好多都係老人,只識阿國語言或者俄文,但又對我好好奇,於是有個後生仔幫手翻譯.佢哋啲問題多過施政報告答問大會,由去邊度旅行,來自邊度,幾歲到結咗婚未,沒有問不到,只有想不到,見工嘅面試官都冇問得咁多.
後生仔同我講自己喺意大利讀工程,畢業後喺個邊返工賺錢,放假返嚟探屋企人.阿國嘅青年就算喺當地讀書幾叻,揾嘅錢都唔多,上唔到位,筍工俾權貴霸晒.所以有機會去外國浸鹹水,就盡量喺當地揾工,改善生活.
聽到呢度,真係好想喊:香港,亞洲金融中心,我哋面對嘅問題同歐洲最窮嘅國家一模一樣.
佢俾我嘅感覺好博學,知我會南下「千窗之城」培拉特後,就同我講座城嘅歷史,對鄂圖曼統治嘅歷史相當熟悉,仲清楚過谷歌大神.一路講一路自豪國家曾經嘅輝煌,睇得出佢仲好愛呢個地方.
首都交通真係會嚇你一跳.同樣,又要轉車.我要去山上嘅古城,但停喺山下嘅新城.佢就揾咗同車幾個都要上古城嘅阿姨,叫佢哋帶我去.冇幾耐架車到,啲人當係最後一艘方舟咁湧上去.嗰幾個阿姨俾我上車先,之後坐喺我附近,驚我唔知落車.佢哋唔識講英文,但我哋仍可以做手勢同身體語言簡單溝通.
司機副手開車冇耐就過嚟收錢,圍返都係港紙幾蚊,我執緊散紙出嚟時,佢哋二話不說咁幫我俾咗.我個樣完全係黑人問號,即刻俾返錢人.不停塞錢過去,佢哋不停推返嚟,大家好似玩黐手咁,最後都係唔收.摷勻成個背囊都冇咩嘢有紀念價值,只好送個掛咗喺背囊,有自己個姓嘅熊仔俾同行個細路仔,當係小小心意.
一齊落車,佢哋同我道別後就行返上古城,感覺好唔真實.阿國人出名窮,但可以無緣故嘅熱情,完全唔計較,好有趣.
做咗咁多年香港人,一毫都計到盡,專業過精算師,俾錢一個三唔識七嘅人搭車,傻的嗎?但去到好窮,真心對人而且淳樸嘅國家,自己就變成咗心靈上嘅大鄉里.任你走過幾多浮華大地,影過幾多靚景,一段時間後就煙消雲散,反而人與人之間互動嘅內心感受就好難遺忘.
阿國嘅交通,都係窮遊嘅一種體驗.雖然神奇頂級超卓得過份,但永遠越混亂嘅經歷,之後諗起就越特別.
去旅行,每件小事都可以觸碰到內心深處,要記住,世界有壞人,亦有好人.
(文章為港語學第三屆廣東話徵文比賽參賽作品)


text:
全球唔少地方都受輻射威脅,有巴打更指傳到嚟馬交,有位PR率先中招,嚇到細佬腳都軟呀!原來講緊嘅係「複射」至真!呢位喺澳門富城會嘅大食PR,據聞每次上房起碼執夠你幾劑至收手,各位抵抗力曳嘅師兄真係要避之則吉呀!
被同場姊妹及巴打稱為「複射妹」嘅PR疊疊,全因入房至少兩爆至收工,當事人不但冇介懷,反而好開心表示有此稱謂,證明人人都覺得佢堅好砌,往後更會繼續堅持呢種方法對待每一位恩客喎!
而行家就有微言,話當事人做壞規矩,以複射玩法箍客,無恥到極,對此疊疊解釋係身不由己喎!疊疊話:「初入行時我確實冇複射服務,但每次搞完都有種食唔飽嘅感覺,當時以為係新人慢慢習慣就冇事,結果一年過一年,饑渴感愈嚟愈強烈,我決定主動同人客提出要求!玩家當然唔會介意,事後我發現開波起碼要執兩劑至滿足,複射妹稱號亦由此而起,我更同姊妹分享呢份喜悅,點知換來係畀人話我做壞規矩,真無辜!」
為免破壞業界規矩同被行家針對,疊疊話依家唔會主動開口叫人客「複射」,只會表現一副未食飽嘅淫樣,如果對方冇反應,佢就自己解決算數!可笑嘅係男人見到阿妹喺床上咁痛苦,一定出手相助,所以綜合咁多次經驗,冇人會見死不救喎!疊疊話:「其實我已經好收斂,人客一發射我就等佢哋指示,通常佢哋都鍾意攤喺床上回氣,趁呢個時間,我就自摸囉!或者我條腿太長,少少郁動就被佢哋發現,睇見我摸得一陣,就老實不客氣壓上嚟囉!」疊疊講到好似自己冇責任咁,如果唔係你淫蕩,人客就唔會搏晒老命幫你解慰啦,計我話應該問阿妹攞貼士至真呀!
三圍:34,24,33
身高:5呎5吋
撰文:祖 攝影:昌


text:
6年前嘅今日,こぶしmajor debut啦!!\(^O^)/ こぶし最一帆風順嘅時期… 華麗嘅debut.
こぶしファクトリー活動期間只有短短5年,講真回憶實在唔夠.解散咗一年幾,蝠都仲係好唔捨得.一段時間之前已經決定咗由debut single開始沿住こぶし嘅軌跡由2015年再行一次,err… 各位可以當係timeshift咁嘅嘢(今個post撞正最忙嘅時期,原諒我又backdate返),命名為「こぶしメモリー」.雖然呢個post係single,但「こぶしメモリー」唔會局限喺CD release度,其他Keydates都會post.另外miss咗嘅3/26 indies debut會近日補返.
Major Debut嘅こぶし… 真係走搞笑路線(喂w
こぶし講緊係impact!拉麵,相撲係咩一回事?!XDDD 念念已經係比較”正常”嘅呢個standard真心破天荒.不過當時嘅hello就係需要呢啲吐糟點滿載又爆爆地嘅衝撃,飯去con好多都唔係為聽歌,係想跳下嗌下瘋癲下.こぶし嘅歌路就正正係呢隻.嗰時嘅こぶしlive嘅盛上狀況證明咗係work嘅.好多fans都鍾意呢個style嘅こぶし… 反而後來”正經咗”之後好多人都話好懷念初期嘅怪歌曲ww 而呢幾首歌直到最期都係live會成日聽到嘅歌,大概冇一個こぶし組唔識跳XDDD
ドスコイ!ケンキョにダイタン
ラーメン大好き小泉さんの唄
念には念(念入りVer.)

當時都未有太大感覺,都依然只係停咗喺「はまちゃん終於debut太好了」嘅程度.睇こぶし都只係為咗睇はまちゃん.加上蝠係比較偏向鍾意聽正經少少嘅慢歌,喺身處海外冇得成日去到live嘅情況下,當時係比較難感受到こぶし嘅魅力.


text:
12 MARCH 2014(WED)
小小豬终於做到叻叻豬,因為可以克服到飲奶樽仍個心癮,可以乖乖地用杯杯飲奶啦~
其實早係大半年前,我地都好想同小小豬戒奶樽,不過都係得個諗字,每日早晚我地都仍然好習慣地用奶樽開奶.
但小小豬都已經三歲半人仔,成日用奶樽係會對語音發展唔係咁好,所以我地真係要的起心肝同小小豬槭甩佢.
我自覺成個過程都有少少變態,不過為左小小豬,所以都真係要硬住頭去做.
開始摵甩行動之前約一星期,除左出街可以用水樽之外,平時係屋企都要小小豬用杯飲水,次數方面都幾密,同埋要次次清哂杯入面啲水,總之就要佢多用水杯啦!
其實成個過程我會好多謝腸胃炎嚟探小小豬,因為腸胃炎嗰幾日,小小豬又唔可以飲奶奶,就趁佢病好之後,渴左奶幾日,就係依個時間開始摵甩啦!
坦白講,開頭小小豬都唔多肯,真係可以話喊住飲.見佢邊飲邊喊邊叫媽咪個可憐樣,都有一刻心軟.不過心諗為左小小豬,真係要強硬,所以佢唔飲哂杯奶我都唔會睬佢.
小小豬都算幾大奶癮,加上又冇飲幾日,所以CC氣都會喊住同我飲哂.第一日都用左成大半個鐘先飲完,相同分量平日唔洗十分鐘就KO啦!
之後嗰幾日都係喊住飲,不過就抗拒程度明顯一日比一日少.或者小小豬明白一個道理,知道抗拒係冇用,所以乖乖就範...哈哈哈!
到左今日,小小豬终於係完全冇扭計情況下,開開心心咁飲奶啦~
雖然小小豬用杯飲奶都可能係算遲,有啲小朋友兩歲未夠就已經可以做到,不過每個小朋友發展唔同,唔可以作比較.
但係成個過程,小小豬都只係用左五日就可以乖乖開心地用杯飲奶,所以係我地心目中小小豬都已經係叻叻豬啦!


text:
#寫出你遊歷 #hutchgo資助旅費1000蚊
講起越南旅行,多數人都會諗起峴港,貪峴港多野玩,既有Bana Hill,又有resort可以嘆住咁同陽光玩遊戲.其實越南首都河內都係一個好值得一去嘅地方.位於北越嘅河內係越南嘅工業,文化中心,除了人煙稠密,市內的交通更是車水馬龍.成千上萬的機車到處穿插,加上道路狹窄,稍不留神,險象環生!然而,與其話呢個係河內危險嘅地方,倒不如當佢係河內嘅特色,地道文化的一種.
介紹我嘅行程之前,先要同大家簡單講下河內旅遊嘅慣常行程.相信大家都聽過下龍灣同沙壩,多數河內嘅旅程都會去埋呢兩個地方.因為呢兩個地方由河內出發係最近,而且河內市入面實在唔需要花太多日子就可以玩個夠.
到埗河內內排國際機場後,就可以喺機場換越南盾同埋買電話卡,但係建議大家唔好換咁多錢住﹝始終機場匯率冇咁抵﹞,市內嘅老街上面不同嘅找換店會比較抵.離開機場去酒店建議選搭的士!因為等巴士將會係一個漫長嘅等待,而且最重要係越南的士非常便宜,跳錶由9千至一萬二千越南盾不等,但要問清楚司機係跳錶計錢定係佢定價,否則落車先嘈就無謂了!
好!即刻睇第一個景點 — 還劍湖
還劍湖位於河內市嘅中心地帶,相傳1418年黎朝太祖意外獲得一把順天劍,成功起義擊退當時佔據越南嘅明朝軍隊,並且創立左黎朝.之後佢喺遊湖嘅時候,把劍突然震動,然後跌左把劍落湖,之後世人就稱之為「還劍湖」.湖邊好多當地人喺到歇息,亦都有好多cafe可以落下休息下,欣賞下湖景,係一個親身感受越南生活嘅地方!湖邊亦都有一個玉山祠,但入面主要係睇風景,冇乜特別吸引之處
聖若瑟主教座堂
又叫做河內大教堂,由1884年開始興建,1888年完工.每天都會有幾場彌撒,但係我去嘅時候就撞唔正,所以影左幾多張相就走左.簡單嚟講,呢個教堂當然冇西方國家嘅雄偉,但都係河內市入面值得一去嘅地方!
沙壩
本身我對沙壩其實冇乜特別憧憬,因為一知道係要搭幾個鐘火車離開河內市去偏遠嘅地方就覺得好廢時.但係去到之後真係令我改觀,眼前一亮!遊沙壩主要就係由一個村莊行去另一個村莊,欣賞沿途嘅景色,非常適合鍾意遠足或者行山嘅朋友.沿途你都會見到一啲當地嘅村民,賣補給物資例如係小食或者水,亦都會賣啲手作,製作精美之餘,價錢亦相宜.如果你想同當地村民有更多囓文化交流,又或者唔想冒住蕩失路嘅風險自己搵路行,你可以選擇聘請當地村民做導遊﹝當然價錢另議﹞,佢地除左會帶你四圍遊歷之外,亦會同你介紹唔同景點同埋佢地村民嘅生活,絕對係文化交流嘅大好機會!
而沙壩最出名同埋最值得睇嘅就係梯田,河內嘅梯田曾經被評為世界七大梯田之一,而且尚未被污染同埋充滿文化色彩,除左欣賞景色,亦可以睇下當地苗族村民嘅生活!
番西邦峰
呢個亦都係去到沙壩一定要去嘅地方,海拔3143米嘅番西邦峰最出名嘅係雲海,你可以選擇搭纜車上山,然後再好似我咁行上去登頂,當然要注意自己應唔應付到,因為越行得高,空氣就越稀疏!但係一路行除左可以欣賞美景同雲海之外,亦可以感受高海拔嘅涼爽天氣,行到上頂峰亦會好有成功感架!
下龍灣
位於越南下龍市,佢嘅特色就係有好多小島矗立喺海面上,有「世界奇觀」之稱.聯合國教科文組織於1994年將下龍灣列入世界遺產.去下龍灣首先就要上網搵啱你心水嘅郵輪tour,其實唔同嘅tour嘅內容都大同小異,都會有獨木舟玩,整越南地道食物,參觀鐘乳石洞等,但你可以按自己行程揀參加幾多日嘅tour.
河內絕對係一個值得一去嘅城市,希望大家鍾意我嘅分享!


text:
九廣鐵路公司
九廣鐵路公司(簡稱九鐵公司,英文:Kowloon-Canton Railway Corporation,KCRC),係香港特別行政區政府全資擁有嘅空殼公司.九鐵公司喺1982年12月24號去到2007年12月2號(約25年)負責經營香港其中一個鐵路網—「九廣鐵路」,之後做埋貨運業務同埋管理佢嘅物業.兩鐵合併之後,公司業務畀晒香港鐵路有限公司做,所以而家已經冇晒所有業務.九廣鐵路公司只係繼續出租合併後剩低嘅物業資產[4],於2008年,出租只錄得1,200萬港元收入,而在連城廣場保留嘅四層物業,九廣鐵路公司亦至2008年12月初租出其中兩層.
史改
九廣鐵路公司成立前,喺1910年啟用嘅九廣鐵路-英段係由政府部門九廣鐵路局管理同營運.1981年,香港政府計劃將九廣鐵路局由政府部門改為公共法團,畀新公司以商業原則運作.
1982年12月24號,《九廣鐵路公司條例》通過,包括成立九廣鐵路公司,令九廣鐵路正式脫離政府.呢個計劃源自新公司成立後,公司雖然繼續由政府全資擁有,但運作就由公司自行處理,再由管理局監察,管理局成員由香港總督(香港主權移交後改為香港特別行政區行政長官)委任.
1983年2月1號,九廣鐵路正式改由九廣鐵路公司經營同管理.
1990年代,為配合政府優先發展鐵路嘅政策,九廣鐵路公司改組成為規劃,設計同埋建造大型新網絡嘅機構.公司應政府邀請,就多條新鐵路嘅興建進行詳細研究同埋提交建議書.
2007年12月2號,九廣鐵路公司同埋地鐵有限公司(而家叫香港鐵路有限公司)正式租賃式合併,所有路線,相關設施同埋車輛,租畀港鐵公司營運.九廣鐵路公司由成立開始計,過咗25年後唔再營運鐵路.
合併前運輸業務改
本地客運服務改
截至2007年12月2號前,九廣鐵路公司共營運4條本地鐵路系統:
東鐵改
東鐵來回尖東至羅湖或落馬洲,連接九龍南部同埋新界東各區.嗰段係九廣鐵路嘅一部分(由羅湖至尖沙咀),原本叫做九廣鐵路(英段).1949年後,嗰段發展本地客運業務,發展成而家嘅規模.南邊總站曾經改去紅磡(1998年之前叫九龍車站),之後再延長去尖沙咀地底嘅尖東站.乘客可以喺九龍塘或尖沙咀分別轉地鐵(即而家港鐵)觀塘綫或荃灣綫.2009年西鐵九龍南綫通車之後,東鐵縮咗去紅磡,而尖東站就畀咗西鐵.
輕鐵改
1988年啟用嘅輕鐵,全名九廣輕鐵 或者輕便鐵路,來回屯門同埋元朗之間,貫通成個新界西北區,係區內主要交通工具.其中屯門區內嘅路段最多,可以去到新市鎮入面大部分地方;元朗方面就有一條沿青山公路,一條伸延天水圍同埋圍住天水圍嘅路段.
西鐵啟用之後,輕鐵嘅主要任務由區內運輸改做接駁西鐵,但係喺區內運輸嘅地位並冇減退.
西鐵改
西鐵係九廣鐵路公司第一條自己起嘅重鐵線,喺2003年12月20號啟用,由深水埗區嘅南昌站開始,經過葵青區(但冇站)同埋荃灣區海邊(荃灣西站),連接新界西北嘅元朗區同屯門區,長30.5公里.第一期有9個車站,當中有6個轉車站畀人轉地鐵同輕鐵.除咗荃灣西站係完全起喺地底之外,所有車站都起喺地面或者高架橋之上.第二期嘅九龍南綫喺2009年通車之後,西鐵向南延至尖東站,重駁到紅磡站.
馬鐵改
全名馬鞍山鐵路嘅馬鐵,係東鐵系統嘅支線.既係沙田區內新嘅運輸系統,亦大大方便沿線乘客經東鐵去九龍或羅湖.馬鐵喺2001年2月12號開始起,2004年12月21號正式啟用,由沙田區嘅大圍開始,經過喺城門河東面嘅乙明邨同埋博康邨等公共屋邨,威爾斯親王醫院,沙田第一城,石門工業區,最後入馬鞍山新市鎮,以烏溪沙做終點站,貫通沙田城門河東岸同埋馬鞍山新市鎮.全長11.4公里,全程行車時間16分鐘.沿線總共有9個車站,當中喺大圍站可以轉東鐵,係唯一嘅轉綫站.馬鐵大部分路段都係以高架橋起,只係得中間一小部分係起喺大老山公路中央分隔帶嘅地面上面.
兩鐵合併之後,馬鞍山鐵路成為港鐵系統路綫之一,並改叫馬鞍山綫.
2020年2月14號,隨住沙田至中環綫(第一期)大圍至啟德段啟用,馬鞍山綫延伸至顯徑,鑽石山及啟德站,並改名做「屯馬綫一期」.馬鞍山綫嘅乘客終於可以唔使轉車直出九龍,而且可以喺鑽石山站轉乘觀塘綫.
城際客運服務改
城際客運服務曾經係九廣鐵路公司最重要嘅服務之一,而且係當年起九廣鐵路嘅主要原因.但係東鐵嘅本地客運大幅擴張,令直通車無論喺增加班次或縮短行車時間上都遇到困難,可能要等廣深港高速鐵路通車先至有改善.目前總共有三條直通車路線,喺香港境內都沿東鐵嘅路線行走,分別係每日12班嘅粵港直通車(廣東線),每兩日一班嘅京九直通車(北京線)同埋滬九直通車(上海線),並由港鐵負責營運.城際客運服務
貨運改
鐵路貨運曾經係九廣鐵路公司另一重要服務.九廣鐵路公司曾經係唯一同中國大陸有鐵路貨運聯繫嘅香港公司,主要業務有貨櫃運輸,一般貨運(平板拖卡)同埋牲口運輸,來往遠至烏魯木齊嘅大陸城市.喺上水屠房啟用之前,載住生豬嘅列車(俗稱“豬車”)經過車站嗰時留低嘅氣味係唔少人嘅童年回憶.現時,貨運服務已改由港鐵負責經營.貨運服務
來往中國大陸嘅平郵郵件亦係由位於紅磡貨場嘅國際郵件中心處理.
接駁巴士改
九廣鐵路公司嚮1985年開始提供巴士服務,叫做接駁巴士.本來九鐵係為咗方便離東鐵車站比較遠嘅乘客去鐵路車站轉車,而設立免費接駁巴士往返各主要屋苑同埋東鐵車站.之後起輕鐵嗰時,政府喺新界西北劃定輕鐵專區,唔畀其他公司經營區內巴士路線,九鐵就開始喺嗰區經營接駁輕鐵(而家亦包括西鐵)嘅接駁巴士路線.
接駁巴士用綜合收費系統,鐵路乘客用八達通轉接駁巴士或者搭接駁巴士轉鐵路,車費平啲嗰一程可獲免費優惠.若果乘客只係搭接駁巴士而唔搭東鐵,西鐵或輕鐵,就要畀巴士車費.
非運輸業務改
九廣鐵路公司亦有經營一啲非運輸業務,但呢啲都同運輸有一定關係.
物業發展改
九廣鐵路公司發展幾個住宅,商場同埋辦公室物業,全部都係鐵路沿線地點,好似車站同埋維修中心嘅上蓋或附近.呢啲包括:
除咗發展物業之外,車站內亦經營商店,帶嚟租金收益.
其他業務改
廣告業務包括喺車站同車廂內各式各樣嘅廣告,喺燈箱同車窗等位置.
商務展覽係一項規模較細嘅業務.商品或服務喺車站入面展示或者推廣.
新聞直線係喺2005年8月推出嘅新服務,喺所有重鐵(東鐵,西鐵同馬鐵)車廂內播放包括新聞資訊,鐵路安全訊息同廣告嘅連續片段,等乘客喺旅程中得到最新資訊,同時帶嚟廣告收益.
未來鐵路發展改
沙田至中環線(沙中線)改
沙田至中環線,係香港九廣鐵路公司計劃緊嘅路線之一.計劃緊嘅路線分為三大部份:大圍至鑽石山鐵路線,東九龍線同埋第四條過海鐵路.成個計劃由沙田區嘅大圍開始,穿過大老山去到鑽石山,再沿東九龍線前往啟德新發展區,土瓜灣並去到紅磡.同東鐵交匯之後,再經由第四條過海鐵路去到香港島嘅銅鑼灣,最後以中環為終點站.全長17.1公里,將會起10個車站.起好之後,將會係九鐵第一次有載客列車駛去香港島,同地鐵作正面競爭.不過,由於兩鐵合併,本線將於不久將來作出重大變化,並磨合兩鐵嘅現有系統再作規劃.
九鐵未投得沙中線經營權之前,其實早喺20世紀中提出類似嘅地鐵路線,東九龍綫(沙田綫),一條已經拖延咗半世紀嘅路線.東九龍綫同沙中線相似嘅係,喺沙中線三大部份之一,早已經包括舊有東九龍綫嘅部份.
其他鐵路項目改
港口鐵路線係一條貨運鐵路,計劃喺葵涌貨櫃碼頭嘅港口鐵路貨運站出發,經東鐵直達內地.呢條鐵路屬九鐵旗下鐵路貨運發展策略嘅一部份,九鐵現正進行相關嘅工程同埋市務研究工作,並同內地合作單位積極商討,就可能喺深圳以北嘅平湖發展貨運物流中心進行可行性研究.
北環線係喺新界北面,將東鐵同埋西鐵嘅北段加以連接,解決新界東北同西北地區對鐵路服務嘅需求,同時亦將西鐵同埋落馬洲連接,方便過境旅客.
廣深港高速鐵路香港段將來會由西九龍站,經「專用通道」連接位於深圳嘅福田站.總站香港西九龍站將會起喺現時港鐵機場快綫九龍站嘅東面,設有8條路軌同埋4個月台.到時由西九龍至福田,只需13分鐘;由香港西九龍至廣州南,需要大概48分鐘.[5]
企業管治改
外界對九鐵管理局同佢高層嘅非議改
雖然九鐵管理局成員由香港特別行政區行政長官委任,但歷來部份九鐵管理局成員嘅處事手法,受到外界非議.
「退休高官俱樂部」改
自從香港政府喺1996年委任楊啟彥擔任九鐵管理局主席兼行政總裁以嚟,九鐵就開始俾外界冠上「退休高官俱樂部」嘅惡名,噉係因為嗰時九鐵主席同埋行政總裁係由同一人出任,搞到管理局主席有絕對控制權.嗰時嘅九鐵管理局主席楊啟彥,一上任就安排詹伯樂,梁國新,丘李賜恩呢啲前香港政府官員加入九鐵公司,而管理局主席更可以自行釐訂薪酬.另外,當九鐵公司要求加價嗰時,有傳媒揭發九鐵管理局用公司名,獨享3艘遊艇,8架名貴私家車,40幾個公司俱樂部會籍等奢侈但係非必要嘅福利,受到外界非議.另外,九鐵亦喺亞洲電視手上羅致資深新聞人潘錦全出任東鐵社區及公眾事務總監.
政府有感嗰啲問題日漸嚴重,特別喺落馬洲支線事件中,環境保護署嘅環境評估報告否決九鐵起鐵路貫穿塱原濕地,楊啟彥公開表示「失望」,並表示可能要重新考慮其他東鐵支線(馬鐵同埋尖東站)嘅落成日期,令人感到楊啟彥視自己為「老闆」,九鐵公司運作如同「獨立王國」.因此,政府喺2001年修訂《九廣鐵路公司條例》,將管理局主席同埋行政總裁職位分拆,以加強政府對九鐵公司嘅管治,並喺同年12月委任田北辰做九鐵主席,而楊啟彥淨係留任行政總裁.
西門子事件改
九廣西鐵一份 2 億 8,700 萬元嘅電訊系統工程因承建商西門子公司未能按進度進行,九鐵公司被揭發唔單止冇索償,反而額外畀 1 億元承建商去延續工程,希望唔使搞到西鐵遲咗通車.[6]
車底機件裂縫問題改
2006年人事變動事件改
3月10日,九鐵公司署理行政總裁黎文熹連同全部5名總監同19名總經理,去信管理局,指管理局主席田北辰喺九鐵公司裏面干預過多,要求透明度太高同埋過份問責,形成一種「責難文化」,並喺兩日內收集到八成員工逾3000個簽名.
3月11日,行政長官曾蔭權同田北辰會面.喺3月12日下晝,田北辰召開記者會,宣佈辭職,但生效日期由曾蔭權決定.
3月14日,九鐵管理局開咗特別會議搞單嘢,田北辰同黎文熹都有出席.嗰日下晝2點,以九鐵市務總經理黎啟憲為首嘅20個九鐵高層人員集體請假,去位於中環嘅九鐵總部召開特別會議嘅會議室旁邊間房召開記者會,聲援黎文熹同埋支持田北辰辭職.會後環境運輸及工務局局長廖秀冬博士宣報會議取得有建設性嘅進展.
3月15日,曾蔭權,廖秀冬,田北辰同黎文熹喺政府總部召開記者會,宣佈田北辰將留任管理局主席,田黎兩人更四手相握以示和好.曾蔭權並指出九鐵出現嚴重紀律問題,故此佢已經下令九鐵管理局處理事件.
3月16日,九鐵公司宣佈黎啟憲被解約,其餘19名請假出席記者會嘅管理層獲發警告信,如果一年內再犯就炒魷.同時黎文熹宣佈為九鐵公司出現嚴重紀律問題負責而辭去署理行政總裁一職,由做過新鐵路工程高級總監嘅詹伯樂出任署理行政總裁,而喺1986年加入教育電視至1993年離職嘅其中一人同埋潘錦全就被停薪留職.
兩鐵合併改
為提高香港鐵路運輸系統嘅效率,政府計畫將九鐵同地鐵合併.2004年3月,政府請咗兩間公司傾下合併計劃.
2006年4月11日,行政長官曾蔭權宣布,行政會議通過地鐵同埋九廣鐵路嘅合併方案.政府落實合併方案,初步準備由地鐵租九鐵資產嘅模式,全權負責合併後嘅日常營運工作.
方案聲稱合併後可以提高鐵路網絡嘅效率,減少服務重疊;兩鐵合併後第一日(2007年12月2日)即時減價,中途車費減幅最少5%,長途車費減幅最少達1成,預計每日有大概280萬人次受惠.
《兩鐵合併條例》授權九鐵公司授予地鐵公司服務經營權,擴大地鐵公司專營權嘅適用範圍,以營運九鐵公司嘅運輸服務.
兩鐵合併方案包括兩個主要部分:
第一部分係服務經營權協議,呢個協議授予港鐵公司用九鐵公司鐵路資產嘅權利,令港鐵公司可以喺初步議定嘅50年期(可以延長)內,經營現有九鐵公司嘅路線,將來落成後新線,以及其他同運輸有關嘅業務,例如喺西北鐵路服務範圍入面經營嘅巴士服務.兩鐵合併後,港鐵公司每年要向九鐵公司畀7.5億元定額費用,以及喺36個月之後,每年再根據九鐵公司鐵路資產所衍生嘅收入,按特定嘅比率畀非定額款項.
第二部分係買賣協議,協議訂明港鐵公司要喺2007年12月2日以77.9億元收購九鐵公司多項物業同佢嘅物業管理附屬公司,另外要畀42.5億元,作為取得服務經營權同埋收購九鐵公司某啲短期鐵路資產(例如物料同埋備用品)嘅費用.
參攷改
- 《百載鐵道情》2006 九廣鐵路公司出版 ISBN 988-99604-0-0
- 《百載流芳 情繫香江》2007 九廣鐵路公司出版 ISBN 978-988-99347-3-6
- ↑ 公司編號:SO9000051嘅公司資料(九廣鐵路公司)—公司註冊處綜合資訊系統 互聯網檔案館嘅歸檔,歸檔日期2017年6月23號,.
- ↑ 第90頁
- ↑ 2008年5月15日明報 九鐵剩兩員工 詹伯樂加薪17%
- ↑ 2008年九鐵年報,第7頁
- ↑ http://news.tvb.com/630pm/2007/0802/index.html 無綫電視六點半新聞報道(2007年8月2日)
- ↑ www.legco.gov.hk/yr05-06/chinese/sec/library/0506fs10c.pdf


text:
YAMATO JAPANESE
大和日語教室
丁丁
機緣巧合之下搵到先生嘅教室,當時想試下個別上堂同學校大班教嘅分別,所以就搵咗先生試堂,一試之後覺得模式幾適合自己,所以就決定跟先生學日文了.😄 先生上堂認真,熟悉佢嘅自編教材,有時又會講下一啲地道日語嘅用法同日本冷知識,互動都好足夠架!最緊要係上堂時間獨霸先生,聽說讀寫嘅機會多咗,咁自然進步都快咗啦!😎 又因為係一對一嘅關係,我經常俾先生到捉錯別字,錯發音,每堂總係被捉到唔少錯處😓,就係因為捉得多,所以更容易入腦,慢慢咁將錯誤改正過來,亦慢慢見進步(當然自己都要努力溫書啦!😂)先生亦更容易對我嘅進度作出調節同配合. 雖然有時上堂會吹到舞雷宮咁遠(係我唔好😅),講下旅行,講下搶機票,又講下追劇,乜都講下,但係我感覺就好似同朋友分享梗咁樣,上堂係輕鬆愉快下進行,唔會趕頭趕命趕進度,啱晒我嘅需要,所以我仲繼續跟先生學囉!😙你仲等咩呀?!🤗
DEE
去過好多唔同學日語嘅地方學日語,終於搵到Yamato日語教室,小班教學超啱我,非常開心.
GENNIE
自己上網搵左好多唔同既私人日語教室,好彩畀我搵到 Yamato日語教室.好多謝せんせい細心的教導!起初原本只係為興趣冇諗過考試的我,最後都聽せんせい的鼓勵下報名參加日本語能力試験,挑戰自己!雖然工作忙碌,好難抽到空閒時間溫書,但最後我都比心機考埋N4! 晶先生,ほんとうにありがとうございました!


text:
1匹窗口式冷氣機係尋常家庭中嘅常見機種,不過係唔係就咁部1匹窗口冷氣機裝好就叫用好咗部1匹窗口機呢?其實點樣用好部1匹冷氣機有好大學問,千萬唔好小睇!今日我哋由最基本嘅安裝位置開始,逐樣睇真啲,用盡你部1匹窗口冷氣機!
出風口位置不易正對墻身
安裝1匹窗口式冷氣機,係唔係就咁安落墻身度就叫大功告成呢?絕對唔係!其實無論安裝1匹窗口冷氣機或其他冷氣機前要留意冷氣機嘅出風口方向,最理想係正對空間嘅中央位置,咁樣冷風可以充分地擴散至整個空間.如果出風口正對墻身,由於冷風當中含有水分,會導致墻身過濕發霉變黑,呢個情況到咗春潮嘅時候就會越發嚴重.而且正對墻身,令到冷空氣只會在局部地方沉積,難以擴散開去,喺呢種情況之下,就需要額外使用風扇助陣.安裝1匹窗口機之前,要細心睇清楚啊!
安裝位置不應處於陽光直射位置
冷氣機嘅運作原理,簡單講就係吸熱同散熱,1匹冷氣機亦然.如果1匹窗口式冷氣機安裝喺陽光直射位置,會影響冷氣機嘅散熱效果,大大降低製冷效率.大家應該有所體會,酷熱警告生效嘅時候,冷氣機出冷氣都感覺到慢啲.情況條件許可,就盡量將1匹窗口冷氣機安裝喺陰涼位置.
安裝位置不宜太低
再講一次,冷氣機嘅運作原理係吸熱同散熱,其實就係將空間裡面嘅空氣熱量帶走.係時候拋下書包,空氣嘅對流現象係冷空氣下沉,熱空氣上升.所以熱空氣喺對流之下,會積聚於空間嘅較高位置,要有效將熱空氣嘅熱能吸收走,1匹窗口機應該安裝喺較高嘅位置,咁樣先可以最有效吸收熱空氣嘅熱能.由於冷空氣下沉,如果安裝位置過低,就會造成1匹冷氣機無法接觸到熱空氣.一般建議,冷氣機安裝高度距離地面1.5米或以上.
睇完上面關於1匹冷氣機嘅安裝Tips,依家係唔係知道更多點樣用盡你部冷氣嘅知識呢?另外提提你,如果你的1匹窗口機或其他匹數冷氣機遇到運作問題,如果喺保養期內,最好就搵原廠維修,始終有保證,例如Hitachi日立窗口式冷氣機則為3年全機免費保用(人工,原廠零件及收送費用全免),壓縮機更保用5年.


text:
「民主」
民主就係指每一個人都有自己嘅空間同自由去做任何嘢.好多人雖然對今次嘅美國總統大選感到意外,但係不得不承認嚟個就係一個民主嘅社會,而結果係有大部份嘅美國人都支持特朗普.有啲人會話嚟個就係民主社會嘅漏洞,但係其實嚟個正正係一個防止一權獨大嘅機制所產生嘅結果.就算有幾唔想特朗普做總統都好,而家已經係一個無可改變嘅事實.大家唯一可以做嘅就係希望佢做好以下落嚟嗰四年總統,等下次大選嘅時候再用選票踢佢走.
「制度」
第四十五任美國總統特朗普,終於宣誓就職,接替奧巴馬.好多人都關注佢嘅就職宣言,雖然只係短短十幾分鐘,但係真係聽到想死.美國係一個大國,好多國際嘅問題佢哋都有影響力,如果任何一個國家之係將自己嘅利益放係第一位嘅話,其實會衍生好多唔同嘅衝突.當然有好多美國人好不滿奧巴馬,只係一心希望特朗普可以為佢哋帶嚟改變.不論你支持特朗普與否,嚟個係民主制度下嘅結果.
「相信」
相信奧巴馬自己其實亦都無諗過會將美國總統嚟個重任移交俾特朗普,但係佢相信民主嘅制度,而嚟個制度正正就選咗特朗普為總統.雖然特朗普嘅演說基本上係衝住奧巴馬而嚟,但係奧巴馬係特朗普發表完佢嘅演說之後仍然講咗一句「做得好」.可想而知就算奧巴馬知道過去咁多年好多自己辛辛苦苦建立嘅嘢都有可能被推翻,但係佢依然相信美國係一個民主社會,相信人民嘅決定.究竟特朗普會對全球有機大嘅影響,相信我哋好快就會知.
Also published on Medium.


text:
有人話香港人好鍾意去旅行,只要一有假期就會計劃去外地旅遊,而澳門利澳水療嘅索女小燕卻唔係咁睇,事關佢覺得在家千日好,不論放假或同男友曳曳,首選都係返屋企至盡興,難怪佢被稱為深閨索女啦!
其實小燕真係好深閨,事關好少聽過好似佢呢亭索女,會喺屋企煮完兼食埋飯至返工.小燕點頭話:「因為我真係好鍾意屋企嘅感覺,覺得屋企先至係真正屬於自己嘅地方.話個秘密你知,我唔單止平時鍾意留喺屋企,就算有長假期,我都情願同男友留喺屋企亦唔會選擇去旅行.」聞說同男友去外地旅遊,慾火會高漲啲同有新鮮感,性生活會變得更精彩喎!小燕擰頭話:「我冇咁嘅感覺,反而覺得喺外地嘅酒店曳曳好冇安全感,最重要係冇咗屋企嘅氣味,會令我覺得好緊張,故此如果畀我揀嘅話,情願同男友喺屋企曳曳,感覺先至係最舒服.」
聽到小燕咁講,以為佢係個唔會接受刺激玩法嘅人,點知傾咗一陣,估唔到原來小燕仲有另一個曳曳「性」地,就係佢架愛車!車震咁危險,點解小燕又會接受到呢?小燕解釋:「平時我一得閒就會揸住架車周圍去,因為我視愛車做第二個屋企,既然係咁,玩車震又點會令我覺得冇安全感呢?」呢位愛車之人正計劃換番架七人車,希望可以盡享車震美妙嘅快感.小燕笑道:「因為家陣架車實在太細,車廂唔夠我喺裏面進行激烈嘅另類運動,先至考慮換架大啲嘅車啫!」
身高:5呎2吋
三圍:34,24,34
撰文:魂
攝影:生


text:
親吻是交換DNA的行為,所以面對著喜歡的人,會很想跟他瘋狂交換DNA.如果,他是認真對待你的話,在他吻你的時候,會想將你據為己有,想一直跟你在一起.所以每一次親吻都會又長又甜,而且不斷重複,甚至會把你一手擁入懷中.如果你想知道你的另一半,對你是否認真,那就請你認真的回憶一下你們的親吻,馬上從以下3個細節判斷吧!
細節1. 錫完會覺得怕醜
錫完之後,佢應該會稍微感到怕醜,會不自覺咁擔心你享唔享受剛才嘅激情,甚至多少會感到緊張.雖然都會有部份男仔會表現出相當強硬嘅態度,好似少女漫畫中嘅霸氣男主角咁主動.但喺現實嘅狀況中,呢種充滿自信嘅親吻,有可能代表佢對呢段感情並唔係非常認真,因為就算被對方拒絕佢都覺得無所謂,先會咁鎮定.
細節2. 借醉錫你代表唔認真?!
即使佢正處於失去理性同埋受酒精影響嘅狀態下錫你,都可以有好多可能性,唔代表佢只係純粹飲大咗,而對你完全無興趣.若然你好想知道對方其實係點諗,你就要仔細注意對方嘅言行,一定要見微先可以知著.就等小編帶你去推測下佢嘅內心世界啦!
① 佢都對你心動,但係平時太過怕醜而唔敢行動,所以想借醉踏出第一步.
呢個可能性對於喺單戀中嘅人嚟講,相信係一個令人開心嘅好消息!但都容易令你產生「唔通無飲醉就唔會踏出第一步咩?」嘅小埋怨.喂!咁男人都會怕醜㗎嘛!可能佢同你一樣,默默咁單戀咗你好耐,又唔敢埋你身,怕困擾到你,但係又唔願意離你太遠,令你忽視佢嘅存在.所以唯有趁兩杯到肚,先鼓起勇氣向你表白.
② 佢發現咗你暗戀佢,喺飲醉嘅時候想要乘機抽你水.
呢種人通常好攻心計,對於警戒心強嘅女仔,或者係唔確定對方對自己係咪有好感嘅女仔,就算飲醉咗,佢都唔會落手.但係請你注意!佢借醉鍚你,表示佢已經知道咗你鍾意佢,但未必佢對你係真心真意,所以你要多多提防啊!
③ 唔理好醜,最緊要就手.
呢種係一種趁自己醉醉地,就乘機食女嘅食家本能.只要對方係女人,佢就會本能地想錫埋佢.咁樣嘅人,基本上係異性都食得落,特別係喺人多嘅聚會中,佢嘅親吻並唔代表真正對對方有意思,所以建議你到時避之則吉,唔好蝕底俾佢!
喺呢度,小編要提醒你:如果你嘅單戀對象喺飲醉時錫你,你好難從中睇得出佢對你係唔係真心,即使你當下追問佢對你嘅諗法,可能都只會得到曖昧嘅答案.
細節3. 瞓覺嘅時候被偷偷錫咗一啖,係唔係認真呢?
瞓覺嘅時候?咁即係話你喺同單戀對象一齊之前,已經俾佢見到你瞓覺個樣子,或者係發生咗肉體嘅關係.對女仔嚟講,單戀對象咁樣做,你當然會感到開心.但係,呢啲時候就更加需要好好地揣測下對方究竟諗緊乜!小編覺得可能會有以下嘅可能性.
① 佢對你付出咗真心
喺上床之後再付出真心嘅男性係存在嘅,佢哋通常會喺發生關係之後先發現原來自己愛上咗你,然後趁你瞓著嘅時候錫你.如果只係諗住玩玩下嘅男人,其實喺已經同你發生咗關係之後,根本就無必要做埋晒呢啲無意義嘅小動作.
② 嗰刻覺得你好可愛,情不自禁咁錫你一啖
男人會將心力集中喺一件事物上面,而佢好可能覺得喺佢眼前嘅你,瞓著覺個樣好可愛,因此情不自禁咁錫咗你臉頰或者額頭一啖.喺呢度,小編要好強調一個重點:「佢只係喺嗰刻有咁嘅諗法」「佢只係喺嗰刻有咁嘅諗法」「佢只係喺嗰刻有咁嘅諗法」好重要所以要講三次.換句話說,呢一吻可能只係一時嘅衝動.想試探佢的話,認真觀察嘅對方喺同你講拜拜時對你有冇表現得好溫柔;佢係咪就算唔同你發生關係都可以同你正常約會;又或者當你問到你哋兩個人嘅關係時,佢有無誠實回答你,之類嘅行為.
以上就係通過錫錫以判斷佢係咪真心嘅3個小細節.根據小編多年「慘痛」嘅經驗:多數情況下,真正對你認真嘅男人,喺兩個人發生關係之前會先釐清彼此嘅關係,基本上會喺一齊咗之後先會發生關係.遵守順序嘅人都會遵守基本嘅社會道德禮儀,亦都代表佢係追求安定嘅男人啊!
>>單憑親吻鑒定真愛不能?試吓網友熱愛的靈魂索視,睇清楚佢係咪真心愛你!


text:
廣福邨
廣福邨(Kwong Fuk Estate)係香港大埔一公共屋邨,響林村河同大埔河匯流同大埔海之間.廣福邨八棟樓1983年落成,全邨響大埔海填地之上.邨中間有廣福邨商場.
地理改
廣福邨喺大埔新市鎮東側,林村河南岸,太埔河東岸.隔元洲仔公園到大埔海西岸.邨東南係已連地嘅元洲仔,西南係運頭角.
邨南有大埔公路,係南面入大埔市區主要道路,直入廣福道,而廣福邨亦由此而名.
歷史改
廣福邨所在,原為大埔海.運頭角同元洲仔係最近陸地.兩地之間,係大埔河口.英國1898年入主新界之後,1900年代起九廣鐵路同大埔公路.其中大埔公路近黃宜坳落山之後,起堤駁住元洲仔同運頭角,通去大埔太和市.
條堤令大埔河口積沙成地,河口推遠至元洲仔附近出海.之後大埔響香港政府規劃之下,變成大埔新市鎮,一方面大幅填海,另一方面改變河道,同時道路網路亦大幅改變.
因為堤外大埔海邊,大幅填地,大埔河改向北走,同受填地影響嘅林村河匯合再向東出海.1983年,呢笪地,起好廣福邨.同邨有中小學同社區會堂.
樓改
廣福邨1983年起好,一共有八棟,其中廣仁樓同廣惠樓都係新舊型.而廣禮樓 ,廣義樓,廣祐樓同廣平樓係雙塔型.同埋廣智樓同廣崇樓皆係Y2型.


text:
消防管道工程
友诚管业,打造钢管行业知名品牌
- 114*3.5内外涂塑消防管道生产…应用领域:消防管道工程
连接方式:沟槽连接
- 89*4消防管道涂塑复合管应用领域:消防管道工程
连接方式:沟槽连接
- 165*4.5消防涂塑管实时价格应用领域:消防管道工程
连接方式:沟槽连接
- 159*4给水消防管道厂家应用领域:消防管道工程
连接方式:沟槽连接
- 红色消防涂塑钢管应用领域:消防管道工程
连接方式:沟槽连接
- DN200消防用涂塑复合管厂家直…应用领域:消防管道工程
连接方式:沟槽连接
- 消防给水管道实体厂家应用领域:消防管道工程
连接方式:沟槽连接
- 消防涂塑直缝钢管按需加工应用领域:消防管道工程
连接方式:沟槽连接
- 消防专用内外涂塑管现货应用领域:消防管道工程
连接方式:沟槽连接
- 环氧树脂消防管道应用领域:消防管道工程
连接方式:沟槽连接
- 沟槽连接消防涂塑钢管应用领域:消防管道工程
连接方式:沟槽连接
- 消防管道用涂塑复合钢管应用领域:消防管道工程
连接方式:沟槽连接
- 环氧涂塑消防管应用领域:消防管道工程
连接方式:沟槽连接
- DN200消防专用内外涂塑钢管应用领域:消防管道工程
连接方式:沟槽连接
- 国标消防涂塑管应用领域:消防管道工程
连接方式:沟槽连接


text:
Wikipedia:自動確認用戶
自動確認用戶係維基百科用戶嘅一種.喺粵語維基百科,任何註冊咗四日再加多有十個編輯嘅用戶,都會自動確認,成為自動確認用戶.喺善意假定嘅原則下,我哋覺得任何有自動確認用戶權限嘅新戶口,都唔係淨係為咗破壞而註冊嘅戶口,或者係由其他人控制嘅襪公仔戶口.我哋亦都會覺得用戶已經喺維基百科累積一定嘅經驗,並且對維基百科嘅運作有一定嘅認識.所以,自動確認用戶可以有一尐唔係自動確認用戶嘅權限.
權限[編輯]
任何自動確認用戶,都有以下嘅權:
搬版[編輯]
- 自動確認用戶可以用搬版(改名)嘅功能.只須撳頁頂嘅「搬」,就可以搬大部份版.有兩個情況唔搬得:
- 假如嗰個名已經有編輯紀錄,噉就只有管理員先搬得.
- 管理員鎖咗嗰版,唔俾搬.
- 如果係呢兩個情況嘅話,請去Wikipedia:搬版請求提出.
驗證碼[編輯]
自動確認用戶加入外連結時,唔使通過驗證碼(CAPTCHA)驗證.
Special:濫用日誌[編輯]
自動確認用戶可以睇Special:濫用日誌項嘅詳細信息.
編輯半保護頁面[編輯]
- 自動確認用戶可以改半保護版.半保護版嘅用意係防止匿名用戶或者新用戶對一啲版做成嘅破壞.
用粵語維基自己嘅上傳檔案功能[編輯]
- 自動確認用戶可以用我地自己嘅上傳檔案功能,方便係一尐版到用需要做合理使用嘅圖.


text:
鐘意玩坦克 Game 既,我諗十個有九個都玩過《World of Tank》又或者《War Thunder》,以上二隻都係非常之硬派既軍事對戰遊戲;但係如果由一班萌萌少女黎操控坦克,成件事又變得易入口好多,講緊既,就係早前推出既《少女與戰車 戰車夢幻大會戰》.
雖然遊戲明顯地係《少女與戰車》 Fans 向作品,但係遊戲內竟然有異常細膩既設定,令到呢隻用動畫掛帥既遊戲變得出奇地咁精彩!
豐富的戰車種類
雖然係動畫遊戲化作品,但係,由於《少女與戰車》入面登場既戰車都係真實出現過既,全部都有晒正統既出處同相關資料,所以係本作大家會見到好多熟悉期面孔.
好似著名既纳粹德国戰車 Tiger I,蘇聯大頭仔 KV-2 等等,而且各戰車並唔係得外觀改變咁 Hea,實際上每架戰車性能係有顯著分別,例如車身重量,轉向,炮塔轉向速度,射角,Reload 時間等等全部刻意調教過,呢點真係非常有誠意!
極高技術含量射擊戰
唔好以為坦克一定係企定定互射,同其他坦克遊戲唔同,呢隻遊戲入面既坦克可以做出飄移動作,中坦以下都可以輕易係敵方面前快速轉向;如果你企定定,人地就好容易兜去你後面射你,而你既炮塔轉速係多數都追唔上的,所以需要邊行邊射.
但係,因為有移動慣性,所以炮塔亦都需要時間移去準星位置,到底幾時行,幾時射等,就變成好重要既考量.當然,如果要企定射都唔係無辦法,可以打斜自己架戰車形成「午餐時間角度」,咁人地就打你扣少好多啦!
不過記住每架車都有自己既弱點,當你企定定果陣人地打你弱點就梗容易,而且仲可以輕鬆地打爆你條履帶,如果斷咗履帶,都可以話離死不遠.
表面簡單實際充面戰術考量的對戰
本作最大支援 5 vs 5 對戰,由於本作唔會喺地圖直接見到敵人,而係需要經過「索敵」呢個過程.即使暴露咗行蹤,只要一段時間內無係敵人視線出現,咁地圖上你就會消失,所以並唔係一味出重坦就有利.係雪地,山地呢類高低凹凸不平地型就非常容易躲藏.
例如我試過幾場派2架重坦係山上離遠射擊,用2架中坦埋伏,一架CV-33 高速戰車繞路去突擊敵人後方,結果當然係大比數勝利!
當然要破解呢種戰術亦都有多種方法,好似其中一位車長技能係放偵察汽球上天空,令到己方隊伍索敵範圍大增,咁就可以快速制定應變措施,當然見招拆招亦係呢隻遊戲既樂趣所在黎(記得叫多幾個朋友一齊買)
略嫌單調的自定戰車選項
每架戰車都可以自定顏色,貼紙,透過唔同模式下擊到熊仔娃娃獲得.不過呢個部份除咗顯示出個性化之外對性能係毫無幫助,而且自定選項太少變得非常單調,期望下集(有得話)加入自定可改變戰車能力參數零件.
本作可以透過乘坐員改變戰車能力參數,每架戰車都會有一個裝載消耗值,一般黎講越重型既戰車呢個值會越大.每位駕駛乘坐員都會有固定既裝載值,越高星就越高消耗值咁.
透過唔同既乘坐員就會增加戰車既能力參數,而車長更會有自己專屬既車長技能,往往決勝時靠車長技救到全家!
總結
表面上《少女與戰車 戰車夢幻大會戰》係 Fans 向作品(實際上都好似係),不過認真既製作及設定令佢遠遠超越咗呢個範疇,可視之為一隻認真既坦克戰車對戰遊戲.
雖然遊戲大部份模式都係逼你玩黎收集戰車,部份模式沉悶又重覆,好在呢幾個模式都係每間學校通關一次就夠,唔算好辛苦.當中值得一提額外對戰模式入面有幾關真係頗有難度,係日本討論區都有唔少朋友卡關卡到叫救命的,算係最好玩既對戰模式以外既 Bonus,期待會有更完善既下集出現,Panzer Vor!


text:
數學家
數學家(粵拼:sou3 hok6 gaa1)係指一班對數學有深入了解嘅人,將佢嘅知識用喺做嘢上面(特別係解決數學問題).數學家專注响數,數據,集合,結構,空間同變化.
專注喺解決純數學領域之外問題嘅數學家叫做應用數學家,佢哋用佢哋嘅特殊知識同專業方法解決好多响科學領域嘅顯著問題,比如專注喺廣泛領域嘅問題,理論系統同定點結構.應用數學家成日研究同制定數學模型.
教育要求[編輯]
一個數學家首先會喺佢嘅學士課程入面對每一個數學嘅範疇都有所涉獵,之後再喺研究所讀碩士,博士,呢個時候通常會專注喺自己有興趣嘅範疇入面.有啲學校嘅博士課程會有入學試(Prelim/qualifying exam),要求學生展示對數學嘅認識有足夠嘅深度,廣度先可以繼續讀.
榮譽[編輯]
諾貝爾獎之中係無數學獎嘅,但係都有好多數學家攞到諾貝爾獎,主要係經濟學獎(例如John Nash)或者物理學獎,甚至係文學獎(羅素).主要嘅數學獎有阿貝爾獎,陳省身獎章,菲爾茲獎,高斯獎,Nemmers Prize in Mathematics,巴爾贊獎,克拉福德獎,邵逸夫獎,Leroy P. Steele Prizes,沃爾夫獎,肖克獎同內萬林納獎.


text:
男人的Fantasy (二八二)真正避疫
圖片來源: CK TSUI
完全估唔到,呢個疫情由年頭玩到年中,睇個樣分分鐘去到年尾.
我哋呢一代人,聽到疫情出現,頭幾秒可能會驚一驚,但轉個頭又帶住「心存僥倖」嘅心態繼續生活,儘管可能已經減少咗,但係好多「必要」要出嘅街,我哋依舊勇者無懼咁走出去.
不過隨住近來嘅再一波爆發,我同我細佬住嘅屋邨都有確診,我又耐唔耐有少少喉嚨痛出現吓,都係要將自己隔一隔,唔可以再「心存僥倖」.
我自己一個住,呢種單獨隔離比較有好處,因為只係我一個人唔好出街唔好返工就可以,基於我本來就唔使返工,所以我只要搞掂自己三餐同孤獨,呢個自我隔離都唔算太辛苦.
其實呢個時刻嘅香港,真係幾十年都唔逢一次,喺我人生中可以陪住香港經歷呢種變化,都想好好咁記錄低佢,第時國泰民安時,都可以拎出嚟同啲孫講,你睇吓你阿爺嗰時,幾咁生人唔生膽.
首先係三餐問題,呢段時間我嘅廚藝真係唔講得笑,進步之快連我自己都覺得驚訝,特別係煮呢個「蕃茄炒蛋」,我夠膽講已經係去到專業水準,好多人話有幾難,我警告你呀細路,唔好落茄膏呀,一落咗就即係承認自己搞唔掂嗰幾個蕃茄,承認你自己嘅能力唔可以令到佢哋發光發熱,要靠啲外來嘅化學嘢.
第二味餸就係梅子蒸豬肉,呢個餸又係要拿捏得好好,如果唔係一係太酸一係太甜,比例一定要啱啱好,咁樣先叫成功.
就係咁,「蕃茄炒蛋」同「梅子豬肉」就好似黃子華嘅阿強同佢阿爺咁,長伴住我呢段時間左右,好在我係金牛座,我中意食一樣嘢係可以食廿年,如果無人攔住我,我係食到死嗰日都得的.
但另一樣要處理嘅,係孤獨,經常一個人生活,自由嘅副作用就係孤獨,無錯你可以打電話,又可以WhatsApp,但始終其他人唔係同你生活,佢哋唔會同你同步,就算你用電話搵到佢哋,佢哋可以俾你嘅就只有係陪伴,而唔係同步.
人之所有要同人生活,就係追求呢種同步嘅感覺,有時可能唔使傾偈,都可以得到一份安全感.
而暫時都係獨居嘅我,搵唔到同我同步嘅人,長時間呢啲生活可能會令人胡思亂想,不過普通人胡思亂想可能唔好,但對一個作家嚟講,胡思亂想絕對係一個刺激靈感嘅好機會.
我希望,可以藉住呢個避疫假期,落實去寫一個故事出嚟,如果成功嘅話,都可以喺呢啲壞事入面嘅一個小快樂.
薛可正Facebook Page
http://www.facebook.com/sithoching
IG:sithoching


text:
喺香港呢個美食天堂想流行美食好簡單,日本流行嘅芝士撻,韓國嘅九層塔都可以隨時搵到,不過邊一間好食,邊間氣氛好真喺好難知道.以為除咗睇 OpenRice ,仲有另一個選擇,就喺呢個專門講飲講食嘅社交平台 - iPick.
版面簡單易出食評
可能你會覺得都有 OpenRice 啦,點解仲要用 iPick 呢?咁資訊無人厭多嘅!要講 iPick 嘅優點,我覺得佢個界面比 OpenRice ,首頁只有 6個 icon,簡單易用.另外,如果寫食評只需要登入 facebook 或 wechat,寫最少 10個字就得,比起 OpenRice 要寫埋食評標題同最少 80字方便得多,岩晒我呢 D 唔想諗咁多字嘅懶人.同樣,因為一定要登入 facebook 或 wechat 先可以寫食評,可信性亦相對提高.
▲ 首頁嘅 6粒 icon會因應潮流美食而改變.(期待遲 D 會有蒸氣火鍋同邪惡芝士 icon)
▲ 食評最少 10個字就分享得,仲可以揀 share 唔 share 埋去 Facebook.
美食版 Facebook
相機食先基本上喺十個有八個香港人都會做嘅指定動作,而 iPick 就好似美食版嘅 Facebook咁,只要按下方嘅「足跡」按鈕,就可以即刻睇到你 Facebook 嘅朋友去過邊間餐廳,有咩評價.如果喺「搵食」途中見到有咩岩心水,仲可以利用 Meet-up 功能建立搵食飯團,即刻約飯腳.呢兩個功能聽落幾好,亦可以增加食評可信度.不過,前提喺你先要有朋友.
▲ 足跡入面可以睇到你朋友嘅食評,唔洗喺 Facebook 度係咁碌.
▲ 揀岩心水餐廳就可以隨時約飯腳.
無朋友都有野睇
咁講嘅,就算你無朋友,iPick 都一樣有野睇嘅.雖然佢有嘅資訊同 OpenRice 差唔多,都喺餐廳地址,電話,消費嘅基本嘢,而且食評都唔夠 OpenRice 詳細.不過佢部份餐廳會有360度相片睇,咁就可以更清楚餐廳環境啦!另外,佢仲有一班「搵食團隊」四出覓食,定期推介 D 好餐廳俾你,我見佢個觀塘工廈小歐遊專題寫得唔錯架,等我搵日 lunch 去試下先!
▲ 萬一你真喺無朋友,「發現」都仲有 D 食評家嘅食評俾你參考嘅.
▲ 睇完 360度餐廳全景相就可以更清楚知道個環境.各位男士們,聖誕節,情人節前夕你識用啦!
▲ 「搵食團隊」定期都會推出一 D 美食專題,好岩 D 鍾意四圍試新嘢嘅朋友.


text:
相信好多需要進行牙齒美白嘅朋友都好重視牙齒美白嘅效果,因為都唔想用咗唔少錢但係牙齒冇幾耐就變黃嘅.咁皓齒美白嘅效果點樣咧?皓齒美白同冷光美白邊個更加好咧?
首先,我哋可以來了解一下皓齒美白嘅原理:皓齒美白係通過過氧化劑過氧化氫入邊嘅小分子,穿過牙釉質同牙本質然後滲透到牙齒嘅所有部分,係牙齒入邊嘅釉小柱之間移動,分解同清除引起牙齒變色嘅色素分子.同埋可以喺唔改變牙齒結構嘅情況下,20分鐘左右就可以產生牙齒美白嘅效果,加上皓齒美白將牙齒色澤分成29個色系,所以牙齒美白嘅精度會大大提高嘅,同埋可以有更加多嘅選擇.
皓齒美白嘅效果點樣咧?
因為皓齒美白係通過過氧化劑進行牙齒美白嘅,同埋會使用氟化劑,所以可以預防牙齒美白過程中外力對於牙齒嘅意外傷害,保護牙釉質.加上氟化劑可以預防蛀牙,所以進行皓齒美白之後牙齒防齲嘅能力會提升,同埋氟化劑可以促使牙釉質新生,咁樣就可以保護牙齒,令到牙齒美白作用更加明顯,美白效果亦可以得到更好嘅保護嘅,一般情況下,只要術後按醫囑嘅話,效果可以保持5年左右嘅.
冷光美白同皓齒美白邊個更加好?
相對於皓齒美白,冷光美白會對牙齦造成刺激,術後牙齒敏感嘅反應亦比較大,加上術後效果嘅保持冇皓齒美白好嘅,所以建議喺哩兩種美白方式糾結嘅朋友選擇皓齒美白嘅.
深圳維港歡笑口腔溫馨提示:假如需要進行牙齒美白嘅話,一定要到專業正規嘅牙科進行治療,咁樣先可以避免因為唔專業嘅操作造成牙齒同牙周受到傷害嘅,
假如仲有其他牙齒問題嘅話,可以通過以下方式直接聯繫:
+85266372280/+8613266962280


text:
- WhiskyBros
WhiskyShare - 威士忌真係適合用作餐搭嗎?
最近聽聞台灣一位執杯大師準備出一本新書,講述威士忌餐搭,WhiskyBros嘅朋友都應該知道我哋除咗係四隻酒鬼之外,我哋亦都非常之鍾意周圍去食,所以都想表達一下自己嘅諗法.
講到威士忌配餐,其實應該會係一個非常複雜嘅話題,首先我哋知道威士忌嘅風味可以千變萬化,加上唔同嘅食物種類呈現唔同嘅風味,我哋應該係好難去搵到一個Perfect Match,所以真係有心研究呢一方面學問嘅大師,應該真係需要花費唔少嘅時間去對唔同威士忌與食物配搭嘅實驗.
但係如果你問我,威士忌適唔適合配餐?
我一定會答你有太多比威士忌更好嘅選擇! 人嘅味蕾或者嗅覺係品嚐酒與餐之間一定會因一方嘅味道而影響另一方,所以喺WhiskyBros嘅角度會認為一支酒能否適合作為餐搭,在乎於酒與食物能否互相配合,從而使得對方昇華.
舉個例子,比較清淡味道嘅食物,如果你配上一支濃烈味道嘅酒,可能有機會可以突出酒嘅風味,但就會完完全全掩蓋左食物風味上嘅細節.如果你係嘗試利用食物作為一個配角去嘗試昇華一支酒嘅,或者呢個係你眼中會係一個好嘅配合,但如果你想食物與酒雙方都得到昇華嘅時候,呢個就絕對唔會係一個好選擇.
咁點解WhiskyBros會認為有其他酒類比威士忌更加適合配餐呢?
因為一道好嘅菜式無論佢係濃味或是清淡,甜酸苦辣都好,我哋亦都可以從當中品嚐到好多唔同嘅細節.而我哋知道威士忌嘅酒精度係相對地高嘅,WhiskyBros認為有時過度強烈嘅酒精感會影響我哋對食物品嚐嘅時候一啲細緻嘅感覺,所以我覺得 葡萄酒或者 日本清酒 呢一類型嘅酒類可能比起威士忌更加適合用作餐搭.
當然上述都只係講緊威士忌是純飲,咁如果係加水再一杯威士忌水割,或是加上梳打水作成一杯Highball呢?咁樣似乎就唔會因為過高嘅酒精感而掩蓋食物細緻嘅味道,但係不論水割或是Highball都會令一支的威士忌風味表現有所下降.同時,挑選邊一類型嘅威士忌去水割?和配合邊一類型嘅食物?兩者在配合上會產生點樣唔同嘅化學反應?呢幾條問題嘅答案都真係自己要試過先知,呢個亦都係酒與餐其中一個幾有趣嘅地方!
根據自己嘅口味同經驗,WhiskyBros就認為甜嘅食物比較適合配上一杯酸甜風格嘅飲品;帶有酸味嘅食物則配上較甜嘅飲品;帶有苦味嘅食物與帶重果香嘅飲品亦能相得益彰.至於川菜,麻辣火鍋等等辣味食物...WhiskyBros都係選擇飲返啤酒,與威士忌配搭都係留返比勇者師兄挑戰🤣🤣
如果純粹想品飲威士忌嘅話,都係配上一杯清水更為適合.
如果是在一個休閒嘅時候想飲上一杯威士忌,或是與三五知己執杯相聚時,可能我亦都會選擇配上一啲果仁,巧克力等等嘅小食.威士忌適合搭餐與否,可能每個人嘅諗法都唔同,好似一直流傳緊嘅Talisker與生蠔配搭,WhiskyBros感覺上配搭起嚟的確幾有趣,但係試過就算啦,之後喺食生蠔嘅時候可能都係配上一杯香檳或者白葡萄酒,好似更加啱自己口味.
喺最後都係帶返個頭盔先,以上內容純屬WhiskyBros個人主觀口味,對於威士忌與餐搭嘅小小睇法,WhiskyBros有時都會嘗試下喺放鬆嘅情況下都會嘗試利用唔同嘅威士忌搭配唔同嘅菜式,但認真品嚐一支威士忌或者品嚐一道菜色嘅話就未必會用烈酒去搭配,以上內容都係經驗同埋自己嘅口味所得.
WhiskyBros會定期分享威士忌資訊與心得,希望令更多香港年輕人接觸並愛上威士忌🥃
記得訂閱 WhiskyBros 獲取最新的威士忌情報與文章!
Facebook: www.facebook.com/WhiskyBrosHK
Instagram: www.instagram.com/whiskybros.hk
圖: Jerry Law 撰文: Gamma Ng


text:
最近環保署提倡嘅限膠袋政策!造成好多話題性,從原先嘅部門再增添七類限膠,然而歐洲好多國家一早實施膠袋收費嘅做法,出門口攜帶環保收納袋係普通不過嘅事.睇黎可以提升環保意識同時又可以宣傳自家品牌商機,擔任宣傳禮物中嘅人氣王-訂製環保收納袋一直係大家嘅最愛.
咩係環保收納袋
好多人認為可重複使用嘅袋都可算係環保收納袋,而膠袋呢種都分解嘅原料,雖然可以重複使用,但冇回收處理嘅後續,都會造成環境污染嘅負擔,就狹義黎講,生產環保收納袋應利用材質能夠畀自然分解,且分解時間唔會太長同時兼具有可重複使用之屬性.
訂製環保收納袋嘅應用點解
大多數嘅公司會揀環保袋當宣傳禮物,係因為,訂製環保收納袋方便,耐用,實用性高且對環境有益,都是以消費者通常都會拿取,如果係上面印製企業Logo或者資訊,曝光率都會隨之增加.常係學生招生,參展活動,路跑比賽,贈品廣告等場合可以睇到佢哋出現.
收納袋材質嘅選擇
最常見嘅材質就屬不織布,都可稱為不紡布,除咗透氣好之外,都可防倒水,使用期限長為皮都較低,但重力有限,而帆布,棉布係相對於其他材質比較起身更為只環保,可洗滌,料都堅挺,呢類型嘅袋通常都唔單單得印製簡單資訊,仲增加圖文設計,提高視覺上嘅質感.最後,係好多企業會使用嘅滌淪布,常見嘅袋型就係背心式嘅購物袋或者旅行箱上袋,特別係旅行業者贈送畀客戶嘅贈品通常都會揀此種料.
依據唔同客戶製作唔同嘅材質,訂製環保袋雖然都可收納物品,就有住各自啱使用嘅方法,下次重考慮宣傳禮物要送乜時不妨可以考慮選擇訂製環保收納袋,因為佢,係歷久唔衰嘅人氣選項!


text:
最常見既係你有時係條街到有時行行下,你迎面而黎有個人,咁岩同你行到同一個位,於是為左避免相撞,兩個人都要停一停再騰出空間再行.本來咁樣既稀疏平常事,係咩事都唔會發生既,尤其係平時返工放工地鐵站巴士站D人上車落車行行貢,差唔多撞到有咩咁出奇?香港已經地少人多,你估依家係維也納到行咩.
但係奇就奇在,對方會突然因為你阻左一阻佢,佢就會覺得你已經踩親佢條尾,即時對你發出一聲:
嘖!
事先聲明,我唔係想特別歧視女性,因為嘖既一聲,有時可以出自八婆,亦都絕對可以出自八公.佢咁樣嘖既一聲,其實無非都係想表達:
你條仆街,咩新鮮蘿蔔皮?阻住我行路,而呢個地球唔好意思,其實係我既,所以我鍾意點行都得,你行到埋黎,就一定係你阻住左我,唔可能係我阻住你.所以,我依家有權好輕蔑好不屑好似主人望住堆奴隸咁樣向你表達我高高在上既呢種強烈不滿.嘖!
咩都嘖嘖聲,其實,你依家條聲帶係咪爛左唔識口吐人言?我覺得呢種聲真係出自D低等動物先可以產生到,帶出來既效果係極度克人憎,而且絕對係難聽過粗口.通常如果我聽到我一定會怒目而視然後即刻揚長而去.我試過同朋友行街對方一嘖我朋友甚至即刻爆SEED大叫:嘖咩L呀條路你行晒架!搞到條嘖嘖友即刻無聲出低頭行去,真係人人見之稱快.
香港人真係好多仆街都係欺善怕惡.呢個係事實.等於渣車明明佢撞到你偏偏係對方落車即刻爆粗惡人先告狀.人都癲.


text:
韓國旅客係青衣站睇完醫生懷疑感染新沙士依件事經網上瘋傳之後以經冇咩人唔知.正當大家都話韓國旅客累街坊既時候,有人講左一句「我未搵夠錢買青衣城喎」.或者你覺得佢冇人性,依個時候仲諗住樓價會跌可以入平貨,但無奈係一個所謂「正常」既香港你要買樓係天荒夜談.
早前中大研究先話唔食唔住乜都唔用儲錢買樓都要十四年,仲要未知十四年後個樓市升成點,係咪真係夠比首期.成日話等經濟樓市泡沫爆破啲樓自然會跌返價,但我真係唔知要等到幾時,反而望新沙士係香港再爆發好似仲實際.你話咁樣好冇人性好賤格都好,但要係而家物價樓價高到痴線既香港買到一個「瓦遮頭」仲可以有咩方法?
回望返零三年香港沙士爆發,帶比我地既除左係一個個英勇救人既醫生護士捨己救人之外就係樓市大地震.當年淘大花園依個重災區甚至出現五十五萬既成交,對比近期幾個單位大約要四百萬簡直係差天共地.當年我地大家係沙士時期都只係記得洗手洗手洗手同埋中招既醫生護士可唔可以脫離鬼門關,反而唔係太多人仲有閒情去關注個樓市.
但到左而家咁既時勢,當新沙士再次出現係香港之際仲有人先關心樓價係咪會再大跌並唔係化表佢地冇人性,一黎而家香港仲未到上次淪陷既地步,按照香港人針唔拮到肉唔知痛既習性,除非有香港人因為新沙士而死,唔係既話都唔會識驚;二黎就係證明香港既樓市實在太高,高到只要有上車既機會香港人都唔會放過,上車比一切都重要.
就算你再比心機做野,得到老闆賞識升職加薪都好,你一個月份糧可能都只係啱啱好係香港買一尺甚至半尺地磚.拍拖同居?結婚?你突然覺得同女朋友之後既路冇可能行到落去,唔同結左婚都仲要分開住?排公屋都唔係我地依班五星香港人可以做既事,反正到最後都會比班新移民甚至係肖友懷依類唔合法既人搶哂啲單位.
以前啲人會話大個出黎打工養起頭家,但而家既後生出黎打工連自己都就黎養唔掂,仲點養得起最少都要四五百萬既家?當一個人幾努力都唔可以買到一間屋既時候,佢就只能望自己中六合彩頭獎,或者買中今晚德國對美國既半場二比五依個九千倍波膽.如果連橫財運都冇,到左依個時候真係望新沙士係香港爆發先有買樓既希望.你話我黑心?最起碼我都仲覺得自己比起黑警好囉.


text:
18 NOVEMBER 2015(WED)
話就近依大半年,小小豬有一個新寵兒,仲係佢至愛NO 1添.有一次無意中俾佢聽到皇室堡有主題佈置,就由嗰一日開始佢就不停叫我帶佢去,終於趁今日老公OT,放學之後我地兩母子就嚟拍拖影一轉啦.
邊個令到小小豬咁著迷?咪就係Peppa Pig Family啦~
其實我都唔知由幾時開始小小豬係愛上左Peppa Pig,因為就連我之前根本都好少接解.
回想返就應該係一次我地去書店打書釘之後,小小豬去左一個Peppa Pig專櫃睇玩具,所以就識左依個好朋友(哈哈哈....係呀小小豬都係豬仔嚟,所以佢地係好朋友嚟呀).
小小豬有幾愛?就連佢儲滿印仔換禮物,都會要求買Peppa Pig嘅DVD.就連老公依排都買左一批廿幾本Peppa Pig圖書俾小小豬,仲話有機會買套Peppa公仔送俾小小豬,所以....我屋企真係就嚟真真正正變成豬之家了.
不過,都算係一套幾益智嘅圖書故事,所以我對佢地兩父子依個舉動都冇話反對.鐘意Peppa都總好過啲機械人,嗰啲真係無底深潭嚟呀!
好啦....講返影相趣事先,其實當小小豬知道放學可以去探Peppa時,佢都不知幾高興,我地換好型仔衫之後就開始影啦!
先嚟係大門口個雪地景影先~
之後就去一樓佈置~
唔係小小豬望到,我都唔留意原來一樓都有個Peppa玩具專門店~
為左獎勵佢有觀察力,所以俾佢入去EYE SHOPPING一陣,估唔到一個小地方都可以逗留10分鐘,不過我地唔係倒亂,小小豬都好乖乖咁只係眼睛望,冇手多多呀~
最後手多多就只限依部小琴仔...哈哈哈~
最後就去埋二樓個小佈置影啦~
其實係鏡頭後嘅小小豬係好興奮,佢每見到一個人物角式,佢係會好清楚咁可以話俾我聽依個叫咩名,同Peppa係咩關係,簡直又嚟佢嘅滔滔不盡.仲成晚不停講,佢都係第一次去影相係咁興奮,我諗佢真係愛豬太深了...哈哈哈!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
5 MAY 2019 (SUN)
一提起元洲仔,小小豬就會諗起WWF熊貓,又會諗起上年嚟參加「世界自然基金會」嘅夏日學堂活動.原來話咁快又一年了,今年我地又嚟參加WWF夏日學堂 2019體驗日,學做一個「城市生態學家」呀~
其實依幾日天氣都唔好,我地出門口時都仿然係落住毛毛雨,所以都有一刻擔心會唔會玩得唔夠盡慶.不過好在天公造美,活動開始之時毛毛雨就BYEBYE,又有少少陽光,所以各位大小朋友都可以好投入咁體驗夏日學堂活動.
嚟到元洲仔自然環境保護研究中心之後,第一部分就當然係要乖乖留心聽講解先啦~
導師姐姐先嚟俾一啲Pikachu精靈圖片俾我地睇,嘩....之前都唔係好覺,但原來對比之下,寵物小精靈公仔又真係同平日見到嘅小動物好相似,有齊各樣生物特徵.
當然姐姐俾我地睇係有目的啦,希望小朋友可以平日多留心觀察,就算係一隻十分細小嘅小動物,佢都有特別之處呀~
接住就介紹各種生物類別,好在之前小小豬做專題研習時都有少少認識,所以係玩小遊戲時佢都有答啱,仲玩得好投入添~
之後就集中向小朋友講解浮遊生物~
我地仲學習利用電子顯微鏡觀察海水中嘅浮游生物~
我地依一組就嘅海水就多數係海草,我地見隔離組有小魚添~
雖然都只係海草,不過係電子顯微鏡下睇到一粒塵嘅海草可以變到咁大,都已經令小朋友睇到嘩嘩大叫啦~
之後姐姐仲俾左一隻水蝸牛俾小朋友觀察~
小小豬唔係玩玩下,佢真係好留心咁觀察隻水蝸牛,仲話隻水蝸牛表面好滑潺潺,不過睇住佢好攪笑哦~
之後我地就出去戶外花園,發掘元洲仔生物多樣性,同時亦進行另一個活動,就係去用昆蟲瓶捕捉昆蟲,細心觀察昆蟲特徵,之後就幫佢地影返張靚相,留嚟一陣間整精靈圖鑑用嘅~
真心好鐘意依一個環節,因為正好訓練小朋友要多觀寮周圍環境,同時又可以了解生物同環境嘅互相關係,從而令小朋友學懂對各種生物,甚至大自然都要互相專重~
以小小豬一向粗心大意又唔夠細心,兼又掛住玩嘅情況下,要佢半小鐘內搵十二款生物再去影相,老實講我估佢唔可以完成任務,我仲講笑話佢捉到一隻都算佢叻仔.
係DADDY幫忙之下,小小豬都好努力係花園都好細心咁周圍,終於佢地兩父子就捉到第一條蚯蚓啦~
之後都接住捉到甲蟲,螞蟻,蟬,蠶蟲 ...,其中有兩隻仲係小小豬自己搵到,仲一手一腳將佢地放入昆蟲瓶添.雖然最後都搵唔夠十二個,不過小小豬都已經算係超額完成啦...哈哈哈~
我地將昆蟲放入瓶內觀察過後,影完相做完任務之後,就要將昆蟲輕輕咁放回原來位置,一定要好好愛護小動物呀~
之後我地就返回教室,聽姐姐教我地用一啲科學儀器測風速風向同埋海水鹹度及含氧量~
聽完書就當然要親身體驗,先嚟睇下海水鹹度先,不過可能剛剛落完雨,所以啲海水鹹度都唔算太高~
測試海水含氧量~
專用嘅風速測量儀器~
仲利用簡單工具嚟測風向呀~
最後就玩一個關於市區「精靈」尋食物遊戲~
小小豬抽中左一隻市區會出玩嘅蝙蝠(我唔記得左個名添),佢就要係花園內搵小甲蟲圖片俾佢做食物啦~
係戶外玩完遊戲之後,之前影左嘅昆蟲相片姐姐已經幫我地PRINT好,可以返屋企整屬於我自己嘅市區「精靈」圖鑑啦~
完成左整日活動,仲可以有一張小證書添.小小豬話今次活動好玩又學到好多嘢,仲話對生物有更多了解,仲叫我要多啲帶佢去觀察昆蟲添呀~
今年暑假「世界自然基金會」除左有一天日營嘅「城市生態學家」之外,仲有兩個分別兩天及三天日營嘅「海洋探索家」同埋「自然歷險隊」,俾唔同年紀嘅小朋友探索香港獨特自然生態環境,如果大家有興趣可以去官方網址望望有關詳情及活動細則.
如果大家有興趣報名參加,可以係2019年6月16日或之前,透過網上報名,登記時鍵入優惠碼: KINSEY-88,就可以享有88折優惠啦.
More Information :
Website:www.wwf.org.hk
Facebook:https://www.facebook.com/wwfhongkong
兒童夏日學堂活動日期及內容可以瀏覽 : https://wwf.hk/SummerSchool2019


text:
仲記唔記得細個曾經睇過一本書,入面有句話對我印象非常深刻.
——「這些東西可能是多餘的.但老師希望當你看到這些東西時,想起他們象徵的訊息.」(書名:老師的十二樣見面禮)
禮物,其實唔單止代表嘅係「實用性」同「便利性」,送禮物嘅人背後想傳達嘅資訊同涵義,都會令呢份禮物嘅價值超出單單金額上面嘅數字.咁身為學校一方或者老師一方,喺送開學禮物時,個目的一定都係希望學生收到禮物後會有對返學嘅熱情而開始新嘅學期!?小編認為,本身有魅力又風情萬種嘅開學禮物唔單止可以令學生愛不釋手,仲會對返學充滿期待!所以小編下面列出幾個令學生開心嘅學生禮物,一齊同小編睇落去啦!
同你黐笠笠
有唔同圖案,寬度,款式嘅紙膠紙,列入風情萬種學生禮物嘅排行榜實在係實至名歸啊!紙膠紙唔單止可以裝飾手邊嘅文具,筆,筆記本,膠紙座,筆筒等等,仲可以作為memo紙嘅裝飾工具,令自己嘅隨身物品除咗有自己嘅個人風格外,仲可以喺用文具時覺得更加開心!
本就屬於你
上堂寫筆記係每個同學喺學生時代都一定會做嘅事啦?筆記本簡單易買!只要行到文具店,各種琳瑯滿目,唔同款式,造型得意嘅筆記本都會喺架上面叫「快啲買我~~~」,所以喺開學前買幾本心頭好嘅筆記本!然後好好咁喺作筆記入面體會手寫嘅溫度同中國字嘅博大精深!
針正有意思
收納分類講義或者試卷時成日亂七八糟!靚一靚又風格多變嘅訂造萬字夾喺呢個時候就可以大派用場!無論係PVC質料定金屬質料,得意,colorful嘅訂造萬字夾都令人愛唔釋手!其實萬字夾嘅功用唔只可以收納紙張!仲係喺睇書時,作為書籤最好幫手!


text:
June 2017
柏林同好多地方一樣,都有大大小小既公園,行行下market會見到有好多細路玩得好放,啲阿爸阿媽由佢地自己玩,玩到周身污糟都無問題,公園入面仲有好多設施,好多地方比人走動.Ludwig叔叔帶左我地去幾個公園,盪下韆鞦曬下太陽.
Mauerpark
德文Mauer姐係wall,姐係wall park咁解,姐係以前圍牆既地方,仲有一部分舊既圍牆,但宜家就係一個好大既公園,weekend會有好多人,有market,有表演,平日唔算多人,亦有人係度塗鴉.
weekend market 多數係賣古董野,用有限既budget,不仿係度尋下寶.大樹下面有個好大既square,我地去嗰日有人跳舞,星期六日會坐滿哂人,係個好好既地方去消磨時間.
Mauerpark附近有幾個站,U Eberswalder Str. 行過去最近,十幾分鐘左右.
Schöneberger Wiese and Beach Park 61
依個公園係一個好大既草地,有好大形既韆鞦,好多人係度野餐,訓覺,附近係火車站,同Beach Park 61係連住,行過去係好近,Beach Park 61係一個可以打沙排既地方,仲有啲小士多飲下野.


text:
頭兩篇文都講左一部份既性玩具同我呢位「賣性玩既學生哥」既背景資料.而今個月既主題就係「破處」,見到Ms.Sweetie大膽講出佢既第一次.而C朗拿度都入左幾球去帶領葡萄牙去拎歐國盃,倒不如講講我呢位小弟弟既第一次入波同點行呢條冠之路,雖然我既吸引性絕對無咁高.到呢一刻自己諗番起都有不禁抬唔起頭做人啦.都唔知呢一個既第一次係好事定壞事!
呢一個初夜就發生在我呢位既小弟弟16歲生日既一個晚上到,講得出第一次就當然係初戀女友啦.當然我地一齊左4-5個月,而還是中學生既初戀年代還未接觸性玩具時,自己都無諗性愛呢一回事.而呢位女友就絕對唔同就大膽過我好多,佢又大過我,真係姐姐同弟弟之戰.
呢一晚女友就係佢屋企親自下廚,喺食完呢一個愛心晚餐,有牛排,有紅酒,一個好浪漫既氣氛下,女友問我第一次仲係唔係度?我當時立即紅都面曬,唔敢直視對方,立即低下頭食野.她追問,我先悄悄聲講左一聲「仲係」,她立即冷笑一下.之後場面大家仲好尷尬咁食完呢一個晚餐後.在洗碗時,她突然後面抱住我話「今晚你留係到訓啦!」.我聽到後立即更加驚左一驚,心情更加複雜.
之後我地坐低在梳化上睇下電視,玩下手機咁樣.全程她都攬住我,突然更佢叫我合埋眼.而我都只認為佢係拎上生日蛋糕時,等左1分左右,佢突然錫了落黎,連初吻都係呢一刻.
我立即呆了一呆俾唔到任何反應,佢更係不斷鍚,連脷都申埋出黎.只有任由佢處置.一直攬住我坐上佢張床,佢再伸手摸我心口,用手指摸我乳頭,而小弟弟都開始有反應了.
我先敢開眼望佢,佢呢個時候已經得番Bra同under.立即更大反應,話曬第一次親身望到咁少布既女仔,望到佢只覺得佢好索,我望到小蠻腰同一對對非常白滑既長腿.
呢個時刻絕對係更加面紅.佢再伸手黎脫掉我既上衣,再叫我除褲.我更加唔識俾反應,好似一個傻仔咁眼望望咁,佢見我無咩反應再用手解開我既褲.除曬衫,我就成隻光豬咁訓係佢床,佢都笑我「嘩!咁快有反應」.而我都只係一粒聲都無出………
佢再用長腿放係我心口,慢慢黎掃,再用手摸我既小弟弟,呢種感覺我諗我會一世都記住,小弟弟非常敏感.佢再除埋佢身上既Bra同Under,再捉住我對手就摸佢既胸部,之後好快就幫我帶上安全套,問都唔問就坐了上黎.
我都相信佢係有經驗人士,所以佢一擊即.呢個感覺非常特別,一個重量突然落左黎我身體上面,感覺好溫暖,好窄.之後佢就雙腳跪左係到不斷上下咁抽插.佢之後更叫我試下郁,我只有上下咁搖,真心唔知點做,佢就好似唔係太滿意,好似做極都做唔好.
佢再立即話:「你真係唔識架喎!」.之後,佢繼續女上男下,而我對手都去左攬實佢既小蠻腰.好快好快,我大叫左一聲「噢」,幾十秒就發射左啦,成個人鬆.
佢當然知道啦,落左黎拎走個套後,用手立即摸我非常敏感既龜頭,之後既我不斷大叫:「停呀!停!」,再係到尖叫,佢都唔肯停.呢個感覺已經唔係文字講得出啦,大約咁樣比佢玩左十秒左右.佢先問覺得好唔好玩.我當然粒聲唔出,紅都面埋咁樣啦!
佢再問我不如再黎啦,但當佢再玩小弟弟時都無反應,佢都笑住口講左一聲唔緊要.但真係想要第二次,但只係有心無力 Sosad.之後大家攬住大家好好地訓了一晚大覺.第一次整個過程就係咁啦.
事後諗番,唉!真係覺得自己幾無用架啦,咩都唔識,做唔到佢滿意既動作,好快就咁發射了,最後比佢玩弄都捱唔住,連第二炮都力不從心,都幾嬲自己,但絕對ENJOY呢一晚.只係覺得自己做唔到一個男仔既野,好怕比佢取笑.
當然啦,都過左咁耐.我諗咁既情況都唔會再出現啦,但只係覺得對唔住呢位初戀女友.我地分左手之後就成為左好朋友.雖然我好想追番佢,畢竟係我既初戀,但深深相信佢可能係會笑我一世!係我作呢篇文之前都得到佢同意先去作,作完後都比佢過目了.佢都唔介意呢篇文既出現啦.
點都好,非常多謝呢位初戀女友,讓我ENJOY我既第一次,諗每句既對白,點都會記一世啦.Thank You!
90後既學生哥
基斯坦奴


text:
今次 Apple 推出 iPhone 6s / 6s Plus,就破天荒首次引入最多顏色,除本身嘅太空灰,銀色同埋金色之外,仲首次加入玫瑰金色.究竟邊部最多人 like?我哋就召集咗 unwire 同事們同埋 unwire 之友來講民意調查,睇下係咪真係玫瑰金最多女仔 like?
玫瑰金組
▲阿魚:我真係幾 like 呢隻玫瑰金,因為隻色真係幾靚,女仔用啱哂!
▲Doris:如果換機梗係買玫瑰金啦,咁樣出到去人哋先知道我換咗新機㗎嘛!
▲Bowl:玫瑰金真係超靚,我已經訂咗大機(iPhone 6s Plus)啦!不過好似今次部機比上一代厚少少喎……(編按:厚咗 0.2mm 咋喎,咁都 feel 到?!Bowl:真係 feel 到喎!路人甲:呢啲真係平時摸慣 0.0Xmm 嘢嘅人先會 feel 到!完!)
▲Erie:女仔用呢部玫瑰金都真係幾靚,同埋幾易襯衫同埋襯哂我嘅手指甲,yeah!
總票數:4 票!
總括來講,揀得玫瑰金嘅都係女同事,可見玫瑰金真係深得女仔鍾愛!
金色組
▲Steven:我鍾意金色多啲,因為一來高貴啲,二來金色 cool 得來有少少 warm,感覺好舒服.加上好多咩金像獎呀,金球獎呀都係金色,感覺係權力嘅象徵!(群眾起哄:果然土豪揀土豪金 LoL!)
總票數:1 票!
Steven 果然係管理階層人士,揀著 iPhone 都要揀著部權力象徵嘅金色.但可惜,管理階層永遠係人數比較少嘅,所以金色嘛,得 1 票!
銀色組
▲艾露貓:我鍾意銀色多啲喎,一來男人梗係用銀色啦,二來銀色比較淺色,望落 sharp 同醒神好多.
▲Rayman:我用開太空灰色 iPhone,來緊真係想轉用銀色,感覺好靚!至於金色同玫瑰金色,太女仔啦,一定唔會揀!
▲Elliot:4 隻色放埋一齊,最鍾意都係銀色,其次就係太空灰.其實無乜點解,直覺.不過新 iPhone 手感真係幾正,令我諗番起自己部 iPad mini 2,因為手感真係好似.
總票數:3 票
清一色男生,可以見到銀色都係男生向為主,唔知各位男 wire 民又同唔同意呢?
太空灰組
▲Jasmine:我好唔鍾意其他顏色機有條白邊,好礙眼;太空灰條邊都係灰色,感覺一體啲靚啲,所以我揀佢!
▲Denise:我都揀太空灰,因為感覺佢係最唔似 iPhone 嘅 iPhone!(編按:好玄……)
▲蘿文:我都揀太空灰(編按:喂喂喂,你之前明明揀銀色㗎喎!蘿文:而家變心唔俾呀?),因為低調得來好型,有種神秘感透出來!
總票數:3 票!
玫瑰金純女性向,銀色就純男性向,至於太空灰就明顯中性好多,男女都有支持者.而且鍾意得都係因為佢夠低調同埋無咗條白邊,感覺比較一體化.睇來太空灰真係適合平時做人比較低調嘅用家哦!
影片版本 (請耐心等候 Loading)
總結:玫瑰金驚險跑出!金色得 1 票太意外
整體來講,今次 Apple 推出玫瑰金色 iPhone 6s / 6s Plus,似乎押中了,因為鍾意得嘅都係女生,而大家都知道女性市場係一個無底深潭!女士們一旦鍾意一樣嘢,就點都會諗辦法入手!所以從我哋 unwire 同事同埋 unwire 之友嘅民意調查得知,睇來來緊街上們真係會有唔少女仔拿住部玫瑰金色 iPhone 用啦.不過令 Edward 比較意外嘅,係舊年先有嘅金色 iPhone,今年竟然得一個支持者!實在太令人感到意外了.唔知各位 wire 民,你哋諗法會唔會同我哋同事同埋 unwire 之友一樣呢?不妨留言講下大家想買邊一部?


text:
「心煩」
世事往往不如人意,要克服逆境所承受嘅壓力有時係會超出一個人嘅能力.當然無人係萬能,咁當然希望將每件事做到盡善盡美.有時好想做好各樣嘢,但係當你以為做得還可以嘅時候,就再一次大受打擊.所以要不斷調整自己,當然唔想欺騙自己同逃避問題,希望可以逐一擊破.講到底,其實係唔係無得揀?又未必係,但係路係自己揀,唔想次次都搵借口去逃避.
「平常」
點先可以以平常心去處理問題,我諗個個人都會唔同.邊個想其他人擔心自己,如果連自己都處理唔到,咁點樣可以承擔更多?當然唔係第一次遇到唔同嘅打擊,而每次都希望咬緊牙關,頂硬上.仲記得好耐之前試過壓力爆煲,自此之後就希望樣樣嘢可以平常心去處理.因為好多嘢係自己控制唔到.雖然俾人覺得好似愛理不理,但係心底裏樣樣嘢其實都好在乎.
「面對」
當然自己有問題點可能唔知,而自己都希望勇敢面對.正所謂:「關關難過,關關過.」人生總會遇到唔同嘅問題,遇上困難,熬過,先可以成長.雖然唔係樣樣嘢都如人意或者經過唔少嘅波折,但係只要憑自己嘅意志同身邊朋友,伴侶嘅支持,相信可以解決問題.放棄真係好容易,但係真係咁心,唔會後悔?有時或者真係要馬死落地行,面對現實.
Also published on Medium.


text:
Day 23
停留東澳將近一個月,生活大體上就係每幾日就進出超級市場,冇特別去做遊客做嘅事,最遊客味濃亦只係陪女朋友去咗消費樹熊.直至上個禮拜去咗某個農場打工,幫士多啤梨剪咗兩日雜枝,一切至開始稍有轉變,但想轉工嘅心又已經火速萌芽.
過去道聽途說,一般人申請工作假期簽證,都係勒緊褲頭專心致志搵工儲錢然後返歸,旅行係其次.澳元值錢,而且澳洲低技術甚至非技術工種人工之可觀,冠絕發達國家,所以缺乏一技之長嘅亞洲人拎住澳洲人工返本國用,係非常之好用.背囊友做得夠一定日子,可以要求農場主人公司上司幫你續簽,如果紀錄良好身家清白,更加可以移民入籍,但今時唔同往日,因為國內政客動議增加背囊友應繳稅項,同埋政府屢屢修訂移民政策,外來者嘅待遇可以話係幾個月一小變,一年一大變,好鬼濕滯.正因為要交嘅稅相當浮動,而澳洲生活費亦好大負擔,大局不明朗,打工嘅人好似有下降趨勢.
無論如何,我總算經熱門網站嘅廣告,搵咗份農場工,志在體驗.其實見到啲徵人條件時有強調唔識英文都絕對無礙嘅時候,我已經略為詫異,因為咁樣所暗示嘅,咪即係工作地點好多所謂同聲同氣嘅人,而且中介會從中抽水.果不其然,當我用英文經LINE軟件求職之時,竟然有香港人叫我講返中文,而到達集合地點之際,更發現大細判頭都係英語水平相當普通嘅韓國人.我最後竟然成為人群之中英文最好嘅工人,重要英文夾雜韓文咁去同細判交涉,一百年前數以萬計亞洲人橫越半邊地球去淘金嘅畫面,喺船上面飢渴難忍嘅畫面,忽然亦似乎引起得到廿一世紀新人類嘅微弱共鳴——全球化從不間斷,生變嘅只係佢嘅定義,佢嘅規模.
由布里斯本出發去士多啤梨重鎮Caboolture(身為香港人,我一直認為翻譯小說之中嘅地名人名係唔譯更好,睇唔慣冇意義嘅音譯),到站嘅時候已經係下午五點幾.按原訂計劃黎火車站接我嘅人已經喺我眼前,交流兩句,我就表明我尚且聽得明日常生活會用到嘅韓文,但後來嘅相處證明,其實不論我明唔明,佢地都唔會照顧少數非韓國人嘅感受,一黎力不從心,二黎並無嘗試之意.以往喺香港人圈子入面,我往往會期望大家可以講英文畀唔明廣東話嘅人聽,退一步亦會主動私下同步翻譯,因為一句都聽唔明嘅感覺其實好無助,而且多數應當尊重少數,展示主人家嘅風度,如今淪為少數,更加鞏固咗我嘅警覺,雖則事實上香港人已經一代比一代陷入邊緣,將來都係迫於形勢融於中國人族群多過有主人家做.話說回頭,由於我都聽得明五成韓文,而且大部分人都係初來報到,佢地詳談完合租細則之後亦有溝通得到嘅韓國人濃縮成兩分鐘版本轉告我,而且我都有同佢地雞同鴨講,所以當晚心情都尚算自在,未至於有嚴重文化隔閡.
住宿方面,市價平均係110-120 AUD per week,包無線網絡.視察實地之後,有理由相信環境普遍唔錯,因為呢啲係工人自費,唔係由農場主人荷包出.我入住嘅地方正如香港大嶼山啲度假村,一間屋可以住十個人八個人,露台開揚,室內廚具一應俱全,室外兼有泳池桑拿網球場,本地人似乎亦有喺道宿營度假,唔係安置背囊友嘅低等人蛇倉.為咗容納更多人,細判會換走原有大床,買充氣露營床代替,但整體都未至於有難民營收容所嘅擠擁,可以接受.而因為第二朝五點就要出發開工,不可一日無煙無酒嘅韓國人一輪喪煲狂隊之後亦都陸續返房,十二點幾我亦勉強入睡,但同房某人鼻鼾聲近乎雷暴,我輾轉反側,驚醒猶覺未醒.
梳洗之後,有車嘅細判接載工人去農場,大家睡眼惺忪,上到車都係繼續閉目養神居多.破爛嘅舊款日本車潛入黑暗,開始轉入喬木聳立嘅公路,西方無聲沉降嘅月亮一如俗諺大而圓,夜靜無聲,只有引擎作響.我闔埋眼有啲想嘔,唔慣坐私家車後座,只好四處張望,以認路打發時間.駛咗大約十五分鐘,月光漸漸減弱,東方一陣暖色冒起,只見兩極須臾萬變,實在勝過香港所有觀賞日出嘅勝景.平時令香港人大驚小怪一窩蜂朝聖嘅自然景色,喺呢道真係俯拾皆是,天空之鏡,高山流水,萬里林森,不一而足,而難得一遇人人急不及待手起相機落嘅必影黃昏雲圖,喺呢道亦係司空見慣,無日無之,毋須擺上instagram.呢次係我第一次晨起睇到日出,對本地人而言必定平平無奇,但於我而言已係如見奇幻,暗自感動.
奇幻初見,往往驚艷,但日子一耐,人就唔再係過客,屬於過客嘅奇幻亦終必歸於平淡.而無止境嘅追求,無間斷嘅經受刺激,既無道理亦無好結果,因為平凡人要嘅不過係飲飽吃醉,然後節目延續節目,間中乘興笙歌係好,間中吹噓家鄉嘅繁榮係好,但空間太少地標太多,最後只會超重.摩天輪轉或唔轉,從來唔會干擾城市裡面嘅川流,但一艘橫渡南北河岸,人來人往而永遠唔至於坐爆嘅船,一種一邊觀景一邊閒話家常而仍然溫靜嘅分貝,一群笑容友善嘅巴士司機售貨員小販,就足以撐起最宜居嘅頭銜,足以令人為香港嘅退無腹地進無前路而神傷.
到達農場附近,陳舊爛車一架接一架停低,同車工人雖非老手,亦自動自覺戴帽戴罩搽防曬,我有樣學樣,搽好頸後雙頰,拎好勞工手套,準備開工.推門落車,空氣滲濕,溫度亦因為太陽未升高而微冷,人人呼吸起霧,一地灰沙泥.跟大隊行近士多啤梨田,眼前花果同泥坑梅花間竹排列,泥坑則因為天雨而唔太乾身,形同零星沼澤.某位大判用韓文向新人詳細解釋工序,然後另一位大判又引導非韓國人喺另一條坑用英文重複示範,大家唯唯諾諾,一派儒家內向,更覺寒冷.在場其實有少數日文用家,亦有兩位台灣工人,唔單止我唔係倚賴英文為主嘅人,於是國中之國嘅待遇,都可以話係所有亞洲人一體均沾.
每人手拎一把鉸剪,當日工作正式開始.每一行士多啤梨大約有三至四架巴士長,我地嘅職責就係梳理枝葉,將唔爭氣嘅枝節剪除,避免養分所託非枝,白白流失.既然要保存養分,最理想當然係有咁近根部得咁近咁剪,同埋細心睇清楚盤根錯節之餘重生到去周邊嘅枝節.修剪植物本非難事,但士多啤梨唔係生喺樹上面嘅提子,所以工人都要彎腰或者深蹲去做,而做一個鐘頭左右,肌肉就會開始酸痛.有好多人馬虎了事,亂剪一通,連果實都誤剪,又有人徒手扯佢,搞到連根拔起,泥都鬆埋,完全命中經濟學入面提及piece rate計糧嘅缺點.
起初,我相當認真咁剪,但好快就發現其他人好似揸流攤,太仔細冇著數.就好似我做第二行嘅時候,我對面個工人速度快我三分之一,可惜嘅係佢一路向前一路畀負責檢查嘅大細判召喚返轉頭(又一次見證咗piece rate嘅缺點係行政管理開支增加),自作自受,假如佢肯認真少少,就唔會不停中伏而又可以增加收入.然後我經一事長一智,去到第三四行,速度已經有明顯增加,但同時腰背同大髀已經隱隱作痛.四肢唔發達,體能又差,做呢啲真係徹底嘅資源錯配.
曬咗三個鐘,由清晨六點剪到中午,第一日第一個農場交得貨,全世界隨即就打道回府.開工之前,網上面好多人都拍曬心口話淡季都會日賺過百,但問過呢道啲人,原來每行只會賺到大約5-7 AUD,而佢地亦冇計劃再帶大家轉戰另一個農場.換言之,當日每個工人平均都係剪到四至六行,即係總收入最多只得40 AUD左右,大約等同澳洲兩個鐘最低工資.呢個數目可以話係相當微薄,而且所付出嘅勞力係遠超餐廳侍應,農場主人要吸納外勞嘅原因即刻不言而明.更麻煩嘅係,呢份工要望天打卦,前一日落雨就冇得剪,然後判頭又會濫收工人去確保人頭有足夠供應,換言之如果當日農場方面只需要三十個工人,而寄緊宿等開工嘅多達五十個,咁有廿個就會自動放無薪假食穀種,手停口停.再加上澳洲政府而家會向背囊友徵收入息稅,總收入之中要再抽起黎上繳政府,帶得走嘅真係少之又少.考慮到勞動過後嘅入不敷支,我決定等所謂旺季再戰士多啤梨田,不過考慮到旺季就會人手暴增,工作量又難免分薄,幾個月後要唔要重執故業,又令我猶豫不決.
事實上,身為背囊友,要搵到工其實唔難.就好似溝仔溝女咁,降低要求,將就將就,人搵工就會變成工搵人,但做得爽唔爽,所得多唔多,都係棘手事,會令人一邊剪枝,一邊有病呻吟.做呢份工嘅時候,我間中回想起中學等升大學期間做過嘅一份賣電話舖全職,人工又係僅僅符合最低工資,然後連說好的一個鐘lunch time,都要買個飯盒坐埋一邊食畀佢地睇,食完就要繼續做,一個鐘係呃人,收工亦係有遲冇早.啲人入黎買電子產品,貪嘅係佢平過百老匯豐澤少少,又有低檔選擇,客源既唔係當年又一城出入蘋果專門店嗰批,又唔係由深圳過境買嘢嗰批,消費能力偏低,唔係話sell多兩嘴就會疏爽掃貨.
我最記得介紹display電話要人手寫賣點貼喺側邊,鈴聲大唔大聲,單卡雙卡,有冇收音機功能,有一次比我senior嘅人,竟然寫吓寫吓,問我music點串,在場其餘三個人都唔識串,喺道爭論正確串法.喺當時,我嘅反應係覺得佢地英文未免太差,中三輟學都應該未至於連music都識噏唔識串,於是更加視呢一份工為推動我唔好停止追求知識嘅經驗動力,極之自以為是.到而家,由大學畢業,再到搬去元朗獨自生活,我再回想,更強烈嘅感受係無助,甚至有種唔敢抬頭向前望嘅不安,因為放諸世界上任何一個地方都好,能夠掌握世界通用語,甚至識得另一種語言或文化嘅人都唔係多數,具備呢種能力嘅人至係少數異類,跌出主流嘅怪物.
即使全世界嘅人口流動量已經隨住交通同科技嘅一日千里而加快,全球化同文化交流呢兩個詞語好似無人不曉,但七十億人之中,旅遊留學嘅人,出外工幹嘅人,都係佔據一小部分.要加入全球化,先決條件係有閒錢或者要置身於有跨國網絡嘅公司,擠身第一世界,但現實之中更多嘅人係終其一生亦未有離鄉背井半步,因為戰禍而被迫出走本國,或者只能以為地球村另一邊嘅消費者提供廉價產品嘅方式去參與全球化.呢一堆留守第二或第三世界嘅人,數以十億計.自命進步,自覺國際化,都只係早已有所安排嘅宿命發展,地區階級家境,人為努力根本無從突破,偶有勵志例子,呢啲例子亦不過如同誤入捕網嘅獵物以垂死掙扎嘅姿態攀升一格半格,辛苦過後,仍然係走唔出去.
然而,揸流攤有揸流攤嘅滿足,自我挑戰自我超越自有快樂,問心無愧,擺脫塵網,遁入化境,本來就唔係一眾迷途有情嘅寄望,所以走唔出塵網,其實唔一定就係壞事.既無寄望,既無去意,走唔出去自然與人無尤,深怕墮落亦自然係庸人自擾,最後亦自然毋須自困於絕望.學多一種語言,唔會有學得曬嘅一日,剪多一倍枝,亦唔會有賺得夠嘅一日,用煙酒打發時間,用節目塞滿行程,或者都可以解讀為入世凡人版本嘅無欲則剛.


text:
稍有常識既人,都會知道『貧富懸殊』同埋『收入差距』係兩個完全唔同既概念.遺憾地,得罪講句,香港人真係好多連常識都無.
你去東區行一轉,好多老人係度退晒休日日食茶餐廳.你問佢地依家月入幾多錢,佢話佢已經無做野,點會有收入?OK,你同佢傾傾下,點知再散多一陣步,佢話要返屋企,已經行番番去太古城.佢有三四個物業,每個千幾萬.你自己月入雖然萬二蚊,但係你心底明白,自己賺多三五十年,都無可能夠呢個廢老有錢.
係收入上,你係贏左.但資產上,你輸左九條街.邊個貧,邊個富,大家好清楚,根本收入唔能夠有咩大既代表性去表達一個人既貧富情況.而堅尼系數所用既數據,就單統係收入.量度既,自然就係一個社會既收入差距,而唔係貧富差距.你以為統計處有咁神通廣大,會問到你老豆老母有幾個物業同股票,然後佢又肯答咩?唔好傻啦.
其實,只需要花幾秒時間,Google 一下Gini Coeeficient 呢個term,或者係堅尼系數,自己睇下維基百科,係好容易(我唔去講咩曲線咁複雜喇).佢會好清楚話俾你聽呢個數字,真正含意係乜,局限係乜.但係我相信香港人大部份一定好少理,然後一見到咩HK01呀,毒果呀,白粉呀,齊齊此刻口徑一致出黎話香港貧富懸殊46年新高,一定即刻激動轉載啦.
有無人計較過點解46年新高?係因為之前既普查,只係得人口數,而無問到收入既數字渣.所以46年呢個數字是無意思的.Anyway,人人鬥快做標題黨,大家開心.真相既野,WFC呢?又可以有堆人衝出黎話要叫加最低工資同埋搞全民退休喇.爽呀.成日話垃圾媒體歪曲事實,誰比誰高尚呀.
到頭來,咪又係一齊呃click.哈哈哈.


text:
(圖片來源:Fame Focus)
喺facebook上,如果我哋想判別一個人受唔受歡迎,或者多唔多朋友,好多時都會睇佢啲posts有幾多人like,愈多人like就證明佢愈多人關注,可謂電子世代嘅另類虛榮.但有朋友就話啫,對比起嚟人哋有過百like,但自己就得單位數字,咁又可以點做呢?
日本公司Family Romance就好「貼心」地提供一種特別服務,令你嘅自信大增,唔使落後於人,而呢項服務就係畀錢買朋友同你影合照喇!睇返趨勢,facebook上最受歡迎嘅好多都係同朋友一齊開心聚會嘅相,無朋友唔緊要,有錢就解決到喇!只要你肯付出8000 yen,Family Romance就會幫你揾一個朋友,同你一齊影相同upload上facebook!
喺佢哋嘅官網上,可以見到佢哋不斷強調好多顧客用完佢哋嘅服務之後都攞到過百like,仲話唔使羨慕人哋,申請咗呢個服務之後自己都可以咁幸福!
到底社交網絡上嘅like數係咪就等如自我價值或者社交能力嘅高低呢?其實好多人喺網上都會報喜不報憂,即使睇落人哋嘅生活幾幸福美滿都好,要知道風光背後都一定有不為人知嘅辛酸!何苦比較呢,不如先做好自己啦!
(圖片來源:jin115)


text:
餐廳:Primo (灣仔)
地址:灣仔告士打道170號地舖
開咗接近一個月嘅意大利餐廳,依家新開張期間買任何嘢食都有全單八折優惠,今次又食pizza又食意粉,平均一個人唔洗$200有找,而且餐廳好有酒吧氣氛,昏昏暗暗傾偈最啱
餐廳有個中年嘅女店員好好服務,雖然唔係本地人,但係都能夠聽到同埋講到少少廣東話,無論介紹餐牌定係上菜都一樣咁周到
我哋兩個人叫咗一個頭盤,一個pizza同一個意粉,都食到幾飽:
意式開胃拼盤 $138
煙熏三文魚熱帶披薩 $150
植物肉醬緞帶麵 $123
PS 以上價錢喺未計8折
拼盤有煙三文魚,巴馬火腿,莎樂美香腸,香草菲達芝士,青瓜,車厘茄同埋薄片披薩麵包,係一個典型意式頭盤會有嘅食物.薄片披薩麵包喺平時我哋食開pizza嘅皮,整成一個密封口袋形狀,裡面空心,咬開香脆可口,不過面頭就太多粉,有少少食唔慣;莎樂美香腸有陣陣煙熏香,腸衣爽口,食落味道同口感都唔錯;菲達芝士用羊奶去整,味道強烈,鹹中帶有酸乳酪嘅味道,就咁食會太鹹,不過配埋薄片披薩麵包一齊食就會夾啲.呢個拼盤好豐富,可惜朋友要揸車,如果唔係配埋酒一定好正
我哋食嘅呢個pizza十吋大,有煙熏三文魚,菠蘿蜜餞,芒果酸辣醬,洋蔥,甜椒,水牛芝士同番茄醬,pizza整體口感比較清新同plain,食每一啖都有甜甜地嘅菠蘿蜜餞香,中和咗平時pizza好濃烈嘅味道,Pizza邊邊都幾香脆,不過一樣太多麵粉碎
植物肉醬口感同味道同普通肉醬無咩分別,仲唔會好油膩而食到成口油,相對仲健康啲添!緞帶麵幾有咬口,煙韌得嚟比普通意粉粗身同扁身一啲,時不時轉換吓唔同意粉嘅種類都幾好,唔使成日食死同一樣嘅嘢


text:
喪屍
喪屍(英文:Zombie)喺傳說當中係指死咗嘅人無咗靈魂,但係識喐,或者一個活人失去咗意識受人控制.呢個概念最初來自中洲語言金本杜語嘅nzùmbe一詞,原來嘅意思係死人.後來喪屍又有另外嘅意思,用來形容有啲人無自己嘅思想,話佢哋「形同喪屍」.源於非洲嘅巫毒教信仰,喺現代嘅好多遊戲同文藝作品時有出現.喪屍同吸血鬼或者殭屍,歸類於不死生物.
喪屍原本係海地嘅巫毒教祭祀落毒嚟驅使從事勞役活動.
屬性[編輯]
最初嘅喪屍形象為:
- 唔具有意志,但可以活動嘅死人
- 動作遲緩
- 由海地巫毒教嘅巫師施法形成,並聽命於佢,作為奴隸永遠幫主人做嘢
東方傳說對喪屍,殭屍嘅描述喺細節上有好多唔同,但佢哋都有一啲共同屬性,例如:
- 鍾意食人肉
- 除少數例外,通常只剩低獸性本能
- 具有傳染性,俾喪屍攻擊嘅都可能變成喪屍
隨住喪屍喺現代文學同影視娛樂作品中多次出場,形象日益豐富,被賦予好多新屬性,例如:
- 係由病毒或化學毒物引起嘅人體異變所形成
- 智力低下,行動遲緩
- 少數喪屍身體結構出現特化,動作異常敏捷,力量巨大或者有各種特殊能力.
- 對人類同其他生物有攻擊性,但唔會攻擊同類
- 個頭一被摧毀,身體會永久停止行動.但無論點攻擊其他部分,身驅就算千瘡百孔依然可以繼續行動
- 可能冇觸覺同視覺,但對物體震動(好似聲音)可能會有反應.另外有啲可能會俾生物嘅味道或者氣息吸引.
而家一啲作品強調殭屍嘅攻擊性同傳染性以描繪浩劫題材,有別於早期嘅喪屍傳說,外表多被描述為具嚴重外傷,腐肉,衫破損,面臉僵直而且全身帶有血漬等.
巫毒教中嘅喪屍[編輯]
根據海地巫毒教信仰,「Houngan」或者「Mambo」可以令死者返生,返生之後嘅死者冇自主意識並俾舉行復活儀式嘅人操縱,經呢嗰方法返生嘅死者叫喪屍.但噉並唔係真係死者返生.例如喺海地有好多喪屍傳說,其實係源於當地巫師用藥迷暈受害人後,用迷幻藥同催眠等手段控制嘅害人行動.據描述,巫師會喺受害者啲嘢食或者經常接觸嘅嘢上落毒,令受害者出現「假死」現象.佢哋會喺喪禮之後將受害者嘅屍體掘出嚟,再喺佢個頭插一支木條,破壞其記憶系統.受害者於是失去記憶,對佢哋嘅新主人唯命是從.呢啲喪屍通常喺農地俾人當工人使.
近代虛構作品中嘅喪屍[編輯]
喪屍喺各式各樣嘅恐怖,科幻或者奇幻類文學,電影,電玩,漫畫中屢次登場.喺呢啲作品中,喪屍具有不斷傳染,同化人類嘅能力.由病毒或者化學毒物作為媒介,通常藉住抓傷,咬傷或者寄生蟲喺人甚至動物間傳染,受害者通常會瀕死並轉化成喪屍.喺一啲作品中,轉化嘅現象係死後先出現;而喺另一啲作品中,細胞完全死亡嘅生物唔可以變成喪屍.喺《Resident Evil》,植物都可以感染病毒而成為喪屍.
當代作品對喪屍嘅設定始見於科幻小說《The last of us》中嘅「吸血鬼」.書中嘅「真吸血鬼」並唔似西方傳說中嘅吸血鬼,書中嘅「疑似吸血鬼」反而同西方傳說中典型嘅「吸血鬼真祖」相似.確認近代喪屍形象並有深遠影響嘅係恐怖電影《活死人之夜》,呢部作品中嘅喪屍行動遲緩,智力低下,成群出現並攻擊活人,俾佢哋咬傷嘅人都會變成喪屍.後來好多恐怖作品都沿用噉嘅設定.
對於影視作品嚟講,喪屍形象嚟自冇複雜嘅歷史背景或者森嚴嘅社會等級嘅非洲文化,唔需要吸血鬼真祖,吸血鬼貴族等複雜嘅設定,更接近活死人嘅本來面目.
喺電子遊戲中出現喪屍,吸血鬼等不死生物一般係為咗營造恐怖氣氛.尤其係日本嘅恐怖題材電子遊戲經常出現人類同喪屍對抗嘅劇情,歐美地區嘅動作射擊遊戲有時亦出現喪屍角色.以喪屍,外星生物等虛構生物作為敵方角色可以避免出現武力傷害人類嘅暴力場面.電子遊戲中嘅喪屍通常被設定為俾病毒惹到,源頭嚟自企圖利用喪屍或者病毒作為生物武器嘅集團或者機構,最終造成人類浩劫.


text:
CLEAN Blog – 血橙的營養價值
今次小編發現到一種較少地方買得到嘅水果叫『血橙』,外形同一般嘅橙分別不大,而味道同普通橙係有d似但就帶點鐵質味,不過外皮較為薄,但最特別既係裡面嘅果有著一點點深紅色既果肉,其實呢種血橙到底同普通嘅橙有咩營養價值分別呢?
其實血橙(blood orange)係橙嘅變種,由最早出現在歐洲1850年開始,當時主要種植係西班牙,意大利同埋北美等嘅國家,後來再分佈到中國重慶長壽區.呢種血橙最特別之處,就係體積比起一般橙略為細小,表皮有小凹點位,而佢嘅深紅色果肉含有一種叫花色素苷(Anthocyanin/簡稱:花色苷)嘅色素,係由花青素同糖結合形成嘅化合物,屬於一種天然嘅抗氧化劑,通常在於花朵或者果實當中,較少在柑橘類果實中出現.
血橙擁有一種獨特香氣,含有豐富既維他命C,鈣,磷,鉀,B-胡蘿蔔素,檸檬酸,橙皮甙同埋醛,醇,烯等物質,可以幫助我地增強身體抵抗力之餘,亦幫助體內有害物質容易排出,而且橙皮亦叫黃果皮,含多量胡蘿蔔素,幫助腸胃更加健康(當打果汁時可切一小片和其他生果一齊打),另外血橙都對我地身體有以下幾點好處:
- 橙內側既薄皮含橙皮甙(Hesperidin),可保持血管既彈性和通透性,保護心血管健康.
- 含維他命C外,更有維他命E和B胡蘿蔔素,加上花青素苷具有抗氧化,預防心血管疾病同抑制癌症等作用.
- 花色苷有抗氧化,抗凝血,抗輻射,抗動脈粥樣硬化,更可以預防糖尿病等嘅功效.
其實唔單只血橙對我地身體健康有幫助,仲有好多唔同既生果蔬菜都有好多營養,所以最好就每日都食唔同既生果蔬菜,咁身體可以每日都吸收唔同既營養,令身體更強壯哦~


text:
外賣落單
排隊攞飛
電子優惠券
會員獎賞
更多勁嘢就快推出...
VGather係乜?
喺您手機度有幾多個餐飲apps?一個用嚟排隊?另一個用嚟落單?仲有一個用嚟儲會員積分?您唔覺煩咩?點解要不停換嚟換去?
VGather俾個一條龍解決方法您,您可以未到您鍾意嘅餐廳前就攞定飛排定隊,又可以落定單慳返等嘢食嘅時間,當然仲可以堂食自助落單同用埋電子優惠券啦.完善嘅會員同獎賞功能都已經準備好晒俾您.
由而家開始,您只需一個餐飲apps,VGather將會成為您嘅餐飲好幫手.
對商戶有乜好
作為一條龍餐飲apps,VGather為用戶提供最佳嘅體驗.另一方面,亦為商戶帶嚟增長業務嘅平台.
VGather切實咁加快咗餐廳嘅運作流程同提升效率,達到舒緩人力需求嘅目標.全面嘅會員同獎賞功能協助您提升餐廳形象同增加顧客忠誠度.VGather作為宣傳平台更加為您提供更多曝光嘅機會.
VGather係少數可以直接接通餐廳現場POS系統嘅apps,提供真正嘅apps落單功能,同啲外行人整嘅一般落單apps唔同,呢個係由經驗豐富嘅餐飲系統人材整出嚟嘅真正餐飲apps.
而家就加入我地,為您嘅餐飲生意裝備呢個強大嘅平台啦.


text:
什麼是阻生牙,阻生牙一定要拔嗎?
今日見到個post,寫住「冇幾耐前我去診所洗牙,影左個牙片.牙醫睇片後,話我有隻牙未生出來,醫學上叫阻生牙,建議我搵個時間返診所拔牙.於是我想問下,什麼是阻生牙,阻生牙一定要拔嗎?」,剛好我自己剛拔完阻生牙,借住這個機會為大家分享下.
牙科小Tips
——我嘅拔阻生牙經驗
我同提問嘅friend唔同,我係因為右上邊嘅智齒長得太過分了,影響到我平時嘅咬合,去診所影牙片時,牙醫話我知,右下邊有隻沒長出來嘅倒置阻生牙.因為我係系珠海拱北嘅荊荊口腔睇嘅牙,收費都合理,所以當日就決定拔阻生牙同上面嘅智齒.
拔上面嘅智齒同細時拔牙感覺一樣,都係打麻醉後用鉗拔出.阻生牙感覺比較唔同,手術前我嘅主治醫生都有話,阻生牙拔除比較難.不過我唔曬驚,因為佢已經做過好多阻生牙拔除手術了.牙醫會用手術刀準確開口,然後用儀器分順序切割且拔出成隻牙.手術時完全唔痛,麻醉過後先係最難頂嘅一段時間,痛到戴住口罩咩都無想食,之後就需要定期食牙醫俾嘅消炎片,同飲食上只能食d流食.
一個禮拜後去診所拆線,阻生牙拔除治療就算結束了.兩隻智齒,我一共使左1300人仔(上頜正常智齒收費500人民幣,下邊嘅倒置阻生牙收費800人民幣).對比過親戚係本澳剝牙嘅價錢,好似平左幾倍.荊荊嘅拔牙效果幾好,我依家咬合有力,拔牙處冇任何問題.
以上就係我拔阻生牙嘅過程喇,希望通過我自己的經驗分享,真正幫助大家解答「什麼是阻生牙,阻生牙一定要拔嗎」的問題,讓大家早日擺脫阻生牙煩惱.


text:
1. 呢人物改到好唔同, Light 叫做比一般人醒, 但唔係神, 唔係傳統嘅「乖仔」, 係熱血過月, 應該講個人比較倔, 做人有底線, 唔係好賤格一味利用人, 比較有人性; Mia 唔係咁單純, 改到自私好多, 但係都唔夠醒, 仲要迫人埋牆角, 搞到命都無埋;
2. 最有爭議應該係L 個改法, 佢有幾醒開頭輕輕帶過, 之後反而突顯佢好鬼死自負, 記得佢拆穿到 Light 要有樣有名先殺到人, 但估唔到Light 可以控制人死前嘅行動? 防備唔到近身咁死法, 搞到要動私刑去報仇, 呢樣最大敗筆囉; 點解死都要有追逐場面呢啲老梗㗎!
3. 另一個粉會割櫈嘅地方係基本上無晒 Light 同 L 鬥法, 本人又覺得幾好噃, 避咗好多原作嘅問題, 而節奏都比較快, 老老實實, L 咁樣踩到上心口, Light 唔做嘢搞 L, 仲好似漫畫咁扭扭下拖長嚟玩, 講唔通, 不過L 個反應係似返個細路, 但離晒罩囉
4. 反而另一個改變好多評論無乜提嘅, 係「死神」佢想點玩緊乜? 佢唔似漫畫同電影咁, 齋食花生同做月隻「寵物」, 佢係有啲嘢但無/未交待; 好明顯佢之前放過本 DN 畀其他人, 但係某啲原因唔老嚟而收返(個用家應該死埋), 而呢度唔止一次講見 Light 腳軟想收返本 DN 畀過 Mia (定係佢玩挑撥離間?), 開頭已經講明死神條友信唔過養唔熟, 又神出鬼沒, 佢好似可以知道晒本 DN 入面寫啲乜, 已經好正, 最正嘅改變係居然 DN 殺得死佢, 爭在無人估到佢個名點串啫~
5. 呢部講多好多 Light 同佢老豆嘅關係, 呢度改得最好, 畀到 Light 個初衷去改變世界, 同埋有好多幕係靠佢老豆保先過到關; 而最後嗰度咁扭, 有下一部嘅話會唔會兩仔爺拍住上?
6. Light 居然被個厨房工救咗, 幾正
7. 諗諗下真係有 DN 嘅話, 除咗罪犯之外, 最震嘅會係啲政客囉, 抵死在呢部片有個被 DN 整死嘅, 疑似係北韓軍佬嚟~


text:
但小編就反而留意到劇集下半部份:Mia 為咗可以再著得翻20年前曾經著過嘅粉紅色晚裝裙去Ball(其實係想大龍生記起自己),就用咗2日時間用地獄式嘅方法去減肥!嗚啊!真係睇到小編好有共嗚啊!
1. 保鮮紙減肥法
就算未親身些試過,但都一定會聽過嘅「保鮮紙減肥法」!大家都會相信緊緊包實個身,點都可以焗得出一身汗,去水腫,從而達至快速減磅嘅效果!
2. 蒸身
只係用保鮮紙,又點夠滿足貪心嘅女人仔丫!包完保鮮紙,仲要再用機蒸身,一於去盡佢.(Mia個心都嚇到離一離)近年坊間都有唔少韓式蒸身服務,聲稱可以「坐住減肥」,仲可以促進血液循環,新陳代謝,同時提升睡眠質素.
3.磁叉通經絡
「碌多幾圈就會瘦嫁喇!」磁叉通經絡係咩?當磁叉棒同皮膚產生磨擦後,就可以幫助解除紅血球之間嘅黏結,加強血液循環,排清身體毒素.
4. 推拿整型
唔少女仔都會覺自己有個Pizza面而希望用推拿去瘦面!諗起都痛!(都係投靠美圖App好了)
5. 禁食
如果想極速瘦身,有部份傻豬豬會禁食幾日,甚至連水都唔飲(婚禮,謝師宴前為最為常見)!即使畀你成功瘦身,但令到個人面青口唇白,上鏡都唔慌靚得去邊喇!Girls~減肥都要有個譜啊!
各位迷失喺呢場減肥耐力賽嘅Girls,都係乖乖地食得清淡,多做運動喇!
Ref: TVB


text:
2 MARCH 2014(SUN)
原本今日有好節目,不過因為小小豬病左未好返,所以邊度都冇得去,乖乖留係屋企啦!
不過, 塞翁失馬焉知非福,就係因為今日我地全日都係屋企,到左夜晚就同小小豬去行吓商場等佢唔好成日困係屋企.就係咁,小小豬就大豐收,買左好多圖書呀~
原來三聯做緊特價,買圖書有八八折呀~
一向大肥豬對買圖書俾小小豬都唔會手軟,因為我地真係好想培養小小豬有一個好好嘅閱讀習慣,所以除左平日都成日去公共圖書館借啲唔同種類嘅圖書之外,都會買啲返屋企等小小豬擁有.等小小豬鐘意時就可以成日去圖書架,同時都培養吓佢個自學習慣.
今次我地買左七本圖書,三百蚊都唔洗,真係好抵呀~
其實依一SET圖書我都想買好耐,當然故事都係啲好簡單嘅,我地平日都已經成日講嘅故事,同埋細嗰一SET啲插圖真係唔係咁靚.
不過我睇中嘅就係因為包埋一隻CD~
CD入係以普通話講故事~
平日係屋企我地都成日同小小豬講故事,但由於小小豬嗰學校語境係以普通話為主,坦白講我地嘅普通話都真係有限公司,平日同小小豬溫習都係聽住學校派嘅兒歌CD.講故事又真係好少(好似係冇試過)以普通話嚟講,所以就想買啲普通話講故事嘅CD,咁等小小豬可以聽多啲嘛!
買完圖書就即刻要大肥豬講故事,睇佢一見到有咁多新圖書幾開心~
BED-TIME STORY開始啦~
雖然有左CD講故事,不過我地都係會由大肥豬講故事為主,增加親子時光嘛!
等大肥豬將CD轉一轉啲程式,慢慢咁係日常生活加添 CD STORY-TIME俾小小豬聽啦!


text:
蛀牙,牙齒排列唔整齊,齙牙,虎牙,牙齒缺失,牙齒缺損等等症狀,都係宜家好常見嘅牙齒問題.當牙齒出現問題陣,既影響到我哋個人嘅形象,同時都唔利於口腔健康,所以牙齒一有問題,我哋就需要係牙科醫生嘅建議下進行針對性嘅處理.好多種牙患者同時都有牙齒唔齊嘅症狀,好多人都會問,種牙後可以箍牙嗎?牙醫介紹,針對於種牙後可唔可以箍牙嘅問題,需要根據個人嘅情況來定.
種牙後可以箍牙嗎
第一,種牙係針對於牙齒缺損後進行修復嘅一種非常好嘅方法.種牙非常嘅堅固,唔會破壞牙齦組織,唔需要臨牙嘅支撐幫助,更加唔會破壞到臨牙,而且種牙係非常嘅穩固嘅,所以雖然價錢比較貴,但係由於種牙嘅性價比非常嘅高,選擇種牙嘅人群越來越多.
第二,針對於種牙後可唔可以箍牙,需要睇翻個人情況來定.如果在種牙之後,需要成排牙齒進行矯正,咁係唔建議做嘅.因為種牙非常穩固,而且種牙唔不可以進行移動,成排牙齒移動,會影響到種牙效果,所以係唔建議做嘅.
第三,如果種牙後並唔需要成排牙齒嘅矯正,只係個別牙齒選擇使用牙套進行矯正,唔會使種牙移動,咁就係完全可以嘅.
針對「種牙後可以箍牙嗎」問題,通過上述內容我哋可以知道,種牙做完後係唔能夠進行移動嘅,所以唔建議箍牙.針對於既需要做種牙又需要箍牙嘅朋友嚟講,建議先箍牙後種牙.唔論係種牙仲係箍牙,都需要註意口腔衛生,尤其係箍牙後更需要註意口腔衛生嘅清潔.最好能夠做到餐後漱口,每日早晚各刷一次牙.


text:
我最近喺英國改咗名.
講到好大陣象噉,我屋企人都嚇咗一跳,驚以後啲舊文件唔對乜乜乜.其實冇乜大不了,我只係加咗個hyphen.香港人英文譯名不嬲好自由,姑勿論拼音方案,有啲有英文名,有啲冇,有啲有hyphen,有啲冇,等等.嚟緊BNO嘅朋友到埗,可能喺各種手續,識人方面,遇到唔同嘅問題.
我個名就不嬲寫成Lai Yiu Kwong(化名,姓,名次序),冇英文名,因為Israel呢個字喺某啲地區比較敏感,我就無謂博.點不知一出國,一填Yiu Kwong Lai(名,姓次序),即刻全世界都自動當我有middle name.
因為省略咗個middle name之後,我就變成Yiu Lai,讀出嚟就係要瀨……雖然飲水健康(見字飲水)啫,都唔想好似成日急尿咁唔吉利.
都算.有啲地方,例如大學,會有preferred name呢個選擇,本來係畀啲鬼佬例如將Benjamin縮成Ben,我就照寫Israel落去.又有啲地方會容許兩個字嘅first name.
但係其他情況會麻煩啲.例如喺大學電郵方面,我就同IT部門糾纏咗好耐.喺銀行,因為佢first name淨係容許一個字,而且又要跟身份證明文件,唔可以亂加符號,所以兩年嚟,我次次喺網上碌卡,都要自稱做妙麗.
Continue reading
語言係人人都會使用嘅嘢嚟,但係正正因為佢係大家覺得理所當然嘅一件事,所以好多人會產生一啲對語言嘅誤解.
為咗為呢個podcast打響頭炮,第一集裡面我哋一次過討論嗮七個香港人最常見嘅語言迷思.
(呢個節目喺YouTube都有,快啲去訂閱!)
Continue reading
如果你有睇我條多語言片,可能會記得,我籌辦咗一個podcast.
個idea係喺我七月尾闊別香港嘅飛機上諗出嚟嘅,經過兩個月嘅計劃,構想,測試,而家終於可以好自豪噉講,第一集已經錄好,準備出爐喇!
由最初嘅構思,去到搵咗兩位朋友一齊主持,傾咗咁耐,叫做有個方向,知道我哋想做一個點樣樣嘅節目畀大家.每集將會圍繞一個同語言有關嘅主題去討論,又或者抽少少時間介紹某隻語言.
而最核心嘅問題就係,點解我哋要搞podcast呢?
唔怕同你講,我由頭到尾係諗住一雞兩味.
1. 語言議題大眾化
我喺2015,6年左右發現咗網上所謂嘅polyglot community(多語言者嘅群體),所謂多語言者引伸為語言迷,即係世界各地對學外語有興趣嘅人所組成嘅,只要對語言抱有熱忱,即使係初哥,佢哋亦都好歡迎.
Continue reading
落筆嘅今日,已經喺英國揸咗一個月車.早兩年換個英國牌返嚟(有興趣嘅留言,我遲啲再講),其實係貪得意用嚟做身份證明,但係我嗰時住嘅牛津根本係歧視車輛.而家搬咗出大城市,又頻繁搬嘢,開始有揸車嘅需要,所以一個月前就買咗.
大家都知道香港係跟英國右軚.但係揸落就發覺,喺啲細節位有少少分別.有小部份係因為呢邊大國家,由一個又一個接壤嘅中小城市組成,所以規劃都會有些少唔同.平時因為專注喺我擅長嘅範疇,冇乜講生活嘅事,但係呢啲小不同幾有趣,就約略寫下啦.
首先戴頭盔:我喺邊度揸車都仲係半個初哥.
車速
講咗最明顯嗰個先.英國仲係用英制嘅單位,所以英國揸車全部都講英里,行路講碼(yard,三尺,用開公制嘅話大概係一米),想長住嘅最好儘快適應.一般大路行30mph(~50kmph),小路行20mph(30kmph),公路由40(65)起跳,我目前揸過最快嘅係70(110),係大嶼山嘅境界!
沿路間唔中都有相機測車速,個牌同香港一樣,連個橙黃色嘅相機都一樣樣.
交通燈
我有一次等等下紅燈,突然轉咗黃燈,仲要喺度眨,即刻窒咗一窒!見其他人行我先行.
Continue reading
拖咗咁耐,終於認真寫下個粵文blog.(其實一早開咗,但係一直都冇乜寫,冇乜執佢.)
留意返,依家左邊menu有得揀語言.唔係每篇文都雙語,係嘅話會轉咗去相應嘅英文版,冇嘅話會去咗英文首頁.
呢個blog 2015年開,雖然嚴重地斷斷續續,都叫做寫咗五年.寫咗五年英文,然後又喺英國大學畢業,反而囉囉孿,要的起心肝開粵文版,都幾有趣.何況雙語blog係用雙倍嘅工夫,嚟分散自己嘅客源.
咩係粵文?好簡單啫,講英語寫英文,講粵語咪寫粵文囉.有人唔變調讀jyut6 man4,我就跟咗變調嗰派講jyut6 man2,呢啲嘢真係好隨心.
點解寫粵文?
諗起Language Stories裡面福建話嗰集提到,人離開咗家鄉,會特別珍惜自己嘅母語.計埋我去交流嗰年(咁啱就係我個英文blog開張之時),出咗埠三年,都係時候進入嗰個心境.況且而家香港搞到噉,睇怕返去嘅機會少之又少.
我估,彷彿係嗰網上建立一個bubble畀自己,將母語嘅思緒歸納,抒發出嚟噉啩.再者,學咗咁多外語,好似會潛意識想保護母語,會想喺腦海裡面劃返一個安全地帶出嚟畀佢唞氣.
Continue reading
上次講過下變格法(cases)係點樣嘅概念,同埋可以點樣去理解.然之後嘅問題就係:我而家學緊德文嘞,可以點樣記住呢啲嘢??點樣喺
考試對話裡面用得上,用得啱???
阿媽係女人嘅答案,就係練習同複習.噉但係到底有咩方法,令複習更加有效率,而且記得啲規則之餘,仲可以流利噉活用呢?
我從經驗講,有幾點如果長期做到嘅話,係的確可以達到呢啲目的.
1. 形象化,去迫自己將語法變成語感.
要記得,母語使用者唔讀係唔會識我哋學緊嘅嗰啲規則㗎.佢哋有嘅係語感,即係幾時用呢樣係啱,幾時用嗰樣係「怪怪地」.
換言之,一個德國人,理論上係會對die Nacht(主格)同der Nacht(與格),有少少唔同嘅抽象感覺.
呢個,就係我哋嘅最終目標.
Continue reading
上次講咗唔少歐洲語言裡面嘅名詞常見嘅特性——詞類(陰陽/男女),大概解釋咗下點樣去諗呢個概念,會比較容易接受,熟習.而家將話題轉去一種比較少見少少嘅特性,雖然佢淨係喺某啲日耳曼(如德文),斯拉夫(如俄文),或者古語言(如拉丁文)出現,但係非常有趣,而且一旦通咗腦裡面嗰個思路,學起嚟都事半功倍.
我有好多朋友喺大學時學德文,一去到第二個學期左右,都會畀名詞,形容詞變格法嚇一嚇.原因係喺呢啲語言裡面,每個名詞都要根據佢喺句子裡面嘅作用,有唔同嘅詞尾.四個格,加埋男男女女噉乘返開,每個字都好似要死背成個表噉,好易令人望而卻步.所以我想喺呢道嘗試解釋一下變格呢個概念,等下次有老師笪個表出嚟嘅時候,都知道發生緊咩事吖.
聽落好深?其實你已經識!
格,講到好高深噉,其實就係一種統稱,指改變一個詞嘅樣,去表達佢嘅作用.其實,你好可能已經喺日常生活用緊.
Continue reading
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
Continue reading
話說,我寫咗套歌劇.
明明由細到大都比較少接觸歌劇呢個媒介,完全冇諗過成世人會有機會參與製作,更遑論喺學生時期.點知因緣際會,就喺牛津成為咗哎吖歌劇作曲家.做完先知,喺英國嘅作曲學生之間,係幾咁平常嘅事.
套劇十一月尾上演,三月放上YouTube,南華早報有個鬼鬼地黃黃地嘅記者仔見到就嚟訪問我,仲好有心機噉搵曬我成team人傾.後來遲遲未見報,諗下都知應該係上頭㩒住咗.報館拖到「武肺,好忙」嘅藉口都冇埋,就出現咗国安法.我見反正出街無望,心諗,頂,我自己寫算.終究係美好嘅回憶嚟,值得寫低,將佢一一記錄落嚟.
Continue reading


text:
原文:Cantonese is Hong Kong protesters’ power tool of satire and identity,QUARTZ,2019年6月20日
作者:Mary Hui
譯者:Jonathan Ngan
香港嘅示威者已經非常之嬲喇.佢哋想要全面撤回嗰條可憎嘅引渡法,佢哋要佢哋個首長辭職.示威被定性為『暴動』,佢哋亦要撤銷;仲有,佢哋要正正式式追究佢哋眼中警方濫暴嘅責任.而佢哋搵到一種別開生面,瘋傳網路嘅途徑去洩憤──廣東話食字.
係近年,吸引到多過百幾萬人上街嘅示威中,呢啲食字,係本土互聯網動員羣衆支持一啲共同訴求嘅重要一環,仲好有創意咁用盡廣東話常見嘅同音同押韻現象.
連廣東話解作反對移交逃犯畀中國嘅字——反送中(faan2 sung3 zung1)都語帶雙關,凸顯到個情況有幾嚴峻但又幽默詼諧,一如居於香港嘅律師兼作家Antony Dapiran話齋.個字食正zung1呢個同音異義字,既可解做中國,亦可解做終,或者鐘.
廣東話係香港嘅通用語,而個語言同香港身份認同可謂密不可分,而且呢個身份係異於大多數地方講官話/普通話(Mandarin)嘅中國大陸.正當中國近年開始加緊控制同干預香港,講官話同埋用簡體字(相對於香港同台灣用嘅正體字)甚至變成咗部份後生世代眼中嘅禁忌.
據Lian-Hee Wee ,一位有研究廣東話音韻嘅香港浸會大學教授,「至少自2014年起,廣東話就已經係抗爭嘅語言.」——個時正正就係雨傘運動個年,當時示威者佔領咗多個香港嘅主要道路,並要求落實民主普選.係呢個長達幾個月嘅大型示威,亦有好多頗爲流行,巧妙咁利用廣東話特色嘅口號.
一方面個語言傾向單音節,又有多個音域廣闊嘅聲調——準確嚟講係九個調;另外,可能拜香港港口城市嘅地位所賜,處於多個其他唔同語言以及文化嘅交匯處,個城市於是成爲多個家傳戶曉嘅廣東話妙語產地.同時用曬巧妙食字,易記又難忘嘅押韻,同有聲有色(仲通常頗粗俗)嘅圖,加上光速咁快嘅網絡文化,廣東話自然變成廣泛瘋傳嘅meme嘅「火藥庫」.
Lian-Hee Wee教授又話:「香港嘅廣東話係英文同傳統廣東話接觸交融嘅產物,同埋我覺得就係嗰超過150年嘅交流……令到啲人言辭可以咁有創意.」
其中一個流傳極廣,產生咗好多種類嘅meme,多到可以話係一個萬能key嘅一條片,就係六月十二號其中一個清場行動道拍落,影到個防暴警察用粗口對待個大嗌「記者!我係記者!」嘅記者.
「記你老母(gei3 nei5 lou5 mou5)!」就係個持警棍警員嘅粗暴回應.句話英文大概可以譯做:「Journalist your mom!」你老母香港係好常用嘅侮辱用語,本身縮短自「屌你老母」,呢句就有埋可代表性交嘅「屌」,毫無含糊,非常直接.
面對警察侮辱,示威者並無退縮,進而號召支持個記者,將句野改做好多唔同嘅變種,直頭用嚟諷刺政府.
就好似2014年個時,示威者用食字嚟「迫香港政府食返自己句字」,今個月嘅示威同樣把握每一個機會,用香港政府官員啲名嘅讀音嚟食字,變成示威嘅有力象徵.若果雨傘運動可以由「傘」(遮)呢個同散同音嘅字代表,咁反對從中條例嘅抗爭,係後世記憶中好可能呢個合體字會係一個重要象徵——一個合「自由」(英文係「Freedom」)同「閪」(英文解作Female genitalia或者cunt)於一身嘅合成字.呢句詞,出自另一個警察侮辱示威者嘅一句「出嚟啦自由閪!」,亦有埋片影到曬.
無咁粗俗嘅標誌同口號都有示威者用.例如,攞住比卡超公仔嘅就大有人在,皆因聽落似保安局局長李家超個名,而佢正係送中條例嘅其中一個主要支持者,亦一個示威者所憎嘅人.
不過同時,有人就憂慮廣東話會慢慢畀官話取代(雖然都有人話係過慮).無論如何,大型羣衆運動,例如今個月嘅反送中示威,都會再將廣東話變做一個重要嘅議題.
Lian-Hee Wee教授就話:「無意中,呢種運動嘅副作用就係復興語言,因爲我哋忽然要用我哋嘅語言嚟宣泄好強嘅情緒.」


text:
上個星期,港女見到有人分享咗一條 Fans 剪 Twice 唱 TT 嘅變裝 MV,仲引起唔少朋友討論.唔講你可能唔知,港女初中時期曾經係韓粉,韓流未成形嘅時候,港女已經中咗韓毒,其實對於呢啲 Mixed Stage MV 見慣不怪,不如等我又講下點睇呢啲變裝 MV 吖~
以前港女仲有睇大台的時候,曾經同朋友抱怨過大台的音樂節目唔好睇,歌手冇足夠時間唱晒成首歌,舞台唔會有為歌手而設的特別 setup,即便是運鏡都千篇一律,悶到唔想睇.當時港女私底下同朋友交流過韓國音樂節目的播法,講話人地有幾重視舞台的編排,就連直播都可以做到 MV 鏡頭的特效.幾年前喺香港搞的 MAMA(Mnet 亞洲音樂大獎),港女有睇直播,除咗感到驚訝,港女仲覺得香港電視業真係差到一個點.
你地睇下呢條直播片,個 CamMan 唔止要按劇情發展做一鏡過拍攝,仲要做埋第一視覺交戲,同首歌本身個 MV 係一樣咁滯.雖然佢成壇嘢喺香港搞,但港女都幾肯定背後全盤操作都唔係香港人,因為我地從來都唔會咁樣 train 啲 CamMan 及其他幕後人員咁做直播.
咁樣做當然有弊病啦,首先 MAMA 係一個現場舞台活動,佢地咁樣玩鏡頭,對於購票入場睇 LIVE 的朋友係好唔公平,因為成個表現就好似係做畀部機睇,唔係做畀人睇.但另一角度睇,佢地又好聰明.因為透過電視畫面接觸到的人數一定係遠超場館內,佢地將重點放喺鏡頭度又無可厚非.
扯得遠咗,講返轉頭 Twice 條 TT 變裝片,究竟係咪因為啲 Fans 太瘋狂,所以佢地先整到呢啲咁正嘅 FMV(Fans-made MV)呢?港女問過做剪接嘅朋友,佢不屑咁講,「要剪一條咁樣換衫嘅片其實唔難,最難係啲片源個個運鏡都一樣囉.」朋友一語道破咗個重點.
唔知大家知唔知,韓國歌手上音樂節目的表演真係一式一樣.港女嘅意思係,當佢地唱同一首歌/跳同一隻舞的時候,除咗妝髮同服裝會有唔同之外,電視台嘅運鏡/切鏡好多時係一樣㗎!原因係韓團編舞的時候,仲會設計埋運鏡,成員會識得望返相應鏡頭,亦令團隊入面個個都有平均嘅曝光率(又或者相反,故意捧團內某幾個成員).咁樣係幾方便電視台操作,仲一定好睇,加上韓國有齊晒啲拍攝設備,想搞幾大都得.
但另一個重點仲「恐怖」,就係團體入面的成員每一次表演個表情都係一模一樣㗎,所以變裝 MV 先會顯得咁無蓬.但咁樣嘅意思咪就係個個成員嘅表演都勁機械,好似 set 咗 programme 照 run 咁,亦唔人性化.譬如話早兩年 GFRIEND 喺落雨濕濕嘅舞台度表演,有成員不停跣低,但就好似機械人咁不停爬返起身繼續直至完場,一方面你可以話佢地好敬業,但另一方面你地唔覺得真係好 T T (心酸/喊出嚟)咩?


text:
一碟菜式要食客欣賞,一定要色香味俱全,若然菜式顏色唔靚則引唔起食欲,而味道唔好更加係死穴.至於香氣雖然無色無相,但係香噴噴嘅菜式又確係可以令人口水都流埋,澳門富城會嘅靚囡囡都係咁話.
小弟孤陋寡聞,早前睇完一個有關食物科學嘅節目至知道,原來我哋嘅味覺好受嗅覺所影響.研究發現,若然大家進食嘅時候緊按鼻孔,就可能會感受唔到食物嘅味道,原因係嗅覺感受唔到食物嘅香氣,所以你話影響幾大呢!富城會嘅小燕就同我睇過類似節目,所以服侍男人嘅時候除咗注重功夫,亦重視自己嘅體香.小燕話:「其實,知道呢個原理之前,我已經知道香氣影響到男女交歡時嘅快感,好簡單,如果女仔聞到男人身上嘅臭汗味,一定大大減低性趣,而男人如果聞到女人身上嘅香水味則會性慾大增,所以我平時都會噴一下玫瑰花味嘅香水,事關有研究指出玫瑰花味最能夠引發性慾.事實亦證明玫瑰花味真係好有效,至少我聞到呢種味,就幻想自己處於玫瑰花海當中,感覺真係好浪漫,所以同男人上床嘅時候都覺得特別起勁,好多時都會砌番對方轉頭.」
雖然玫瑰花味真係幾吸引,但係家陣乜都講時令,唔知有邊種香氣適合仲夏時節呢?小燕話:「梗係有啦,講起我都心郁郁呀.一諗起夏天,大家就會諗起消暑多汁嘅西瓜,有得食固然透心涼啦,但其實上床嘅時候亦可以用西瓜.同對方入房嘅時候,我就會順手帶碟西瓜,大家先玩吓用口一齊食西瓜.之後,我就會剝光豬,用西瓜輕掃自己嘅肌膚,等西瓜汁流到一身都係,而對方就可以用口啜汁.然後,我就會掉轉頭用西瓜掃番對方個身,自己又用口去啜.玩完之後,大家身上都散發出清新嘅西瓜味,纏綿起嚟就更加有感覺喇.如果唔用西瓜,亦可以用橙,或者其他多汁嘅生果就得喇.」
年齡:22歲
三圍:33-23-34
撰文:賢
攝影:阿昌


text:
(分享) 冬大過年! 中式佳餚葡萄酒配搭攻略!
By Scarlett. C
今年大家都辛苦喇, 近排政府宣佈咗又要六點後禁堂食,大家都係乖乖地留係屋企罷啦!係聖誕節之前,仲有一樣野叫冬至大過年,下星期一就係冬至啦.我諗大家可能同小編一樣,都覺得今年冇乜過節氣氛.不如襯呢個時候,同屋企人係屋企食餐好啦.
華人嘅節日,當然會食翻中菜,但咁唔代表唔可以配到葡萄酒.好似之前有篇講婚宴酒提到,其實中菜都可以配到酒.小編係冬至嘅時候,都會例牌叫盆菜,貪佢翻熱就食得,又可以熱住食.有平有貴,豐儉由人.一般係上層都係啲比較明貴嘅食材,鮑魚,鵝掌,花膠之類,中下層就會係啲比較平民嘅食材,冬菇,白蘿蔔等吸味嘅食材,所以講到最後,小編都係覺得都係食個汁.一般嚟講個汁都係比較油膩,小編會用翻啲酸度比較高嘅紅酒配佢,中和口入面嘅油膩感.
第一支我會簡意大利Barolo,有酒友話佢係一支「三高」酒,高單寧;高酒體;高酸度,配啲濃味,油膩嘅野食實走唔甩.靚嘅Barolo會有啲甘草,薄荷,煙燻味,飲開紅酒嘅都會飲到好滋味,因為佢比到好實淨,完整嘅結構你,口感上會有好豐富嘅味道.
不過家庭聚會我都會選擇一啲大家容易接受啲嘅酒,所以第二支我會簡Burgundy Pinot Noir. 你冇睇錯,呢兩支酒嘅風格簡直係風馬牛不相及.係紅酒嘅世界入面,冇一個確實嘅方程式話比你知咩菜式配咩酒,就好似人生咁,不斷嘗試,先知你想要嘅係咩.其實呢兩酒,佢地都有共通點嘅,就係酸度都比較強,可以中和盆菜嘅酒膩感.另外Pinot Noir 嘅單寧會比較輕身,就算平時唔太飲酒嘅朋加友,都會接受得到.加上低單寧嘅特點唔會令佢同啲汁相沖.佢嘅味道大部份都係偏向果香,士多啤梨,車里子,紅桑子之類,其他仲會帶少少香草,香茹味.所以中菜入面餉啲燒鴨,冬菇燘鵝掌之類其實兩者係好夾.
祝你今年有個平平安安嘅冬至同聖誕節!


text:
2014年1月31日星期五
2014年1月24日星期五
Muffin & Scone
之前無時間整 scone,趁前兩日比較得閒,快啲郁手整番幾件嚟伴南瓜橙醬一齊食.反正都開爐,唔好嘥資源,一次過焗埋 muffin,今次又再整番好耐之前嘅番茄火腿粟米 muffin,不過呢次用咗大半辣椒油代替橄欖油去整,超正呀!!
2014年1月21日星期二
久未露面的 mushroom risotto
好耐無煮呢個 risotto 喇,因為之前用哂啲牛肝菌,但又一直約唔到 Louisa 做交收,所以無得煮囉!直到上個月,卒之到手喇,噚晚就煮嚟做晚餐.
今次呢隻牛肝菌勁香,即使浸透後再煮一段時間,
食落都仲好有菌香味哦,而且價錢又唔太貴,抵!
做法請參考《雜菌意大利飯》.
2014年1月20日星期一
南瓜橙醬 Pumpkin & Orange Jam
2014年1月17日星期五
冬天必食 — 西洋菜
一踏入冬天,我一定會買西洋菜嚟食,因為係我嘅 "賣飛佛"!仲記得初初開始 incharge 個廚房時,以為一年四季都有得食,夏天時搵極都唔見有得賣,後尾先知原來淨係冬天先有呢!雖然對於入廚都唔係完全得個零,但當時真係好多嘢要慢慢學哦!
紅莓肉桂卷
三年前整過一次肉桂卷之後就無再掂呢樣嘢喇,因為當年係跟足食譜用牛油做餡,嘩,難頂到呢,真係一路食一路反哂胃!但係我又一向好少浪費食物,無理由整左咁多個包全部掉哂佢㗎,唯有硬啃,所以一路都無再整,有陰影呀!!
直到最近,又睇番《不使用砂糖的自然派 sweet 甜點》呢本食譜,發現原來都有肉桂卷,個餡係用紅花油嚟整,咁所以我今次就試吓改用橄欖油嚟整,果然好好多,起碼個人食得開心先啦!
一般肉桂卷都會落提子乾,不過咁啱食哂,就隨手用紅莓乾代替啦,整嘢食就係咁靈活多變哦!
直到最近,又睇番《不使用砂糖的自然派 sweet 甜點》呢本食譜,發現原來都有肉桂卷,個餡係用紅花油嚟整,咁所以我今次就試吓改用橄欖油嚟整,果然好好多,起碼個人食得開心先啦!
一般肉桂卷都會落提子乾,不過咁啱食哂,就隨手用紅莓乾代替啦,整嘢食就係咁靈活多變哦!
2014年1月13日星期一
橙皮朱古力咖啡包 Orange Peel & Chocolate Coffee Bread
雜果仁香料 biscotti
2014年1月8日星期三
沙蔘玉竹雪梨糖水
上次就因為要清蘋果而整咗肉桂蘋果蛋糕,今次就到清雪梨.
雪梨,雪耳,沙蔘,海玉竹同南北杏,見到呢幾樣材料,你會諗住點整呢?正常就梗係加嚿瘦肉或豬腱落去煲湯喇!之但係,呢排成日都好易頭痛,加上大懶蟲又成日喺我耳邊做魔鬼,最終意志都係敵不過大懶蟲,少嚿豬肉就自然少啲功夫啦!
加幾粒冰糖,咁就即刻變成滋潤糖水,都唔錯呀!
喺又凍又乾嘅天氣,食完碗糖水即刻又暖又潤哦!
2014 第一爐
噚日卒之都開咗 2014 第一爐喇!
其實都唔應該咁遲先開,原本諗住上個禮拜四 dayoff 就開爐焗麵包,點鬼知起身一睜開眼,個人都未清醒就已經頭痛,見反正都無嘢做,咪迫自己繼續瞓,休息多啲囉!點知一瞓就瞓到差唔多六點鐘先醒,見到個天咁暗,仲以為自己做乜咁早淩晨就起身,再諗清楚,記番起自己曾經醒過一醒時,係見到好猛陽光喎,只不過頭痛再瞓過,所以先知道原來自己已經瞓到傍晚六點.瞓之前見唔到太陽,起身時都係見唔到太陽,你話癲唔癲呀,瞓咗差唔多十四粒鐘!!就係咁浪費咗成日時間,無整到包囉!
訂閱: 文章 (Atom)


text:
2017-09-27
學生壓力已爆煲 誰聽少年心底夢?
青春本來係去探索去冒險嘅好年華,但近日接連聽到有年青人輕生,總係令人不勝唏噓.好多人會問:「點解佢哋有勇氣死,冇勇氣面對?」Jenny可以話畀你知,千祈唔好再講呢啲說話,隨時弄巧反拙!
壓力偏高 抑鬱就到
喺香港生活壓力大似乎已經係「常識」,由細到大煩考試,煩升學,煩畢業搵工,煩儲錢買樓,樣樣嘢都要煩.抑鬱已經有年輕化嘅趨勢,青協今日就發表咗關於學生情緒嘅調查,發現有超過一半受訪學生出現抑鬱嘅表徵,你話得唔得人驚?
身邊嘅朋友不時都同Jenny呻壓力好大,好驚會有抑鬱症.之不過,壓力大到抑鬱呢樣嘢已經唔單只係成年人嘅問題,而家唔少後生仔女都會遇上.
好似今日青協就做咗個有關學生情緒嘅調查,以便利抽樣自填問卷形式訪問咗3441名中學生同大專生,結果有差唔多四成人自評新學年的壓力指數偏高,比起上年同期嘅28﹒7%多咗一成;又發現超過一半即51%受訪學生出現抑鬱情緒表徵!Jenny好認同青協所講,雖然唔可以單憑結果去判斷受訪者係唔係已患上抑鬱症,但係情況真係好應該關注.
講多錯多 不如唔講好過
不過相信唔少人都會問,佢唔肯同我講,我點知佢係唔係唔開心呢?又或者我知道佢唔開心,但係唔識點安慰佢咁點算呢?青協嘅全健思維中心督導主任徐小曼就教大家面對子女,朋友唔開心嗰時應該點樣回應喇!
所謂如果講多錯多,不如唔講好過.調查入面問到後生仔女最想聽到人哋點回應呢?原來啲人最想聽到「如果你有需要,隨時搵我」,「你唔開心,我陪你吖」同埋「雖然我未必完全明白你,但我會願意聽」.證明好多時候同一個唔開心嘅人講大道理係冇用架!
咁佢哋又最憎人地點答呢?嗱!呢句:「剩係識喊,有咩用?」可以話同推佢哋入深淵冇分別!;「我都唔明你有咩唔開心,好小事啫」都好乞人憎架,「有人仲慘過你啦」嘩!聽到呢句Jenny真係會想打人!如果畀小妹揀的話,我最唔想聽嘅就係「吳得掂」嗰句:「一有唔舒服佢哋就頂唔順;呢個係其中一點,點解生涯規劃教育咁重要」.
心理影響生理 切忌收埋唔理
徐小曼同Jenny講,其實好多學生出現情緒困擾嗰陣,都唔會直接表達,所以身邊嘅人,要留意下佢哋有冇抑鬱及焦慮情緒情況,好似對一向感興趣嘅活動提不起勁,成日返學或者考試前都嗌頭痛,肚痛,身體唔舒服等等.佢仲提醒大家,避免去否定學生嘅情緒,即係嗰啲「好小事啫」,「有人仲慘啦!」等等嘅用字,如果唔係學生可能加劇掩飾同隱藏自己嘅情緒.Jenny都覺得係,到爆發嗰時,可能已經係最後一念,咁就真係後悔都冇用喇!
所以各位讀者,如果觀察到身邊有人(或者自己)Keep住散發負面情緒,甚至影響到日常生活,試吓聽吓佢哋有咩唔開心,或者搵人傾吓,同埋最重要尋求專業人士協助,唔好收收埋埋呀!
(搶先申請)免費試用etnet強化版MQ手機串流報價服務! ► 立即行動


text:
王貽興專欄:婚前出軌的女人
早排收到朋友A嘅婚宴請帖,原本都戥佢好開心,一齊八年,女方睇落斯文溫柔,對未來老公嘅朋友都尚算友善.點知事隔一個月,佢突然約我出嚟飲嘢,冇理由結婚前咁多嘢搞都仲咁得閒約男人老狗出嚟食飯,有時間都趁臨做老襯之前最後自由嘅機會出去搵啲囡囡聚吓啦吓話……
早排收到朋友A嘅婚宴請帖,原本都戥佢好開心,一齊八年,女方睇落斯文溫柔,對未來老公嘅朋友都尚算友善.點知事隔一個月,佢突然約我出嚟飲嘢,冇理由結婚前咁多嘢搞都仲咁得閒約男人老狗出嚟食飯,有時間都趁臨做老襯之前最後自由嘅機會出去搵啲囡囡聚吓啦吓話……
「佢出咗軌.」朋友A眼圈深過趴地熊.「上次放假同老豆上新屋度諗住添置新傢俬,開門果刻居然見到佢同另一個男人喺房入面出嚟……」
據我所知,新屋係朋友A爸爸買畀佢哋婚後住,女方話結婚前同媽媽暫住,點知就成為咗佢同小王嘅炮房.而小王,係女方去用朋友A嘅錢買咗架寶馬之後,喺車會認識唔到三個月嘅ibanker……
最爆嘅係,女方斷正仲要發爛渣,質問點解朋友A上新屋前點解唔通知聲先,難道仲要畀時間姦夫淫婦著返好啲衫褲爬返出窗先入自己屋嗎?
有啲人就係咁賤格,明明自己出軌犯錯,仲要理直氣壯話對方做咩唔預早通知,做咩要多疑心,做咩要check住晒我行蹤,再賤啲嘅係要脅返轉頭,如果你咁唔相信我,一段關係冇咗信任咁分手囉,呢種企圖安一個罪名畀對方,令自己洗白卸責嘅行為,歪理連篇,本末倒置.
貌似溫柔賢淑嘅女人,臨埋門一腳都可以出軌,今次未必可能係第一次,我亦唔相信唔會係最後一次,一個唔滿足嘅女人,今次就係車會嘅ibanker,下次難道就輪到遊艇會嘅ceo?
朋友A之後梗係日喊夜喊飯都食唔落啦,但大半年後,我居然見到佢同新女友喺ig甜蜜合照.如果唔係個女人出軌得咁徹底,朋友A又點可能復原得咁快?講到尾,個女人有免費樓免費車同幸福少奶奶唔做,貪一時之快,以為可以爬更高,點知跌得更甘,甚至浪費自己八年嘅青春,呢啲人要再搵下個條件更好嘅金主賣單,就未必咁易了.始終都係果句.
人在做,天在看.


text:
唔知大家係設計班衫既時候係一下子就諗到心目中既設計定係要左諗右諗諗爆頭都未諗到個大方向出黎呢?為左幫大家可以加快諗Idea既速度,今次就整番篇熱門班衫設計比大家參考,等大家可以對自己既班衫有個大約既概念啦!
1.潑墨加毛筆字體
依個設計由早一兩年開始己經係班衫既常客,簡簡單單隨意既純色潑墨底,再加上自己諗既毛筆字體,己經可以十分突出設計.當然,如果想係設計上面落更加多既心思可以係潑墨上面著手,係潑墨加上唔同既色彩,例如漸變色或者係潑墨上加一個低圖.
2.圖案上加暗花底圖
如果唔想圖案只係印純色咁簡單,各位同學仔可以係圖案上面再加一個底圖.方法十分簡單,只要係準備你地既設計既同時準備多一張心水既底圖,張兩者結合就可以令你地既設計有更多既元素.而搵底圖既方法都唔會太困難,大家可以係我地既網站上面既參考圖案或者上網搵都可以架,如果想睇下你地既設計同底圖結合既效果可以去我地既自助設計到睇下,完全唔需要任何既專業軟件知識都可以做到.
3.全件印刷圖案
自從熱昇華既技術開始普及之後,好多係腦海入面天馬行空既設計都可以實現到,同學仔可以加入任何元素落去件衫到,例如暗花,漸變色.同埋全件印刷可以將圖案印刷係衫既任何一個位置,更加可以將任何既顏色印刷係衫既上面,而且只需要一個價錢就可以係衫上面任意印刷.
4.College Hoodie
喜歡經典既同學仔就一定唔可以錯過學院風格既設計,依個設計風格係由外國既學院流入黎既,當地既畢業年級學生都會訂造番一件寫住自己學校名既衫黎做紀念,同學仔都可以用番依個設計係自己既衫上面,將自己既班名,年份都印係你地既衫上面.
5.Pocket內印圖案
顧名思義,同學仔可以係圖衫袋入面加印一個圖案,就好似著西裝放條袋巾係衫袋入面咁樣,一部份放係衫袋入面,而另一部份就可以印係衫袋出面比人見到.同學仔將有代表性既圖案印係上面,例如覺得班主任十分好人,好有代表性既話可以印係上面,袋住班主任走圍去都得架.
6.印唔同圖案,名,號碼
如果係一班同學仔入面想每個同學都有袋表自己既元素係班衫上面,同學仔可以係每件衫上面印唔同既野上去,比較有創造力既同學仔可以印代表自己既圖案,如果想簡單的既話,加番自己名同埋號碼上去己經可以架喇!


text:
今次我哋終於去到呢一間超級熱門嘅西餐廳啦!~~即刻去片先!
自從睇到網上好多靚靚打卡相就一直都好想去 Billow 試下但係一直都預約唔到適合既時間,
今次趁天氣好係前一晚上網睇下竟然俾我哋見到朝早 10點半有位! (衝呀~~~)
交通方面我哋就係由大埔墟站坐的士去小白鷺互動中心 (車資$28左右) 就可以係門口落車
一落車真係有一刻以為自己去左旅行,呢間餐廳真係好靚好靚~
純白色既外觀,再加上旁邊種滿棕櫚樹真係好有渡假既氣氛.
由於我哋係10點半最早一批入餐廳,所以我哋好好彩可以坐到窗邊
餐廳既窗邊位除咗可以湖畔靚景之外仲可以望到火車經過既景色!
係香港真係好難得可以坐定定欣賞到呢個景!
食完個靚靚Brunch 之後就行出去餐廳旁邊既小花園.早前上網睇係種滿鬱金香,原本以為鬱金香季節完咗就無花睇,點知原來小花園又換上另一品種既花.黃黃紅紅既小花海真係好靚~
同時間我哋仲係另一邊見到一小片薰衣草花田,而家未到夏天所以仲未開.
不過相信6月左右就會見到靚靚既薰衣草花田啦!~
之後我哋再沿住花園旁既小路就行到去Billow 既對面,
沿途可以留意下左手邊有無小白鷺既蹤影.
到達Billow 既對岸仲可以近距離望到火車,見到好多小朋友咁近距離望住火車都好開心呀~


text:
萬眾期待, 四年一度既世界盃又結束啦,相信大家都覺得今屆世界盃非常神奇, 首先有冰島力鬥阿根廷, 令全世界既觀眾都知道冰島人民係幾咁團結, 全班人馬都係兼職踢世界盃. 再者,有好多傳統勁旅,大熱門都入唔到決賽周.美斯C朗更加同一日齊齊係機場gathering, 令好多人大跌眼鏡, 唔知大家睇直播個陣,打爆左幾多部電視機呢?
雖然話爆冷既賽果係會令馬會賠得多,但係其實係開盤既時候, 馬會已經有成班精算師係背後發功,計計個”或然率”再開盤口,所以係唔會存在少林足球入面擲銀仔出現或然率係0既情況
無論馬會開咩盤口, 都已經計算左佢既利潤係入面, 所以馬會既盤口會不斷郁,就係要對沖番唔同時候既風險
簡單而言,即係擲到”公”就馬會嬴晒,擲到”字”就馬會嬴你少少
其實好多人都知馬會係好賺錢,茶餘飯後都會講笑,話如果馬會上市一定訓身咁抽新股
不過大家又知唔知其實你地投注既時候,其實都間接地交緊稅俾香港稅務局.無論賭馬,賭波定係買六合彩,其實都需要俾博彩稅
大家成日都話賭輸左錢,就當俾錢馬會鋪草皮, 但係其實呢句話岩一半, 事關唔係所有錢都係俾馬會, 其實有大部分係俾香港稅務局, 所以正式講法係,俾少少錢馬會鋪草皮,再俾多多錢政府起巨型基建, 係咪感覺上偉大好多呢?
係舊年,賽馬納稅部分佔博彩稅超過6成, 足球佔3成,其餘係六合彩
大家可能會驚訝, 原來大家成日買緊既六合彩,只係佔博彩稅收益少過10%. 原因係六合彩只有獎券活動收益既25%係需要交稅, 而足球係要俾淨投注金收入既 50%
咁大家估下賽馬要俾幾多?
答案係本地投注淨投注金收入既最少72.5%, 所以D人話去馬會係俾錢鋪草皮,都有佢一定既道理
話晒都係4年一度既世界盃,唔知大家有冇用真金白銀支持愛隊,進貢俾馬會呢?
希望大家係今個世界盃嬴多輸少,不過其實無論輸嬴,馬會同埋稅務局”或成最大嬴家”
最後都要提醒大家,千萬唔好沉迷賭博呀.正所謂小賭怡情, 大賭唔會變李+x.


text:
原來仲有人keep住呢張證!計落張證都真係有十九幾年喇!
話說喺好耐好耐以前,西環有個Mini-Z車場,場內條賽道都有張乒乓波枱咁大,仲有三幾個小食店格式嘅面壁pit位.......呢個爛鬼車場就係rcMart嘅前身同發源地!當年攪呢個車場嘅目的只係為咗成班朋友一齊玩 Mini-Z! 當時我仲經營緊同模型完全唔相關嘅行業,完全冇諗過可以演變成一項事業.
車場生意淡薄,方圓百里嘅烏蠅都比我地拍死哂,所以就試下攪個網站出嚟散吓貨,點知真係有外國客人落單.就係咁 第一代嘅 遙控車網店就出現咗,當時我地.主要銷售 Kyosho Mini-Z 系列產品,包括各大品牌嘅改裝件.又過咗一段時間,來自世界各地嘅訂單開始越嚟越多,我地正職收工後就落去車場用各種理由將玩緊車嘅人驅散,落閘密密包貨.仲記得當年我地同D學生客講過 : "小朋友,今日唔駛比場租錢喇,快D返屋企溫書啦!!" 依家諗返都覺得好好笑.再後嚟,我地索性門都唔開,用舖頭作為 office 同貨倉 去經營網上生意.
喺西環一段短時間,我地就搬離西環進註旺角商廈,專心去經營網上遙控車! 見返下圖張會員證,都有D認佢唔到,不境都係十九年前嘅事喇! 再次多謝呢位老客戶仲 keep 住張證比返D回憶我!


text:
今個暑期重量級之旅第一炮就係去圍村玩!點解重量級~因為真係熱到抽筋
如果自駕遊的朋友在沿路行過嚟嘅時侯就有一個小小的停車場,大家可以泊喺嗰度(但係假日都唔敢包一定有車位)
我哋見到負責人呀Mike之後,就一齊行入少少一個涼亭下休息補充一下體力
等齊人之後Mike就帶我哋入去圍村,沿途一邊講解一下圍村歷史同埋介紹植物種類
今日天氣實在太好,熱到大家都伸哂脷,不過點講都好過落雨嘅係咪~
呢個叫做番鬼荔枝,英文叫做Sugar Apple喎,個樣好唔似囉...平時喺街巿果欄都好少見到有得賣
番石榴呀!
穿過田圍後就係民居啦,唔少房屋都已經重新起過,真正保留得番原有建築嘅我諗都係得番Mike間祖屋
芊芊被太陽曬到紅都面埋...呆吓呆吓咁跟住行...其實好多人喺呢個時侯都會嗌辛苦,但係對於小朋友嚟講,係需要俾少少環境佢去體驗一下
未去到祖屋,中途遇見一個被大鐵網蓋着的水池,裡面養住幾隻大烏龜,小朋友都唔記得咗熱唔熱,停喺度好奇地觀察龜龜一舉一動!
繼續向前進發,冇幾耐就見到祖屋,就係我哋今日會製作砵仔糕的地方啦!
未入去前大家都匿喺大樹底下抖抖先
點知喺呢個時侯,呀Mike同我哋講話今日唔好彩,大屋停電....冇冷氣!不過出奇地大家都冇好驚訝嘅聲音,唔知係咪要忍住唔可以喺小朋友面前嗌辛苦呢!哈哈
首先大家就坐定定聽Mike介紹一下圍村唔同獨特風味嘅小食
最有興趣嘅係鹼水粽,呀Mike話原來坊間賣的唔係正宗鹼水,佢話人哋只係落一兩滴化學鹼水就去做個粽,原來最傳統的做法係用荔枝樹枝燒成灰,然後將灰用作過濾,把隔出嚟嘅水先拎去做粽
但係啱啱過咗端午節,佢哋做粽又係期間限定,唯有等下年先嚟幫襯!
講解完之後就拎出碗同埋材料出嚟準備製作紅豆砵仔糕啦!
嘩真定假呀!D紅豆可以咁大粒嘅?
哥哥好似好專心咁聽緊,唔知一陣做嗰陣又會唔會雞手鴨腳
所有爸B媽Mi同埋小朋友好專心咁睇住姨姨準備做砵仔糕的漿,小朋友都話好似麥精
小朋友負責幫手倒入碗中,有D唔鍾意紅豆有D鍾意加到成碗滿哂!
雖然屋裡面冇冷氣,只係得把風扇(從外面拉拖板入屋),但係小朋友都投入製作砵仔糕,熱唔熱一於少理
攪掂哂!
Mike預備好灶頭,小朋友逐個幫忙將柴枝掉入灶裡
姨姨幫我哋將每碗砵仔糕慢慢放進鑊中蒸
望望廚房周圍,見到有火水爐呀!我記得細個嗰陣好鍾意幫媽手倒火水入去,好香會聞上癮㗎!
當砵仔糕繼續蒸緊嘅時侯,呀Mike就帶我哋去學習打井水,途中經過以前的學校,大家都同自己小朋友講「以前學校就係咁㗎啦!你睇吓你哋依家幾幸福!」
其實只係時代唔同啫!反而我覺得以前嘅小朋友幸福D,雖然設備簡陋,但係讀書冇壓力,著重學習非考試
對今天嘅小朋友嚟講,都唔知咩叫地下水,只係覺得有人倒D水入去個井度同埋諗住有得玩
Mike示範一次打井水俾大家睇,然後大人小朋友都有得試打,估唔到D小朋友都幾大力喎
打完一筒水上嚟又倒番落去lu...
仲有一樣好攪笑嘅事,每當小朋友打咗一筒水上嚟之後,就會全部小朋友走過嚟洗手(其實係玩水),其實對於小朋友嚟講,佢哋真係玩得好開心!
好啦!我哋起程番去睇吓製成品啦...全部砵仔糕出爐啦
D紅豆真係好大豆呀!
大人細路都食得好開心,同街外買嘅好唔同,雖然感覺有少少「鞋」,但係食完先覺得街外嗰D好膠好啫喱
食完再食,每人最少都可以分享到兩舊...之後小朋友食完就出去大空地度放電,大人留番喺屋度吹吹水,同埋繼續食砵仔糕,食到我飽哂!
最後當然要影番張大合照,今日天氣雖然好熱,大家都大汗叠細汗,但係短短兩個半鐘頭,大家都玩得好充實好開心
芊芊都冇哂電,係時侯要回程lu
我哋沿路行番出去,去番洲頭牌坊出馬路轉左,行2分鐘就會見到76K巴士站出上水,就算打的都只不過$30
傳統圍村小食工作坊 簡介
報名時段
上午 (9:30 – 12:00) 或下午 (2:00 – 4:30)
費用
個人預約 $100位(大小同價)
團體預約 $80位(老師免費;只限NGO)
9131 8116
網頁
https://waichuenculture.wordpress.com/
搜尋
近期文章
文章分類
舊文重溫
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
「冧莊」
相信好多人估都估唔到今年「我最喜愛嘅男歌手」在一次落喺坤哥手入面.當然好多人都好驚訝,點解坤哥可以連續兩年都攞到嚟個獎?相信佢自己都無諗過,因為係咁多男歌手入面俾佢更有資格嘅大有人在.不過老實講佢啲歌係幾好聽,而佢真係一個唔識講嘢嘅人.無論你支持佢又好,唔支持佢又好,香港嘅樂壇係需要一啲新力軍!希望坤哥今年繼續做好音樂,用行動去證明俾所有人睇你係實至名歸!
「雞蛋」
每年睇叱咤頒獎禮為咗啲乜?當然除咗睇下邊個歌手攞獎之外,就當然要睇林海峰嘅棟篤笑啦!今年佢用雞蛋與高牆作比喻,帶出娛樂圈係過去一年嘅大小事務.一首《雞,全部都係雞》定係《蛋,全部都係蛋》真係笑到碌地!如果叱咤無咗林海峰嚟個環節都真係唔知點算!老實講如果俾你揀,你寧願做隻蛋定抑或高牆?其實唔駛揀,因為我哋全部都係一隻蛋!就算有高牆又點?只要團結就唔使怕啦!
「女神」
好多人都話「我最喜愛的歌曲大獎」應該係由「方皓玟」嘅《終於好天氣》攞.但係平心而論自己真係覺得欣宜嘅《女神》比較好聽.當然除咗佢唱歌真係唔差之外,其實幕後嘅功臣真係幫咗唔少.其實作為肥姐個女,所承受嘅壓力一啲都唔細!其實今年佢真係實至名歸,除咗攞到「我最喜愛的女歌手」之外,亦因為《女神》嚟首歌獲得「我最喜愛的歌曲」同「叱咤十大第三位」真係戥佢開心!努力呀欣宜!
Also published on Medium.


text:
舊時滙豐總行聖誕裝飾
聖誕節唔少人都會一家大細出去睇燈飾,而呢張相係中環舊時第三代滙豐銀行總行掛上聖誕裝飾嘅相,而現時嘅滙豐銀行總行屬於第四代.第三代滙豐銀行總行响1935年啟用,樓高70米,一共13層,係當時遠東最大嘅建築物.後...
區區有故講 1年前
「一代宗師」紅線女 一生致力推廣粵劇
粵劇被列入人類非物質文化遺產已經10年,粵劇能夠喺藝術界佔得一席位,除咗因為粵劇本身嘅魅力外,仲有賴一眾為宣揚粵劇出心出力嘅前輩.而講到20世紀粵劇嘅代表人物,就不得不提粵劇大師紅線女,女姐. 紅線女,原...
中外傳奇 1年前
深圳大鵬所城 曾是海防要塞
近年唔少人放假都會上深圳玩吓,不過唔知大家知唔知,深圳仲有個別名叫做「鵬城」㗎喎.深圳「鵬城」呢個名係源自位於深圳龍崗區,曾經係明清兩代中國南部海防軍事要塞嘅大鵬所城. 喺明朝建國初年,因為廣東係南方...
區區有故講 1年前
澳門回歸後 變化有幾大?
今年係澳門回歸中國20周年紀念,上個禮拜澳門特區舉辦咗一系列嘅慶典活動.真心講,澳門呢廿年真係發展得好快,好好,變化亦都好大.阿史今日就搵咗張對比相,等大家一齊嚟睇吓澳門回歸前後嘅變化. 呢張圖係澳門半...
區區有故講 1年前
胡鴻烈為保中國國籍 棄做高薪事務律師
尋日同大家講咗樹仁大學嘅創辦人胡鴻烈,鍾期榮夫婦,為興建校舍,辦學盡心盡力,今日再同大家講多小小胡鴻烈嘅事蹟.胡鴻烈同太太一齊喺法國獲得博士學位之後,只係用咗兩年時間,就喺英國考到大律師資格,並回港成...
中外傳奇 1年前
二十年前 澳門回歸中國
國家主席習近平日前嚟到澳門,出席慶祝澳門回歸20週年活動.喺1999年12月19日夜晚至20日凌晨,澳門舉行盛大嘅政權交接儀式,葡萄牙國旗同澳門市政廳旗緩緩降下,而喺踏入20號0時0分嘅一刻,準時奏響中國國歌,升中國...
當年今日 1年前


text:
如果平時出街坐車,你只係碌吓IG,睇吓Youtube,可能你唔洗再用幾百蚊一個月嘅上台Plan喎!由上年開始,Raven將自己嘅上台Plan轉咗去3HK嘅DIY儲值咭計劃入面,一年嘅費用只係HK$270,仲有超過100GB嘅數據用,比起每個月畀百幾兩百蚊上台,數據量又冇多好多,上網速度又唔係快好多,最後一年慳得番嘅錢都過千蚊.如果嫌3HK網絡太差,其實仲可以搭配唔同嘅儲值咭(即將要實名登記嘅「太空咭」),又平又可以用唔同網絡做後備.
點解用3HK DIY儲值咭計劃?
其實同自由鳥,SoSim,ClubSim呢幾款平價冇合約嘅月費Plan差唔多,最主要嘅分別都係採用嘅網絡,價錢,數據量,通話分鐘等等.下面整理咗幾個台嘅價錢畀大家參考:
上面幾個只有3DIY儲值咭係要以年嚟收費,其他幾個台都係以月嚟收費.而3HK DIY儲值咭同SoSim都係採用3台嘅網絡,自由鳥就係用Smartone網絡,Club Sim就用CSL網絡,最大連線速度都係4.5G 42Mbps,部份仲有指定時間有任用數據.另外就係上面呢幾個台嘅Plan都係免簽約,用戶隨時都可以轉走冇咩負擔.
由上年開始Raven就轉咗用3HK個DIY儲值咭Plan,一年只係HK$270,每個月平均都有10GB數據,對於冇咩特別要求嘅用戶其實真係慳唔少錢,橫掂吹到好快好勁嘅5G其實收貴咗之外,都唔係度度都收到5G網絡,喺Load空氣嘅時候,貴Plan同平Plan都係一樣.
更加醒嘅「太空咭」用法
網上評價3台嘅網絡好垃圾好廢,咁大家就可以去買張「太空咭」(其實香港好快都冇本地「太空咭」用,全部電話咭都要喺2022年3月1日起實名登記).市面上都有唔少平價數據量又多嘅電話咭,好似ValueGB,3萬能咭等等.
iPhone同Android都可以支援雙咭雙待,不妨咁樣慳番啲錢去做更多有意義嘅事啦.


text:
TVB上位小生黃庭鋒在2018年台慶當晚贏得100萬元巨獎,想不到這筆錢竟然令他成功上車.日前黃庭鋒為《我要做業主2》擔任嘉賓, 提到在去年購入天水圍一個新樓盤,而新屋的首期,正正是當日台慶贏得的獎金,他說:「講到尾都要多謝公司,喺2018年台慶贏咗個大獎,現金有51萬,同埋有49萬嘅禮品,夾埋就100萬,嗰筆錢一路諗住畀爸爸媽媽任用,阿媽話好似想話去澳洲,我就話攞去啦,跟住佢一啲都冇用過,咁啱有次我哋行過去睇樓,媽媽叫去望一望,嗰陣我又冇話好大慾望.」
他表示當時家人見到附近的環境不俗,又保育,又濕地公園:「嗰次之後,佢隔兩日就同我講一次,話筆錢不如唔好嘥咗擺喺度,不如用嚟畀首期上車.」結果大約2,3個星期後,他們決定將想法付諸實行.
網上圖片
黃庭鋒又表示一直都有儲蓄習慣:「我屋企好得意,媽媽好細個就同我講要儲錢,佢已經畀咗呢個概念我,同埋我唔係好大使,我會將收入嘅一半儲起,一直覺得擺喺銀行好穩陣,所以冇好急切去做呢樣嘢,直到後尾發覺一味去拖就上唔到車,一諗又會拖多1,2年,總會有啲諗法令整件事慢咗落嚟,所以有咗部署之後就要決定果斷,當你覺得呢個係正確選擇時,就應該去做.」
黃庭鋒將台慶的獎金用來做首期,去年成功上車.
榮升業主後,黃庭鋒坦言顛覆自己的理財概念:「每個月差唔多有一半嘅錢都供喺度,一開始有少少唔慣,我平時唔使錢㗎,點解冇咗咁多?其實係擺咗去供樓,所以又覺得係值得.當我上咗車後,發覺升緊,所以某程度上係改變咗我諗法,不過又未去到好極端,但係有啲位係可以去搏吓!」


text:
[quote][quote]其實我反而希望唔好炒沙利住
炒沙利既話又黎無限loop
踢返防反兩季換人 西女人又繼續hea9你
寧願依家被大炒輸多兩場
一次過重新執過啲人 執過隊波好過
利申唔迷沙利
但我相信比多啲時間同比佢想要既人會好過無限loop晒錢
咁樣俾人456仲唔炒?
球會炒干地時個個話要佢黎教已經好反感
算啦, 唔黎都黎左, 季初時轉人教真係睇落好似好左d
不過依期真係好似黎料, 將d問題一一咁表露哂出黎
唔係唔想俾時間佢
改打法要時間, 同時改打法都要有相關既球員
轉過黎教之前其實都睇得到車仔已經冇左sugar daddy好耐
限米煮限飯既環境下要改打法都好
你手上面都冇相關既球員時, 其實點俾時間你都冇用
情況就好似將米基爾由AMC改做DMC, 最後變到得返360不輪不類咁
車仔依個球會, 之前有D News都提過油王唔傾向賣盤
換句說話即係高層方法唔會轉, 西女人方針都唔會改變
既然係咁的話,
一隊冇合適既球員打進攻打地面戰既球賽,
加上一個想打進攻打地面戰既領隊帶住,
最終只會變四不像, 睇沙sir post match 既內容都睇到
一係就話mentality 唔得, 一係就只有頭20分鐘係踢佢要既波
用返星爺D戲既對白講:
一個AM, 一個FM, 大家都唔o岩channel
我夠知依家有咩問題啦
但我寧願借今次機會斬掉重練
好過繼續換教頭 繼續球員大過天 繼續季季屌西女人
咁樣我更加睇唔到車仔有希望....


text:
6 NOVEMBER 2013(WED)首先要多謝MyBB試用小隊嘅試用活動安排,唔洗等小小豬專美,今次輪到我參加試用,就係試穿葆露絲日本功能內衣,我仲收到一份小禮物添~
雖然葆露絲都有好多年歷史,加上都勁有名氣,不過我今日都係第一次踏入佢地嘅店舖,講真....開頭都有啲緊張同擔心呀~
係招待處等左一陣,內衣顧問就帶我入一間獨立房間,以講解流程,度身同填寫資料,完全係一個既舒適又安心嘅環境之下,去了解自己的身型~
進入獨立房間前,都需要換上用完即棄的紙拖鞋,感覺衛生呢~
今日嘅流程~
與內衣顧問傾談一陣之後,了解我的日常生活及穿內衣習慣之後,就開始要度身.為左測量數字準確,所以要將所有衣物脫下(內褲就不需脫下).為免尷尬,顧問都會給一條薄身嘅吊帶裙俾我著~
內衣顧問亦都好細心,為我準備了一件睡袍,等我係傾談時著住,唔會冷親呀~
內衣顧問很溫柔又細心地為我量度體重,身高,三圍,之後去為我以電腦會出一份黃金比例六角圖(唔知有冇記錯個名,因為唔可以影底呀),比較一下依家我嘅身形同標準差距多少.
講真,一向我都知自己係帘偏肥,尤其係生完小小豬之後又冇修身(係冇恆心去做依一件慘事),所以都知自己身型唔係好.不過一睇個報告,真係有少少驚嚇,因為我嘅下圍係嚴重重災區,與標準身型都差距幾遠,聽完之後自信心都嚴重受打擊呀!
聽完內衣顧問向我分析身型依個慘況之後,就到試穿功能內衣啦! 內衣顧問為我準備了整套的功能內衣,包括內褲,束褲,胸圍,束衣及腰封.內衣顧問為我穿上時,由內褲至腰封都耐心地講解及教授正確穿法,真係吸收不少知職呀!
穿上後,我最大嘅感覺就係胸部提升了,胃腩同肚腩都細左少少,見到鏡中嘅自己,都有返少少自信心~
一向我都覺得穿功能內衣都係一件辛苦事,以往所穿嘅都不太舒服,不過著左依套之後,感覺良好多了.
其實我都有一刻衝動將成SET帶晒返屋企,不過真係好怕自己冇咁大恆心著咁耐,所以最後都只係帶走左MY BB.COM試用小隊所送俾我嘅禮物返屋企~
今個月內全線葆露絲都會有折扣優惠(一般貨品七折),俾多少少時間,等我考慮清左先…哈哈哈!


text:
2017年12月26日星期二
異國聖誕餐
今年有新菜色Uszka (little ears dumpling)配紅菜頭湯.
Google咗,Uszka係細粒嘅餃,通常係菇菇餡.
頂頂嘅Vanillakipferl可以話係奧地利人嘅聖誕曲奇.但係一年三百六十五日都有得賣的.
聖誕日去咗賓賓度食lunch.全係賓賓菜.
Sisig. 我譯佢香蕉花炆豬腩.
香蕉花係撕開一條條.個餸甜甜地,幾好味嘅.
Rellenong bangus (stuffed milkfish)釀魚.條魚起骨,起肉.魚肉混入薯蓉,洋蔥,蘿蔔,甜椒,提子乾再塞番入魚殼度焗.當然我冇食啦.
如果想整參考以下呢個啦.
http://www.panlasangpinoymeatrecipes.com/rellenong-bangus.htm
Grilled Bass又係唔賞面. 上面嘅係燒肉.同廣東燒肉差唔多.
Kare-kare係花生醬炆肉,入面有青菜同豆角.味道偏淡.
因為食時再加右邊嘅蝦醬bagoong.口感似XO醬,微微酸,幾好味.
而左邊嘅醬係食燒肉時點,似茄汁嘅質感,味道有啲似酸梅醬.佢哋叫liver sauce,原本應該係一種肝醬,所以係灰灰地色.呢樽睇佢成份冇肝,所以我先試.
25 則留言:
睇見冇一樣想食😶回覆刪除
割咗對血淋淋嘅耳仔嘅勒索案, 應該喺鬼節食㗎.回覆刪除
咁你都唔食釀鯪魚?走寶.
幾時輪到你請客?從你嘅性情,我估唔係清明就係重陽.
我食咗vanillakipferl呀.....Ritz-Carlton Vienna Afternoon Tea :)回覆刪除
我呢度有間超市有milkfish 賣,原來係俾賓賓買.回覆刪除
因為我住呢處都有好多賓賓.回覆
賓賓菜, 唔係好啱我咁呢回覆刪除
香蕉花可以用來煲湯,對骨好㗎回覆刪除
醸魚賣相怪怪地.回覆刪除
你個波友整到啲餃好核突,加埋紅湯,以為係啲咩內臟回覆刪除
你個賓友知唔知你唔食魚㗎?專係整埋啲你唔食嘅野 :p
魚肉混咗咁多料應該無晒魚味,可以試食小小
塞番入魚殼度焗 <-- 我心諗乜魚都有殼嘅咩,之後睇咗video先知佢點樣起骨起肉,起完骨肉淨返啲魚皮成個殼咁無穿無爛,好犀利!
王子有無痾血尿呀回覆刪除
王子有冇煮定啲撚手菜拎埋去人地屋企一齊食?回覆刪除


text:
大麻
大麻(粵拼:daai6 maa4;學名:Cannabis sativa)係大麻科大麻屬嘅薔薇類草本植物.呢種植物嘅原產地喺黃河流域,喺公元元年之前,就經過中亞地區甚至傳到歐洲同世界嘅邊個地方都有,喺國外重可以嗌漢麻(hon3 maa4)嘅名.大麻係中國入面最古老嘅其中一個栽培植物.
分佈改
呢樖嘢主要喺亞洲嘅吉爾吉斯,阿富汗,中國嘅部分地區,印度同尼泊爾,重有歐洲嘅匈牙利,波蘭,保加利亞等地都見到佢.喺中國入面主要分佈喺安徽,河南,河北,山西,山東,黑龍江,內蒙古,陝西,四川等呢啲地方.
形態改
佢嘅莖基係圓形,中間,梢係方形.佢嘅花屬單性,而且雌花同埋雄花都唔一樣嘅.雄花好似個圓錐形,雌花就好似個波或短嘅禾苗噉.喺結果嗰陣重生啲瘦嘅果出嚟,好似有棱嘅鵝春噉,粒核係深綠色.而且雄株又幼又長,纖維比較多,質量比較好重早熟添.雄株係嗌成「牡麻」,雌株係嗌成「子麻」.
藥用改
雖然話大麻有鎮靜同興奮功能,性味甘平,重可以醫腸燥同埋便秘呢兩樣比較好,重可以降低血壓都得,但係長期用好容易上癮.因為佢有迷幻效果,甚至可以影響人嘅精神同埋生理.喺醫學嗰邊係成日用嚟搞止痛劑,重有喺精神科疾病同醫療癌症都有好明顯嘅研究作用.


text:
周六早上八點喺利東地鐵站同朋友集合,一行七人,計劃上玉桂山,出鴨脷排嘅燈塔,返到連島沙州之後綑邊出海怡.
好多人去過玉桂山,好多人去埋綑邊,今次友人樹獺帶隊,佢上個禮拜啱啱去完,啲相又靚,引死隔籬,徇眾要求,今日安歌一次.咁我就跟機,搭上搭多啲人,最後七個行友出發.
我有一個理論,就係越早出發越好,盡量在中午之前落山,避開猛烈嘅太陽.今次我原本主張七點半出發,但係行友由元朗同上水遠道而來,其實六點多啲已經要上火車,即係五點幾就要起身,對一眾年青人嚟講絕不容易.另外,大家其實唔係咁早去瞓覺,早起嘅結果多數係睡眠不足,又會影響行山狀態.在夏天行山,呢啲都要小心注意.
朝早一起身見落過雨,花咗小小時間睇天氣.截咗兩張雷達雲圖同行友分享,睇下會唔會臨時縮沙.大家都覺得少許泥濘不足惧,就算落雨都係一陣陣,之後又係好番天,咁就照出發.
圖︰睇多啲,估多幾次就識預測天氣,出發前斷估,好過去到先知落緊大雨.
大家都好準時去到地鐵站,大部份人都係太早未食早餐,一齊簡簡單單在麵包舖執個包邊行邊食.由利東巴士總站側邊嘅入口,一陣間就搵到上山嘅路.樹獺上次行咗條難行啲嘅路,今次帶我地行條易啲嘅,中間都有啲攀爬位,唔難,一下就上咗去,有啲位前人SET咗繩,上山其實用唔著,扶下大石同樹木就可以.我地都互相提醒,啲繩唔可以盡信,始終,穩唔穩陣,有無磨損係無人保證.傾下講下,一陣間就上到山頂.
圖︰左下角見到有繩,我就無拉住嚟上,落山可能有用.行山唔覺唔覺就行咗幾十層樓咁高.
山頂睇風景一樂也.時間尚早,九點未到,太陽雖熱未烈.海風由南面吹嚟,涼爽陣陣.見到山下有大班人爬龍舟爬獨木舟,大叫HELLO加油,下底聽唔聽傻佬鳩叫呢?
圖︰大船同小船.
呢條東博寮海峽航道,我地喺山頂見到貨櫃輪魚貫而出,航向世界.有朋友笑謂︰「有人叫我吔走,走得越遠越好!」另一位行友係地產業界人士,同大家講吓山頂啲豪宅趣聞,邊間屋打邊間屋.加列山道嘅豪宅喺雲霧之中,佢話呢啲地方鬼佬先啱住,中國人住落會風濕,所以啲有錢佬都係住喺淺水灣,深水灣呢啲低啲又風水好嘅地方.
我就講下最近睇嘅書,喺好耐好耐以前,人類已經做「國際貿易」,一開始係爬獨木舟帶住少少貨物就出去,佢地嘅貿易路線,就由非洲,沿住印度洋,南海嘅水路一路嚟到東亞.東亞沿海啲越人,粵人,閩人,日本人同馬來人,傣人,印度人DNA上係親啲架.佢地一早就互通有無發大財,貿易前線仲曾經去到黃淮流域添.
圖︰前面就係鴨脷排,連島沙州係一種地理景觀.
吹完一輪水,就向鴨脷排進發,落山路好斜但唔拉繩都處理到.山頂之後基本上只有草同矮灌木,太陽越嚟越曬,我地無喺沙州停留,快腳翻山去睇燈塔.中途仲遇到兩個大媽,絲巾搖曳,大擺「甫士」,諗住時運高睇唔到啦,點知又會俾大媽捉住叫「細佬幫手影吓相」,作為一個俾細路叫「伯伯」嘅佬,都唔好意思嘅,咪幫佢地連撳幾張囉.
圖︰打卡名勝鴨脷排燈塔.
我地9:45已經喺燈塔影完相走人.早到,就可以霸住靚景慢慢影,既無路人甲乙丙入鏡,又唔會有排隊嘅問題,早到山友就係著數啲.
回程上返鴨脷排座小山,十點嘅太陽好猛烈,草叢同泥地嘅水份開始蒸騰,山上似一個蒸籠,行友就係燒賣.我就點都帶住把遮頂住個太陽,可謂「怪相雖可恥但有用」.我行尾二,行友安兄慢慢落後大隊,我見佢慢慢前進,就只當佢係辛苦啲行慢啲,我盡量留喺一個瞻前顧後嘅距離.後來發現前隊我帶嚟嘅朋友以經喺400至500米開外,佢又係快腳,我就叫停樹獺,請佢睇住最後嘅安兄,我就追上前面.我同樹獺講︰「咁熱行咁慢我都頂唔住,我兩升水唔夠頂到下晝一兩點,我會同兩個朋友先出發綑邊,你地後面慢慢追上嚟,反正我畏高綑邊一定慢過你地.」咁我就同兩個朋友快速通過沙州,向海岸棧道進發.
圖︰玉桂山南脊,玉桂山棧道綑邊
圖︰綑邊,有時在崖底,有時在崖上,有時在崖中間,驚驚驚驚驚.
行友之間都話玉桂山棧道好玩兼容易,600米又短,細路都過到.我畏高架嘛,上咗去發現,真係跣一跣腳就會跌落海,中晒伏.手拉住條繩,下面有時得半隻腳嘅踏腳位,有無咁危險呀,真係DLLM,心跳加速,手震腳震咁過去,真係一關又一關.上面曬到傻,又飲多啲水去定驚.好彩每一兩百米都有啲平地可以坐一坐抖一抖,中間都驚到無心影相影路況.
圖︰中間白色啲繩就係行過崖邊嘅地方,去完千溪海岸嘅朋友叫做呢啲「無難度」「好容易」.
過咗三分之二有個竹棚休息一下,回望行過嘅崖邊,真係驚心動魄.快腳山友話咁難搞唔早響,佢周五晚操咗十公里上山落山,早知唔操山留力呀.我都想鬧中伏,但真係無力,心理壓力同太陽都大大消耗緊體力同意志.已經11點,烈日當空,爬崖又唔可以開遮,望望仲有一兩百米路程,最好都係快啲完成,喺茶餐廳坐低飲杯凍嘢休息.
我地順番條氣就出發,都唔識數幾多個崖壁石灘,但已經望到海灣工貿中心大廈呢個終點.樹獺打電話嚟,話安兄有啲中暑,佢地為安兄冷卻用咗唔少水,想我地去到終點之後,買冰水同汽水等回頭支援,我答好,我地都仲有一百米先到終點.我仲叫佢地唔好夾硬嚟,應該休息就搵個有遮蔽嘅地方抖抖.佢地話OKAY,仲搞得掂,慢慢前進緊.
快腳山友喺我講電話前就到咗終點,佢走咗喇!叫都叫唔住.好啦,我同行友YY慢慢前進,終於11點半左右到咗利南道盡頭,海灣工貿中心嘅簷篷底下.我就熱到就快中暑,背上水袋最後一啖水都飲埋.我頂唔住啦,坐低深呼吸氣冷,唔好真係中暑暈低.行友YY話我面同眼都紅晒,真係中暑咁嘅樣.佢俾佢剩餘半樽水過我.
我唔記得係樹獺打俾我定係我打俾佢,我同佢講我自己都爆咗,行唔到返轉頭補給佢地,而且綑邊路不容失誤,安兄少少中暑萬一暈一暈叉錯腳跌落海就大鑊.佢地唔應該搏,我話會幫佢打電話報警,樹獺四人就快啲搵個安全遮陰嘅地方停低等救援.
行友YY比較清醒,就打電話報警,同時上去行山群組報告情況.之後又同警察,消防同飛行服務隊都通咗電話,幫手確定位置.佢又去搵便利店買咗兩大樽冰水翻嚟,我地就喺終點等,中間有一隊行山客經過,我地問佢地有無見到樹獺四人,知道佢地喺竹棚休息緊,報咗警有飛行服務隊嚟救,人無事,放心.
直升機大約十多分鐘就嚟到,我地見到佢停咗一段時間,飛埋去,然後又上升繞圈.當時都幾大風,可能直升機唔可以停正喺度.之後,直升機應該接咗安兄,佢飛近咗嚟我地呢邊,我清楚見到佢閂埋門,飛走咗.
圖︰直升機救咗人飛走
行友D話飛行服務隊降落嚟好似TERMINATOR咁,英雄呀,佢為安兄量血壓,血糖,縛起佢,就上升咗上去直升機.樹獺同剩番嘅行友就繼續前進,唔使半個鐘佢地就到咗利南道嘅終點.大家原來都已經斷水,行友YY嘅冰水及時解渴.
都要行十幾分鐘去茶餐廳,坐低咗樹獺同安兄通電話,急症室飲夠水抖翻無咩事,電解質過低,醫生要做齊全套檢查.安兄就慢慢等,我地就安心開餐.
一路食一路檢討情況.原來安兄鴨脷排落後,狀態已經唔太好,佢仲因為跟唔到而喺山上兜咗個圈,要樹獺去撈佢翻嚟.佢地去到沙州休息夠,覺得上山太晒太長太斜,綑邊應付到就繼續.從佢地嘅時間地點睇,樹獺四人係我行速嘅兩倍有多,佢地嘅技術同行速係得嘅.不過,如行友D話,佢地都KEEP住同安兄講嘢等佢清醒啲.中途都盡量休息,又分享冰水降溫,所以先至叫我去買水返轉頭補給,佢地估計唔需要報警求援.我收到咁嘅消息,又真係無力返轉頭補給,加上我自己就好鬼驚青,嗰啲綑邊路都係有危險嘅,唔係完全清醒,跌落海真係好危險.而佢地飲水有限,無得曬住等黃昏無咁曬再行.所以我先話唔好等到暈低出事,安兄嘅情況係要救援,早要救,遲又要救,點解要搏?行山唔係搏命吖嘛,喺大鑊嘢出現之前處理咗佢,唔可以話浪費資源架.
我自己都衰,無研究清楚綑邊嘅難度,叫得棧道又點會易?烈日嘅準備係多咗,但兩升水頂唔到四個鐘,終點乾咗個水袋,身體由內到外都發熱,在中暑邊緣,其實好險.若非由殿後走上前隊,跟上快腳行友,諗到會喺竹棚位置冧檔求援,到時就變成「兩個行山客在玉桂山中暑」嘅新聞.另外,我在鴨脷排山上對安兄關注不足,應該留後同行,唔係將佢留喺百米之外,雖然見到,但肯定唔足夠確定隊友嘅狀態.殿後照顧同行方面,楊兄係行友中最值得信賴學習嘅,呢啲真係經驗累積.
夏天行山,首要量力而為,唔止出發之前要量力而計劃行程,行到中間都要睇住自己睇住隊友,唔好高估任何人嘅能耐.尤其係中暑之類,死得人,寧願錯在小心驚青,都唔好認屎認屁頂硬上.今次,半日行山行程,未算遇險,幸甚.寫此文以記之,提醒自己亦提醒其他人.


text:
「好老」
真係唔經唔覺自己嘅網齡已經超過二十年,真係無諗過一個嗜好變成自己嘅職業.過去二十幾年網絡真係陪伴我左右,仲記得二十年前自己突然想學寫網頁,所以就慢慢係網上面學,嗰陣時嘅網站真係好簡單,因為得字同圖.而且速度真係慢到無人有,但係邊樹有人估到二十幾年後嘅今日科技會發展得咁快.而家自己諗返都覺得自己好鬼老,依家啲後生仔已經習慣有網絡嘅日子,同佢哋講舊時真係唔認老都唔得!
「冧巴」
如果你同我一樣係九十年代已經有得上網,唔相信好多人都會好懷念嗰陣時知道有朋友一齊上網嘅感覺.當然以前每個人都會有一個冧巴,不過就唔係電話冧巴而係某個通訊程式嘅用戶冧巴.不過隨著科技發展,基本上依家隨時隨地都可以上到網,所以邊度需要知道朋友有無上網.唔知仲有幾多人仲記得自己嘅冧巴呢?你係五個位?六個位?七個位?如果大家記得嘅話,不如大家又分享下自己嘅冧巴?
「改變」
網絡改變咗好多人嘅生活,而且網絡改變世界嘅營運模式.當自己親身經歷網絡世界嘅改變,其實都幾得意.前幾日睇返當年幫自己中學寫嘅網站,自己膽粗粗寫咗封電郵俾當時嘅專家評分.不過當年完全無諗過自己會投身資訊科技嚟個行業,而且無諗過當年竟然係幫人設計網頁而第一次創業.而家嘅科技真係日新月異,發展得太快,有時真係唔認老都唔得,因為真係跟唔上好多嘅新科技.
Also published on Medium.


text:
香港呢,一向都好多人鍾意打機.以前講開打機,好似一直都係男仔嘅天下,女仔鍾意煲劇,行街同影相,永遠同打機拉唔上咩關係.但係隨住時代嘅改變,有男仔鍾意扮靚靚,亦有女仔熱愛打機,甚至當咗呢份係佢哋嘅職業.無錯,今日要介紹嘅,就係近呢十年風行後生仔女嘅新興工作,唔係PTGF,PTBF,而係電子競技!簡單講,即係打機打得勁,打比賽,隨時搵得多過返Office.男子電競已經有唔少人,你又知唔知香港新晉電競女子戰隊,喺香港都相當活躍呢?
片/香港新晉電競女子戰隊!網民笑佢哋一個正常人都無?
Image source:FB/WAR E-Sport League
文/積遜猿
講起打機,好多人都覺得無出色.但係電子競技就改變咗世人嘅睇法,皆因打機打得好,係可以搵大錢.香港電競行業起步無耐,出現咗好多新晉選手,其中有一隊電競女子組合,就相當引人注目喇!BTHK Girl,九位香港後生女仔,無畏備受社會誤解嘅電競行業,決意組隊打遍香港,認真厲害.無耐之前,佢哋仲勇奪「傳說對決女子賽」嘅亞軍,睇嚟相當有實力喎.
香港網民近排就好關注BTHK Girl喇.但係留意嘅原因,並唔係留意佢哋嘅電競實力,而係笑佢哋嘅身形,外表喎.有網民就針對WAR E-Sport League最新發布BTHK Girl嘅團體合照,批評佢哋「一個正常人都無」.網民嘗試為佢哋解話:「唔幫人p相又cut得咁肉酸,間公司真係唔掂,我係班女一定嬲」.但係呢,又有人眼利咁回應,話張圖一放大嚟睇就見到有P過.仲有留言攞香港另一隊電競女子隊Janplus做比較,真係有對比有傷害咁話喎!
不過,BTHK Girl係香港電競女子戰隊,Sell嘅唔係外在,而係打機叻唔叻.好多網民都有相反意見,話根本唔應該笑人哋外表.「唔通打機都要成個model咁咩」,「打機咪打機囉,係要評頭論足」,「都係打機啫,你理得人靚唔靚」.仲有網民話指出佢哋係「新晉實力派」,睇人打機最緊要係技術好唔好,如果只係賣樣就無可看性.亦有人攞香港電競男子團體做比較,形容男仔都好多係「油頭四眼仔」,最緊要唔係樣,而係實力.
《傳說對決》,喺10月19號將會有7支女子戰隊競賽,BTHK Girl就話自己有信心攞到三甲,唔知佢哋真係會攞到咩名次呢?就等我哋一齊期待佢哋嘅打機實力喇!
延伸閱讀►►►


text:
(婚紗相靚景指南)香港10大婚紗攝影熱門景點
講到籌備結婚,唔少準新人都好重視影婚紗相(即係影Pre-Wedding),甚至願意花多啲錢專誠去外地婚紗攝影留念.不過外國月亮唔一定特別圓,其實香港一樣有大把靚景,唔使下下都要飛外國至影到嘅.等Toby為大家介紹香港10大影婚紗相熱點!
1)山頂公園
山頂公園除咗可以俯瞰全港景色外,仲有小山丘,水池同一大片綠油油嘅草地,不過最受歡迎嘅景點一定係公園嘅維多利亞式涼亭,通花欄柵優雅之餘又有古典味道,係唔少準新人嘅必影景點!
2)西貢獅子會自然教育中心
獅子會自然教育中心有大量樹林同森林小徑,環境清幽,鳥語花香,最重要嘅係遊人少,就算想影耐啲都唔怕阻到人.
3)迪欣湖
迪欣湖係全港最大嘅人造蓄水池,又有人造噴泉同以天然岩石建成嘅瀑布,再加上大片草地同大型植物園,影相可謂一絕!唯一要留意就假日較多遊人,要盡量就番時間.
4)啟德郵輪碼頭公園
啟德郵輪碼頭公園設有多片大草坪,又有水景花園同噴泉廣場等多個景點,仲可以睇埋維多利亞港美景.雖然假日時遊人較多,但就勝在碼頭附近有洗手間,商店食肆同停車場,無論係換衫定休息都相當方便.
5)香港中文大學
中大不嬲都係影相熱點,除咗為人熟知嘅崇基校園未圓湖外,大學圖書館旁邊嘅水池同園形廣場,仲有聯合書院嘅青草地都係影婚紗相嘅理想地點.不過最特別嘅一定要數新亞書院嘅合一亭,設計源自於新亞創辦人錢穆先生所寫嘅〈天人合一論〉,只要就啱角度就可以影到水天一色嘅景像,企埋去影相,望落真係好似同大自然融為一體咁!
6)大埔白鷺湖互動中心
白鷺湖互動中心嘅湖畔景色再配上充滿南歐風情嘅建築物,環境又靚又優雅.中心仲設有小艇租借服務,準新人可以坐住小船拍婚照,如果配埋日落景色就更有情調!
7)馬灣公園
挪亞方舟大家可能去得多,但你又知唔知原來旁邊嘅馬灣公園有好多景點適合影婚紗相呢?彩虹瀑布同彩虹牆都係園內嘅特色景點,而意中園就係建有古典大鐘閘同花亭銅鐘嘅歐陸式花園,好多新人都鍾意喺花環拱門度影相,喻意共同走過人生路,零舍浪漫.至於位於園內最高處嘅鳥望台更可以睇到青馬大穚,無論係黃昏定夜景都一樣咁靚.
8)荔枝角公園
如果想拍一輯中式傳統婚照,咁荔枝角公園就係理想嘅攝影地點.成個公園以傳統嶺南風格打造,公園中央有個大水池,四周有橋梁,迴廊,亭台樓閣等建築,仲有人造山石砌成嘅山水景,喺度影婚照古典又有韻味!
9)元朗南生圍
南生圍有大片野生草原,紅樹林,水田同濕地等大自然景色,仲有橫水渡同長木穚等,啱晒想走原始,清新路線嘅準新人,而且平日遊人唔太多,拍婚照就更自由.
10)荃灣城門水塘
城門水塘不但係一家大細郊遊好去處,而且仲係影婚紗相嘅熱門景點,其中白千層林就係最有代表性嘅景點嘞!水位高時仲可以拍到水浸白千層嘅獨等景色添!郊野公園內仲有密密麻麻嘅樹林,又可以欣賞到美麗嘅水塘景色同石澗,咁多靚景都夠晒你影成日啦!
只需3步,物色全港最佳婚紗攝影師!
Toby 婚紗攝影評價
Friendly and professional
100%滿意服務 多謝晒terry😄
因為疫情由全日分左再兩日搞,原先既攝影唔肯比我地拆開兩日,臨時臨急搵左KC,最後出門同擺酒兩日半日都係用左你地,因為兩次既服務都非常專業,非常準時,影啲相同片都好靚好高質,影片既音樂都揀得好好,非常快(唔洗3個星期)就有相同剪好既片睇,呢個真係要讚一讚😁😁而且收費合理清晰,OT時間都係雙方傾好晒先會收費.同埋就係疫情關係我哋改左幾次期都冇額外收費,仲非常配合我地,非常有人情味👍👍👍諗唔到有咩要改善🙈🙈


text:
今朝有深水埗街坊會嘅街坊發現當區南昌街休憩處近大南街冒現咗好多大型人像,由於佢哋四四方方,面色粉紅,好多街坊都驚訝點解出現咗咁多「紙紮公仔」.港語學記者馬上到現場直擊,發現呢啲人像都係「ddHK設計香港地」嘅搞作,即係上次喺通州街公園搞「數碼龐克號」Cyberpunk 展覽嗰班人.
據ddHK嘅官方網站介紹,呢個活動叫做「深水埗人_人」為主題,喺深水埗四個公共空間同社區唔同種族文化背景嘅組織,製作在地嘅裝置,喺今年2-3月快閃出現.呢一系列嘅人像,就係視覺藝術家Rex Koo嘅平面幾何半像《Simple People》,今次就將平面變成真人大小嘅立體,例如已故嘅國際武打巨星李小龍,創作人黃霑.
不過睇返街坊留言,好多人一望就覺得呢啲人像好似大隻咗嘅紙紮品:「紙紮公仔咁嘅樣,嚇死人咩!」又有人質疑袋咗政府千萬資助「唔整冇謂野,點可以穿櫃桶分餅仔呀!」都有街坊評論今次嘅裝置大不如前:「之前深水埗搞cyberpunk展都已經搞笑,但話晒人地有個場地設計,今次搞乜,同啲環境格格不入.」
上次「數碼龐克號」展覽都引起咗好大嘅爭議,質疑政府趕走通州街天橋底露宿者後,舉行藝術展覽為政府粉飾太平.但ddHK似乎都冇理到呢啲爭議,今次都選址喺較多露宿者聚集嘅南昌街休憩處.
「設計香港地ddHK」由香港設計中心策劃.香港設計中心係香港特別行政區政府嘅「策略伙伴」,喺公帑資助下積極推廣設計,致力營運及拓展香港嘅設計旗艦活動.記者翻查資料,未能搵到「深水埗人_人」獲政府公帑資助嘅金額.
深水埗區議員李文浩接受港語學訪問,直指作品離地,相關嘅展品唔適宜擺喺深水埗貧民區,附近區域充滿「道友」,毒品同犯罪問題.佢坦言同極權暴政合作下嘅藝術項目,都好難產生出好嘅作品,因為一切都會變咗粉飾太平嘅工具.


text:
有啲客人問我係咪一定要用澳洲原生嘅材料呢?
其實我都想解釋一下,都唔想佢經常缺貨.但係每一個產品嘅製作,其實都試咗好耐,無論個配方入邊嘅成份,成份嘅份量.每一個材料嘅來源都好影響嗰個產品嘅效果.改配方嘅材料,其實係要重新再試過哂.當然有部份嘅材料係比較common,你可能有多個supplier可以比到你,但係我哋選擇用澳洲原生嘅植物材料,就唔係咁多地方會搵到,而且有部份我哋嘅材料仍然係野生採摘,需要原住民係入樹林採摘.
澳洲原生嘅植物又有幾咁特別?點解我哋最後選擇用澳洲原生嘅植物呢?
因為整個系列我哋都想個「抗氧化功能」非常好.而家世界嘅空氣污染好大,我哋又唔係有好健康嘅生活習慣,自由基對我哋嘅影響其實比以前嘅年代早咗對我哋皮膚有影響 ,變咗好多人好後生皮膚就變差,暗啞,油脂分泌唔好之類嘅問題出哂嚟,所以我覺得成個系列嘅抗氧化係最緊要.
咁當然啦~初熟皮膚去到已熟皮膚嘅,更加係必需要抗衰老,抗皺紋,所以呢啲成份係好重要.
你知道澳洲嘅太陽係好猛好猛,臭氧層穿咗個窿係喺澳洲上面.澳洲可以係好乾好乾但又好曬好曬嘅.嗰度嘅植物,其實要應對咁嚴峻嘅天氣,咁猛烈的太陽,佢哋自身就發展咗一套系統去保護自己免受呢啲自由基/氧化物嘅傷害.呢啲成份正正可以放喺我哋嘅護膚品入面,好啱我哋希望做到嘅效果.所以就決定選用澳洲呢啲獨有嘅植物成份.
天然會唔會冇效果?
有好多人好想轉用天然嘅產品,但又好怕天然但冇效果,或者效果會唔會好慢.所以我哋選擇材料嘅時候,除咗頭先講必需要抗氧化嘅功能做得好好之外,配方嘅預期效果唔會要好耐好耐先見到嘅.而我哋揀嘅成份就係大大提升咗個效果,你唔駛要等好多個月先會見到.我哋選啱咗材料,其實天然嘅產品都可以好快比你見到效果.
介紹一下我哋嘅護膚品入邊其實有咩係澳洲原生嘅成份
眼霜
其實一小泵呢個份量,點喺手指尾.之後就用印,印在眉骨,眼尾同眼袋下面,最後喺眼尾稍為打下圈.大家唔好來回來回咁樣搽,我哋係要用印嘅方式用,因為來回咁搽,好容易會令到眼腫.
呢個眼霜成份好豐富,有沙棘油.之前介紹過我哋支oil serum美肌油,入邊嘅主要成份係沙棘油.沙棘油有190種嘅營養素,仲有佢係非常高抗氧化,係人蔘嘅抗氧化值嘅四倍,同埋佢有Omega 7.另外,眼霜入邊有重嘅青瓜味,佢有青瓜籽油,有好高嘅維他命E,亦都係好好嘅抗氧化成份同埋可以去腫,如果好容易眼腫嘅朋友就好適合呢個眼霜.另外,佢有紅酒萃取物,又係好抗氧嘅.如果配方適合,我都會放落去.盡量令大家少啲出細紋,緊緻返眼部肌膚.同埋呢啲成份會幫助增生骨膠原,細紋就少啲會出現喇.
眼霜有兩個澳洲原生植物嘅成份,一個係阿斯彭檸檬.佢有咩咁特別呢?經過研究分析佢嘅成份,其中成份Terpenoids,係一個萜類嘅物質.呢個物質有強力嘅抗皺紋功效,同埋佢會減少色斑.另外,佢有Flavonoid glycosides,呢個成份會刺激骨膠原增生,咁骨膠原豐滿同豐富,皮膚就彈性好啲同埋細紋少啲喇.
另外一個澳洲原生嘅植物成份就係檸檬香桃木.佢會強化皮膚,改善返質地同彈性.所以呢啲成份加加埋埋可以加強毛細血管壁,預防黑眼圈或者減淡黑眼圈.
眼霜係適合所有嘅皮膚質地,就算係敏感肌膚嘅朋友都用得.
眼霜係好難做.因為唔可以over,營養多得滯,有人會好容易出粒粒.但太少,你又覺得搽咗等於無.
爽膚水
係好受歡迎嘅爽膚水,我見有朋友立刻就買三支.爽膚水入面當然一定有我哋揀咗嘅一啲澳洲原生嘅植物.其中一個就係卡卡杜梅,佢係世界上維他命C最高嘅植物嚟.
維他命C係做乜嘢呢?有啲人話美白,佢亦都係好高抗氧化,保護返我哋皮膚免受自由基的傷害,同埋防止色素沉澱.卡卡杜梅邊入面有一個物質叫做鞣花酸,佢可以增加返皮膚彈性,另外佢有Garlic acid,呢樣嘢係幫你抗炎.所以我哋爽膚水會減少生暗瘡,另外你真係有暗瘡嘅話,你可以噴落化妝棉度敷喺暗瘡位幾分鐘,暗瘡會快啲謝,同埋無疤.當然你唔好成日多手唧佢,等佢自己謝係最好.
佢仲有一個成份好特別叫做Quandong,好似個桃咁樣嘅植物,當地土著仍然會用呢個植物做乾果,做一啲食物.佢可以細緻返肌膚,平衡油脂,均衡返面色同埋改善暗啞.
入面仲有一啲嘅生果成份,所有嘢夾夾埋埋就類似AHA去幫你軟化角質層同袪角質咁.老角質有機會令我哋毛孔變大或者容易生暗瘡.我之前有live都講過,如果我哋想毛孔細收返好,噴爽膚水呢個步驟係不可少嘅.
我等一陣可以講講個程序.即係由洗面去到尾,我每一日係點樣比大家可以參考下.
佢入面仲有檸檬草,青檸同埋佛手柑,所以好香.呢啲成份唔單止有香味,佢哋都有健康皮膚嘅作用.用我哋嘅爽膚水,最緊要唔好拍塊面.用我哋嘅產品,唔好用力拍塊面,唔好大力撳塊面,除咗拍打穴位按摩,刮痧嘅時間,平時保養你係唔需要咁大力拍塊面,我就建議大家用爽膚水,噴完爽膚水後輕按壓就得.唔夠就可以噴多一次,輕按壓多一次.咁樣就夠,唔駛拍佢.
潔面乳
潔面乳入面有野生沙漠青檸,都係澳洲先有嘅.野生即是話我哋係倚賴原住民去採摘.野生沙漠青檸會幫手吸收其他成份,同埋佢會提升返皮膚水份.佢有抗菌,抗炎同埋軟化角質.等個皮膚白淨啲,光澤啲.配方仲加咗青瓜萃取同埋青瓜籽油.
我哋亦加咗唔同精油係入面,有OREGANO,THYME,所以消炎;ROSEMARY,LAVENDER,ORANGE,CEDARWOOD,YLANG YLANG,LIME,仲有橙花(橙花其實好貴).洗面嘅同時幫大家抗菌.大家容易有暗瘡,粒粒,粉刺嗰啲嘅朋友就好啱用喇,亦都清潔得好乾淨.
必需要講一講個cleanser係點用.因為都幾多人問我.我哋嘅cleanser唔係濕面同濕手用嘅.佢個質地類似lotion,我覺得最好嘅方法係乾手乾面用,就咁捽落塊面度先,跟住攞少少水再捽,嗰陣時佢就會起泡.我哋無添加啲乜嘢起泡劑,所以佢唔係好多泡泡嗰種,不過洗得好乾淨,放心!乾面時加少少水落去,唔係因為要乳化,只不過係如果濕手濕面落潔面乳,可能水份過多佢起泡就無咁容易.然後就好似平時洗面咁就OK㗎啦.要溫柔,我哋對塊面係溫柔,溫柔咁洗,跟住用溫水沖乾淨就最好喇.
面霜
點解咁抵用?因為佢除咗有澳洲原生成份如:沙漠青檸,入面仲有手指香檸,你淨係喺澳洲先會搵到呢個材料,佢有一百七十幾種植物精華,六十幾種酮類物質!大部份係天然抗氧化物.仲有綠茶萃取,可以改善膚色,等皮膚可以光澤好多,同埋佢入面有好高嘅透明質酸,好補濕.透明質酸有兩種:一種就係動物,通常係雞冠度萃取出嚟.但係我哋就係用植物嘅,喺粟米度提煉出嚟.所有我哋嘅護膚品都係冇動物成份,vegan嘅朋友都用得.佢入面亦都有血橙,伊蘭伊蘭,玫瑰,咁你話係咪好抵買?!超強保濕,尤其係乾燥暗啞嘅皮膚就好適合用,可以減少細紋,提升返皮膚嘅顏色,佢嘅質地係cream咁再soft少少.
仲有serum,上次我介紹過我哋有兩款serum.
一款係oil serum,佢入邊有奇亞籽,沙棘等等嘅superfood.另外就有呢款serum,我哋叫佢Native serum.兩款serum嘅功效好相似,抗氧化,提亮皮膚,補水,幫你鎖返住水份,減淡細紋,色素,彈性都做到.
而Native serum,我覺得真係好鬼抵買.頭先我講嘅好多澳洲原生植物成份,佢都有!佢係最多㗎.譬如有卡卡杜梅,維他命C最高嘅植物,佢有檸檬香桃木,野生沙漠青檸.Serum係精華素,佢本身嗰成份細最容易吸收.
質地有啲gel嘅感覺,係水狀啲,薄身少少同oil serum唔同 (Oil serum係油嘅質地).佢質地好易推開同好容易吸收,唔會痴笠笠.吸收晒之後就可以搽返面霜喇.
有人問我,究竟我應該揀native serum定係oil serum?
頭先我講過兩支serum嘅功效(我覺得係好似).不過佢哋嘅質地唔同,所以我哋用質地同你皮膚去配對,去揀究竟用邊種serum先啱.
Oil serum適合秋冬好乾燥嘅時候用,或者你塊面比較乾同埋好容易甩皮嘅朋友,我就建議你用oil serum.Oil serum嘅質地就好似油咁樣,依家我每日每晚都係用緊佢,因為我係乾性嘅皮膚.
如果天氣凍你都有少少出油,尤其是T字位,或者係你本身油性皮膚你就揀native serum,爽身好多,但效果都係一樣.唔會好似oil serum咁潤,但佢個補濕都係好好.
有啲朋友又問面霜又點選擇呢?
我哋其實唔係好多款面霜嘅.頭先講嘅澳洲植物系列面霜,同埋V7妝前霜.所以其實都唔駛點揀,妝前霜其實有兩個functions,第一個係令你個妝貼啲,第二個就係防曬,入面有Titanium Dioxide.佢會幫你皮膚打咗底之後再化妝就可以貼啲,順便提亮皮膚同埋有防曬.如果我化妝,又或者出街嘅話,日頭我就會用呢個.因為有防曬功能.但係用呢個就必需要落妝.
而澳洲植物系列面霜嘅話,早晚都用得.唔使落妝.睇你有無需要用V7,如果唔係面霜就得一款.唔需要咁煩惱喇,所有嘅皮膚,even敏感肌膚都用得.
呢個就係有黃金係入面啦.呢個黃金嘅成份係幫助你吸收其他嘅成份,咁入面係高保濕成份,好多透明質酸係入面,呢個就係可以當埋sleeping mask,呢一個瞓覺都用得.
不如講講我嘅routine係點樣,比大家參考下.
我朝頭早起身就洗面啦.唔使傷腦筋啦,就係得一支cleanser (也以用洗面皂嘅).洗完面之後,我就會噴toning mist,撳下塊面好舒服,朝頭早做呢個動作我覺得其實都幾療癒.
跟住,我就會搽眼霜,如果你有噴toning mist嘅話,你就要等佢乾咗先,如果唔係嘅話,推眼霜或者面霜會難小小.以印嘅方式去搽眼霜,跟住我就會搽serum喇.冬天天氣,我係必需要用oil serum㗎喇.因為我係好乾,係面又乾,底又乾嘅.所以我就用油.跟住我就搽V7,因為我都會出去或者我有機會會化妝,同埋其實我唔化妝我面色唔夠好 (太夜瞓) 搽咗V7嘅話可以幫我改善下面色,未必需要化妝嘅,但你又想個面色好睇少少就用V7啦.
夜晚黑嘅程序呢?
我通常一係就化咗妝一係我就要落咗V7,所以我要卸妝.就用我哋個支好正嘅金盞花卸妝油.大家有冇用呀?呢支真係好好用,我哋浸咗半年嘅金盞花,有機橄欖油,佢係金黃色嘅.我哋有落乳香同檸檬落去,乳香對皮膚好好,差唔多可以落到乳香嘅護膚品,我都會落,好貴嘅護膚品入面都會有乳香,落妝油就乾手乾面用.
落完妝係必需要洗面嘅!大家記住:落妝還落妝,洗面係必需要嘅程序.
洗完面之後,我一個禮拜通常敷mask兩至三次.敷完洗乾淨塊面之後,我就會噴我哋支爽膚水,跟住就係眼霜,之後就係面霜,我就會用返Native Moisturizer.同埋我會用Golden Mask嘅,即係瞓覺嗰個面膜 (sleeping mask).我會間住咁用,同埋會睇返皮膚需要,有時覺得夜晚都好乾嘅時候,真係一定會用Golden Mask敷住嚟瞓覺.
呢個就係我嘅日常.
你唔好覺得好煩喎.慣咗就得.成個程序都係十零分鐘,除咗敷mask要廿分鐘之外.Sleeping Mask 就瞓覺先用而唔需要額外時間.其實由洗面到完左程序都係十零分鐘.一日入面用十零分鐘都好少.已經步入三字頭,四字頭嘅朋友唔可以再忽視.我地唔可以太懶㗎!


text:
辛亥革命成功得三樣嘢,皇族內閣,保路風潮,袁世凱逼宮.日本仔支持孫中山都係用白手套,畀少少咋點樣gdp 一半呀?
成班革命黨同各省軍閥軍火邊到黎,唔通學班本民青港獨得把口去打差佬
孫中山係華僑圈籌辦然後買軍火呀嗎,係人都知啦,你係唔知呀嗎?
乜你真係覺得所有錢都係由孫火炮籌翻去?
我由當真係,乜你又覺得入面所有錢真係源自民間而一D都冇隱藏政府資金?
唔係咁天真呱
簡單啲,
日本 GDP 一半個 source 係乜,
想知…
我淨係知由明治維新開始致2戰前日本gdp增長主面分兩部份,日本本土主要係引入西方銀行業後對各行業及基建貨款例如天然資源發發同鐵路建設等得黎.而對外就係軍事擴張及連帶軍工企業發展帶動.攻佔朝鮮台灣沖繩及建立滿洲國就係發生係呢段時期.係呢度用咗幾多錢同會唔會佔咗當時日本一半GDP? 宜家應該好難有實際數字,但有冇用到去一半?若果話冇又有d講唔通.單單一個滿洲國已經大過日本應該唔止3倍,朝鮮半島+台灣亦都應該有日本面積2/3
陳雲老師講緊日本一半 GDP 經商人之手,
資助孫中山革命喎…
建設滿洲同台灣又係另一件事啦…
係唔係應該講吓邊啲商人同日本有密切關係,
然之後嚿錢(GDP 一半)再點樣落咗孫中山個袋,
再拎去搞革命呢?
我反而唔明你點解可以張滿洲國分割出成件辛亥革命事件
成件辛亥革命早大得益者就係日本,佢奪得東北3省建立滿洲國,而滿洲國gdp當時就已經超越日本,日本糧食同礦物亦都主面由滿洲國提供.
而且孫中山係1905年係日本成立同盟會日本就係佢籌款主要國,當時係得到內田良平(黑龍會?)同國會議員坂本きんや(<唔記得漢字係乜)全力支持.當時佢地亦都動用咗佢地政經人脈包括現家仍然存在三菱同三井幫孫中山籌款換取之後利益.咁你話要計到50%gdp條數出嚟比你睇咁就應該要去問陳雲叫佢交條數出聲嚟.但辛亥革命主面資金來源地就一定係日本,更加冇可能係俄羅斯.
實際上我亦都冇同陳雲背書係50%GDP呢點上,我只係堅持日本先係辛亥革命主要資金提供國.係50%GDP呢點上我位場係有都唔過份,ok?


text:
小編同大家先做一個小重溫,有興趣可以睇返前文.「厭世代」進駐職場(一):咩叫「厭世代」?咩原因令大部分90代又多一個花名叫「厭世代」?「厭世代」進駐職場(二):要擺脫「厭世代」應該要點做?平常可以點樣做到:小改變 大改善?
去到第三篇,小編想繼續同大家分享一啲方法,協助大家慢慢改變自己嘅日常習慣.
| 1. 強化弱連結
所謂嘅弱連結其實代表你朋友圈以外嘅一層人,例如朋友的同事,社群識嘅人.强化弱連結簡單來講就係擴大人脈.呢啲人際連結可以帶來更多資源同機會.經常見到唔少因為機緣巧合下,獲得某些機會,一步一步成功.
小編同其他90後年青人一樣,大部份時間都會選擇同朋友聚會,因為大家有共同經歷同回憶,思考模式都比較相近.結果會限制自己交朋友的選擇,對於圈外嘅新事物會容易產生抗拒.
大家可能會諗弱連結對於擺脫厭世有咩作用?正正因為大家有相同嘅諗法,容易互相影響.如果你身邊都係一啲同齡,對世界好冇希望嘅人,你可以嘗試將部份時間撥去認識其他同你唔同想法嘅人,可能會帶到一啲刺激嘅思緒俾你.
| 2. 通過電影了解他人
你可能覺得識新人太麻煩,或者驚尷尬,但又想了解多啲人唔同人嘅思維或者·人生軌跡,咁點算呢?睇電影.不過,小編就推薦大家睇一啲劇情發展比較完整,人物角色刻畫比較仔細嘅電影.如果唔想太離地,都可以選擇埋一啲背景設定喺現實嘅電影.睇電影可以用最短嘅時間了解他人的人生,我哋用第三身角度觀察角色嘅經歷以及行為動機.基本上,如果電影題材取自現實,電影入面嘅角色可能就係我哋日常生活會遇到嘅人.平時我哋可能會覺得好多人好奇怪,唔知佢究竟諗緊咩,睇電影可能會俾到我哋一啲啟發.
| 3. 設定週期式目標
你試過當別人問起你有甚麼想做的事,你即刻回答:「沒有啦,我還沒有想做的事啦.」有時候,我哋未必真係無任何想做嘅事,只不過好似同目前狀態距離太遠,於是默認那只不過係一時興起嘅念頭,亦唔夠膽同其他人提起.久而久之,連行動嘅勇氣都無埋.與其要求大家無啦啦俾啲自信自己,不如實際幫大家搵個癥結所在—就係現實同夢想嘅距離太遠.好多時候,大家見到距離太遠,下一步就係直接計自己大概幾時先可以去到嗰種level,然後就覺得好似計唔到一個準確日子,咁姐係要好耐啦,咁都係算啦.老老竇竇,你咁虛無地計,距離當然好似好遠啦,邊有人可以一步登天呢?不如直接啲,先列出達成呢個目標需要嘅條件,再將呢啲條件分為唔同階段,跟住將呢啲階段拆成年計,月計以及週計的行動目標,再分配每日行程.要記住啦,我哋可能覺得自己能力欠奉,但時間都係我哋嘅資本.
| 4. 你真的是太疲累啦
最後一種,心理與生理是互相影響的.有時候先還原基本步,你可能是真的太累了.不如試下放低手頭上嘅工作,拒絕一啲其他人嘅邀約,停止腦海不斷嘅思維博弈,真係早啲訓一覺吧.如果你覺得難以即刻入睡,你可以試下冥想5-10分鐘,播放一啲白噪音,想像自己喺絕對舒服安心嘅環境,慢慢放鬆自己.


text:
啟發課程
啟發課程(英文:The Alpha Course)係一個介紹基督教基本教義嘅福音性課程,專門為一啲對基督教信仰有興趣嘅人而設.課程主要透過聚餐,影片同討論,畀參加者循序漸進噉認識信仰,每一節都會探討一個關於信仰嘅問題並引發討論.
啟發起源[編輯]
啟發係由一個短短嘅課程開始,起源於倫敦聖公會聖三一布普頓堂.1990年,甘力克牧師接手啟發,發現喺教會以外有好多人都想了解基督教信仰.時至今日,啟發已經遍佈世界各地嘅教會,當中包括天主教會,東正教會同所有主流新教教派.
三大關鍵元素[編輯]
- 食物
無論係一班好友一齊聚餐,又或者只係茶點短聚,食物總係能夠拉近人與人之間嘅距離.啟發課程大部份嘅聚會都係以食物開始,畀大家能夠聚埋一齊同互相認識.
- 短講
短講分為現場或影片兩種形式,每次大概30分鐘,目的係吸引觀眾,並引發進一步嘅討論.短講會探討信仰嘅熱門話題,並解構基督教嘅基本要義,解答例如「耶穌係邊個?」,「咩叫『信咗主』?」,「點解要祈禱?點樣祈禱?」,「神點樣指引我哋?」等問題.
- 討論
啟發課程係短講之後,畀每個人都有機會根據主題喺小組裏面分享自己嘅諗法同一齊討論.可以畀參加者係一個真誠,友善,同開放嘅環境之中,去聽其他人嘅諗法,同時表達自己嘅觀點.


text:
做個「剛剛好」的穩定數學5** [最重要環節~~!!臨場訓練(一)]
每年補習我最緊張就係班準備出去考公開試嘅學生,因為公開考試比學校考試嘅變化多,同埋要注意嘅細節都多,但又要一次定生死喎.數學科比其他科更不同之處,係數學科雖然長年都有翻炒題目,但近年DSE每年總有一兩條係全新嘅題目,你係搵晒所有pastpaper 什至好多教科書都係未見過的,你係要臨場用腦應對的,而新題目嘅分數係足以令你攞唔倒5**,所以臨場考試嘅訓練我會比其他補習老師做得更多更仔細,基本上無人會好似我咁做XDD
由基礎講起,今日先講機械式答題.
每年section A 有好多題目都係倒模式題目,要提升速度同埋準確度,必須訓練出一套機械式嘅答題方法,意思即係呢次考你你係咁答,下次問番差唔多嘅嘢,你都唔會改變寫法.例如 a^(-3) b/a^(-4),你可以a^4 b / a^3 咁計,又可以直接 a^[(-3)-(-4)] b 咁計,我希望你二擇其一,唔好一時用方法一,一時用方法二.咁樣嘅好處係你會省卻思考嘅時間同埋寫嘅模式早已預備好,係會少啲機會錯,而同時間你會慳埋你嘅腦力,腦係用來諗難嘅題目的(另外一個好處就係喺選擇方法嘅過程中已經比較出少啲steps 同埋簡單啲嘅方法).又例如,幾何圖形證明題,steps 其實都係果啲,但有啲同學就係會忽視佢哋話好簡單啫,到臨場考試先來諗點寫steps,浪費時間.
咁多年教學生,最後攞A攞5**嘅,好多個做我第一份mock 都喺section A俾我扣十分,包括單位,步驟,無攞3 sigfig,所以你話未試過實戰幾次全份卷而輕視section A,你分分鐘出到去一考就已經無咗十分,跌一個grade 算好彩,跌兩個grades 係應該.所以上堂時我比較討厭學生無寫steps 唔補番,仲話考試嘅時候自然會寫番,我會強迫佢哋寫番(而因為咁,佢哋會比較討厭我XDD),因為好多個學生到頭來考試就會自然寫唔番,錯番一樣嘅嘢.
舉多個親身經歷你聽,唔關DSE事嘅.HKMO係喺香港嘅數學比賽之中唔算難嘅一個,每年初賽都十幾廿個滿分.正常唔係點理,我哋比賽開頭幾名果幾個都會滿分.但我係唔鐘意忽視細節,同埋喜歡熟習咗遊戲玩法先去上場嘅人,所以就算啲題目好簡單我都會操練一下速度同埋歸納下啲做法.點知我哋果年一考,難過以前好多同埋多咗中伏位,我都係做完剛剛對咗一次題目仲要改咗兩次就完卷.平時同我差唔多level嘅都係啱得一半,最後全港都係得我一個滿分.就咁一個example 話你知,你唔訓練一下,更簡單嘅都可以令你跌grades,相反,你做多咗呢少少工夫,平時可能勁到90幾分嘅人都可以滑鐵爐考得差過你.


text:
尋晚半夜在網上找資料,唔覺意睇到卓小姐著皮草事件的始末,再看了18頁的youtube留言,覺得很不開心.
穿皮草絕對唔值得支持,我同意小奧嘅講法:海關每年都收唔小老翻同鴉片,但係佢地唔可以因為環保,唔燒左佢,仲要用比公眾睇.
但係睇到網上的人瘋狂地用文字辱罵,人生攻激的確好可怕,有啲仲係疑似講道理,但僭台詞係「不如你去死」嘅講法更恐佈.
我不是要為卓小姐講說話,只係諗起自己亦曾經講錯嘢,個次係係朋友面前,我即刻嚴正地重歉,佢地都無原諒我,佢地話:你唔係為左我而sorry,而係為左你自己講呢啲野而sorry,你一定要認真咁反省自己錯乜.
今晚,我先發現我原來咁幸福,有呢啲經常提點我嘅長輩,朋友係身邊.
所有人都會出錯,咀咒一個人都唔會令世界好啲,但係當日我都有份唱 "Donlad tsang, please die" 咁我都係咒罵的一份子,我係咪無資格話人地係語言暴力呢?人性就係咁醜惡?於是我整晚都處於芧盾嘅心情當中,無辦法瞓得好.
今朝 A 係電話同我講:無人天生係聖人,問題係,要先明白道理,再去做到,中間係有一段距離,就好似係小學時老師教既人生道理,可能你今日都未做到,但係唔代表你齌係度灰,而係你慢慢去做.最終大家只係想個世界更好,好多人都係度努力緊.
我諗咗好耐先至將以上呢個諗法講出黎,因為總係覺得自己唔係一個叻人,被稱為怪雞及露體狂既我,有時候一啲言行嘅好壞,只是一念之差.我唯有不斷提醒自己,醒醒定定,做人,真係ok辛苦.


text:
自慰嗰陣時
當想射精嘅時候我就暫停刺激,俾啲時間自己冷靜,當想射精嘅感覺消退嘅時候先至再繼續刺激.
但我發現射精嘅感覺消退所需嘅時間都幾長,長係指即使已經暫停刺激,但如果喺勃起期間再次刺激,想射精嘅感覺會非常快就出現返,即係話要等變返軟,想射精嘅感覺先會明顯消退,之後重新嚟過,再勃起,當想射精嘅時候就暫停刺激,要等到變返軟,不停重覆
我本來係想鍛練持久度,但係如果陰莖頻繁充血,係唔係會對身體唔好?
自慰嗰陣時
hello 你好啊 ,其實陰莖頻繁充血都唔會對身體有太大嘅影響,只要喺過程中冇出現唔舒服嘅情況就可以啦~ 都見你分享到依家延遲射精嘅練習,都建議你可以嘗試其他方向:凱格爾運動.凱格爾運動係不斷收縮骨盤底肌嘅運動嚟嘅,佢嘅好處有好多,其中就包括咗增加陰莖嘅硬度,改善早洩,治療前列腺疼痛等等.首先要搵到骨盤底肌係邊度先,你可以試下去小便嘅時候嘗試中斷尿流,中斷時用力嘅位置就係骨盤底肌啦.平時就唔好係小便嘅時候夾斷尿流啦,避免膀胱壓力過大.記住果收緊骨盤底肌嘅感覺,然後就可以試下每日練習.例如一開始可以嘗試收縮嗰組肌肉5秒,然後放鬆5秒,咁樣為之一組,重複呢組動作10次.然後當身體適應咗,可以再加長加多鍛煉嘅時間同次數.但喺都提醒你啱啱開始做嘅時候,都可以循序漸進咁練習,日子耐咗就會見到效果架啦~
另外,你都可以嘗試持久環,透過減慢陰莖嘅血液循環,從而令陰莖冇咁敏感.陰莖未勃起嘅時候將個環套喺根部,但需要留意使用持久環都有一定嘅時限,一般而言唔可以超過20分鐘.因為持續處於血液循環較慢嘅情況有機會影響性功能,例如性功能障礙等等.希望可以幫到你.